
GEORGE DEM. LOGHIN 


Varietatea solutiilor scenice 


Oamenii de teatru din țara noastră slujesc azi cu convingere și devotament realismul 
socialist. Activitatea lor e călăuzită de tradițiile realiste ale artei scenice rominești și de 
experiența progresistă a mişcării teatrale mondiale. Din pasionanta lor strădanie de a da 
glas pe scenă adevărului vieții s-au născut în ultimii zece ani spectacole valoroase, dintre 
care unele au avut un răsunet internațional remarcabil. Succesele dobîndite constituie 
o trainică verificare a orientării artistice şi ideologice a teatrului nostru contemporan. În 
„cadrul acestei orientări, actorii, regizorii și scenografii teatrelor noastre nu au folosit 
însă toate modalitățile artistice pe care ni le pune la dispoziție realismul socialist. 

Judecată în ansamblu, activitatea noastră teatrală a manifestat tendința — şi cu 
unele excepții o mai manifestă și astăzi — de a găsi pentru rezolvarea spectacolului realist 
soluții prea puțin diferențiate unele de altele din punct de vedere al mijloacelor artistice 
compoziționale. 

Carenţa sus-amintită se datorește în principal felului cum teatrele noastre își alcă- 
tuiesc repertoriul, precum şi lipsei unor puncte de vedere personale distincte în montarea 
unuia şi aceluiași text. 

Cu privire la repertoriu, trebuie să observăm că, pînă de curînd, majoritatea tea- 
trelor noastre manifestau o inexplicabilă reţinere faţă de prezentarea în premieră pe ţară 
a unor opere aparţinînd dramaturgiei universale. Succesul consacrat pe o scenă — de 
obicei a unui teatru din Capitală — cu o anumită piesă părea să constituie un criteriu 
infailibil în repetarea acelei piese la diferitele teatre din ţară. Aşa s-a întimplat cu piesa 
fraţilor Tur, Confruntarea, cu dramaturgia lui Arbuzov, cu Hangiţa lui Goldoni, cu Micii 
burghezi a lui Gorki, cu Intrigă şi iubire a lui Schiller şi cu altele. 

Şi în vreme ce o parte din teatrele noastre se întrec în reprezentarea aceleiaşi piese, 
rămîn în afara preocupărilor oamenilor noştri de teatru, parţial sau în întregime, dra- 
maturgi ce ar fi putut aduce prin prezenţa lor în repertoriu o îmbogăţire a mijloacelor 
artistice realiste, chemate a fi folosite în arta spectacolului. Nu s-a întirziat prea mult 
valorificarea scenică a unor capodopere ale dramaturgiei clasice sovietice, cum sînt Baia 
şi Ploşnița ale lui Maiakovski, sau Tragedia optimistă a lui Vsevolod Vişnevski, repre- 
zentate abia anul acesta de teatrele noastre? De ce aşteaptă încă un loc — pe care l-ar 
merita din plin — în repertoriul teatrelor noastre piesele eroice ale lui Pogodin, cum ar 
fi Omul ce arma, dramaturgia lui Bertolt Brecht, sau cea a lui Garcia Lorca? În an- 

samblul repertoriului instituţiilor noastre n-ar trebui să găsim în permanenţă cele mai 
felurite aspecte ale dramaturgiei universale, începînd cu tragedia antică şi trecînd prin 
Shakespeare, Molière, Lope de Vega, Goldoni, Goethe, Schiller, Gogol, Ostrovski, Tolstoi, 
pînă la Cehov și Gorki? Și totuși, operele acestor corifei ai dramaturgiei universale sînt 
încă doar parţial reprezentate, fiindcă teatrele noastre programează cu obstinaţie numai 
și numai unele din piesele lor. 

Materialul dramatic, prin tematica lui, prin genul şi stilul în care este tratat de 
autor, prin mesajul de viaţă pentru care se militează, determină şi mijloacele artistice 
cu ajutorul cărora se făureşte spectacolul. E clar deci că o cuprindere variată din punct 
de vedere al problematicii, genului și stilului textului dramatic va duce la o îmbogăţire 
şi perfecţionare a modalităţilor de exprimare artistică în spectacol. Caracterul interpre- 
tativ al artei actoricești, regizorale şi scenografice, pune această artă într-o permanentă 
dependență de dramaturgie. Cu cît textul va însemna pentru creatorii spectaco- 
lului un stimulent în făurirea unor imagini artistice inventive, originale, expresive, su- 
prasaturate de ideea operei dramatice, cu atit va creşte capacitatea emoţională a repre- 
zentaţiei teatrale, în fond măiestria realizatorilor ei. 

Asistind la desfășurarea Festivalului Unional al Teatrului Sovietic, ce a avut loc 
în a doua jumătate a lunii noiembrie la Moscova, am avut prilejul să verific în practica 
teatrului sovietic temeinicia afirmației de mai sus. Pornind de la un repertoriu în funcţie 
de profilul artistic al fiecărui ansamblu, teatrele sovietice participante la festival au de- 
monstrat nu numai nivelul înalt de realizare al spectacolelor prezentate, dar și propria 
lor individualitate creatoare, folosindu-se de la un colectiv la altul variate mijloace de 
creaţie, ceea ce a reprezentat o strălucită lecţie despre multilateralitatea realismului so- : 
cialist. ; 

Îmi voi îngädui cîteva exemple. Caracterele puternice ale dramei lui Tolstoi : Puterea 
întunericului au găsit în actorii Teatrului Mic interpreți ideali. În acest teatru, unde 
tradiția scepkiniană a imprimat jocului actoricesc o tensiune clocotitoare, drama eroilor 
lui Tolstoi se consumă într-o febră scenică de o rară frumusețe. Minunatele glasuri ale 
actorilor acestui teatru, apte să dea valoare cuvîntului pe registre întinse, creează o ar- 
monie demnă de mişcările unei simfonii. Acțiunea fizică e folosită cu zgîrcenie, ceea ce 
dă jocului scenic o impresie de monumentalitate, perfect încadrată de realismul unor 
decoruri în care arhitecturalul se îmbină cu picturalul, ajungînd la formulări de o poezie 
tragică, de neuitat, în actul în care Aniutka vestește nașterea copilului Anisiei și al lui 
Nichita. Pictorul scenograf Volkov a soluționat decorul acestui act creînd o atmosferă 
apăsătoare cu ajutorul unui umbrar din ostreţe, ce leagă casa de magazie și peste care 
spînzură o vegetaţie abundentă. Lumina e oprită să pătrundă astfel în ogradă. Penum- 
bra e în contrast fericit cu coloritul viu al luminii de pe stradă, vizibilă peste îngră- 
ditura din fundul scenei. Pata de lumină devine astfel un mijloc compozițional de o 
rară putere de sugerare. Ea joacă în compoziţia spectacolului un însemnat rol în crea- 
rea atmosferei necesare. În actul final, lumina inundă scena, realizînd un efect de soare 
de vară în amiază, într-un dramatic contrast cu frămîntările eroilor piesei. 

Am insistat asupra funcţiunii pe care elementul decorativ o are la Teatrul Mic — 
fărž a se înţelege de aici că el ar fi preponderent în arta spectacolelor acestui teatru, 
ci doar ajutător al jocului actorului —, pentru că cel de al doilea exemplu pe care vreau 
să-l dau despre individualitatea instituţiilor teatrale sovietice este un spectacol al Tea- 


trului „Maiakovski“ cu piesa Aristocraţii a lui Pogodin, în care decorul — așa cum îl 
înţelegem noi îndeobște într-o piesă de teatru — nu există. Regizorul plasează spectatorii 

atit în sală cît şi pe scenă, rezervînd pentru jocul actorilor un platou, plasat în prosceniu, 
format din două triunghiuri, unul cu suprafaţa spre sală, celălalt spre scenă, cu ipotenuzele 
așezate cap la cap, asigurindu-se astfel o perfectă vizibilitate din orice punct a-i privi 
spectacolul. Pe acest platou se petrece întreaga acţiune a piesei. Dispensîndu-se de decor, 
regizorul Ohlopkov şi-a concentrat inepuizabila sa fantezie creatoare pentru a transpune 
materialul dramaturgic în spectacol prin intermediul jocului actoricesc. În reprezentaţia 
teatrală de care ne ocupăm, actorii aveau sarcina să realizeze prin interpretarea lor, nu 
numai caracterele eroilor interpretaţi, dar și să sugereze locul acţiunii prin comportările 
umane cele mai expresive. Jocul actorilor apărea astfel în toată splendoarea lui, investit 
cu o deosebită forţă de convingere şi de integrală captare a emoţiei artistice a specta= 
torului. Situaţii deosebit de dificile deveneau credibile pentru spectator, datorită măiestriei 
deosebite a actorilor. lată un exemplu: doi eroi se aruncă la un moment dat în apă, se 
urmăresc, se întîlnesc și încep o luptă. Apa e „marcată“ printr-o pînză neagră, pe care 
o agită doi mașinişti. Din loc în loc, pinza are nişte găuri, pe unde actorii care „înoată“ 
pe sub ea pot pătrunde afară, întocmai ca prin ochiurile apei, încăierîndu-se. Cu atita 
credinţă jucau actorii teatrului „Maiakovski“ această scenă, încît aveai impresia că se 
află în împrejurările propuse de locul acţiunii. Realismul interpretării crea atmosfera 
autentică, necesară adevărului vieţii exprimat în piesa lui Pogodin. 

Am ales două exemple din spectacolele vizionate la Moscova, care vădesc două di- 
recţii artistice uşor de deosebit ca mijloace de realizare, dar în același timp unitare prin 
scopul propus: zugrăvirea veridică a vieţii. Aş putea înmulţi exemplele dacă m-aș opri 
asupra mijloacelor artistice cu care M.H.A.T.-ul realizează viaţa lăuntrică a persona- 
jelor, asupra procedeelor de comedie proprii Teatrului de Satiră, a interpretării poetice 
de la Teatrul „Gorki“ din Leningrad, ce activează sub îndrumarea artistică a lui Tovsto- 
nogov, sau asupra montărilor stilizate pe care le realizează cu atita fineţe artistică regi- 
zorul Vivien, pe scena Teatrului „Puşkin“ din Leningrad. 

Mă voi mărgini însă să subliniez, cu ajutorul unui exemplu desprins din activitatea 
teatrelor vizionate de mine la Moscova, cel de al doilea aspect al problemei în discuţie și 
anume rolul pe care-l joacă, în îmbogățirea metodelor realiste de înscenare, viziunea per- 
sonală a creatorilor unui spectacol. Am văzut excelenta comedie a lui Maiakovski, Ploşnița, 
în interpretarea a două teatre din Moscova: primul poartă numele autorului piesei, cel de 
al doilea este Teatrul de Satiră. Pornind de la spiritul comediei lui Maiakovski, de la 
corosivitatea replicii sale de polemist, de la gîndul său clarvăzător, cele două teatre au 
folosit mijloace distincte de soluţionare scenică a spectacolului. La Teatrul „Maiakovski“, 
scena nepmanilor cu care se deschide piesa constituie un exemplu elocvent pentru orien- 
tarea generală a spectacolului. La ridicarea cortinei, nepmanii năvălesc din toate unghiu- 
rile scenei și ale sălii, strivindu-te, agasîndu-te, trezindu-ţi zimbetul prin ridicolul lor. 
Înscenarea îți amintește, oarecum, procedeele artistice a ceea ce istoria spectacolului a 
reţinut sub numele de „teatru de bilci“. Teatrul de Satiră te obligă, prin mijloacele lui 
de înscenare, să-ţi formezi o viziune istorică asupra fenomenului social, prezentat de 
Maiakovski la începutul piesei sale, înfăţişînd o lungă deplasare, cu ajutorul unei culi- 
sante, a unui șir de figuri de nepmani imobilizaţi în atitudini caracteristice ocupaţiilGr 
negustoreşti. Ambele soluţii slujesc satira lui Maiakovski, dezvăluind din plin, prin ima- 
gini artistice captivante, fondul de idei al piesei și contribuind totodată la demonstrarea 

Teatrul romînesc, fidel principiilor realismului socialist, are datoria de a dezvolta 
succesele dobindite pînă acum. Unele colective teatrale din ţara noastră şi-au manifestat 
individualitatea artistică prin viziunea proprie cu care au soluţionat diferite piese din 
repertoriul lor. 

În activitatea unor regizori tineri din ţara noastră se simte dorința de a înnoi pro- 
cedecle realiste de înscenare, în funcţie de structura operei dramatice reprezentate. De 
curînd, regizorul Horea Popescu, montînd comedia lui Maiakovski Baia pe scena Teatrului 
Muncitoresc C.F.R., a găsit soluţii scenice inventive de o maturitate artistică deosebită. 
Aceleași preocupări le-a manifestat şi Sorana Coroamă în punerea în scenă a piesei Ură- 
jitoarele din Salem. Aceste realizări, alături de altele, bine intenţionate dar mai puţin 
izbutite, constituie exemple demne de urmat pe linia căutărilor, a tendinței de a îmbogăţi 
în permanență mijloacele actuale, revoluţionare, ale expresivităţii scenice. 

FLORIN TORNEA 


Subtextele „Sufletelor tari 


Marea, cumplita dramă a convingerilor şi realizărilor dramatice ale lui Camil Pe- 
trescu — cel care, în anii imediat următori primului război mondial, în plină epocă a 
conflictelor și soluţiilor salonarde, încerca să impună în teatru un rol conștiinței și con- 
flictetor de conștiință din om — a fost să i se conteste ştiinţa de a scrie teatru sau, mă 
xog, harul creaţiei dramatice. Socoteam această dramă consumată la noi, măcar din clipa 
în care_am văzut Bălcescu. Ocolul temător al repertoriilor teatrelor noastre făcut operei 
dramatice a lui Camil Petrescu ar fi trebuit, e drept, într-un fel să-mi fie dovadă ime- 
diată că mă înșelam. Puneam însă acest ocol pe seama unei știute exigenţe, vădit exage- 
rată; pe care regretatul autor al Jocului ielelor — obsedat de amintirea întimplărilor care 
au dus la scrierea Falsului tratat pentru uzul autorilor dramatici — le avea în legătură 
cu punerea în scenă şi cu interpretarea pieselor sale. Adevărul e că aci mă înşelam. Ne- 
recunoscut ca scriitor dramatic, încă din anii începuturilor sale (ani, în același timp, ai 
unei acrite și dezmățate atmosfere de culise și negustorie teatrală), Camil Petrescu este, 
spre surprinderea noastră, și astăzi, pentru unii judecători (şi, din păcate, nu dintre cei 
lipsiți de un real şi valoros simţ de înțelegere și pătrundere al faptului de artă), refuzat 
preţuirii pe planul creației dramatice. Faptul îmi pare cu atît mai greu de întimpinat cu 
cît asemenea refuz este aşezat pe argumentul tehnicităţii (dificultăţile de a concilia „con- 
venţiile și rigurozităţile dramei“ cu „pornirile de analist ale autorului Patului lui Procust ; 
„greutăţile insurmontabile“ de a împăca „tehnica teatrului“ cu „tehnica de explorare psi- 
dologică“ proprie romancierului !) ; așadar tocmai pe argumentul care, pentru caracterul 
lui strangulator de iniţiative şi obligînd la o neiertată pietrificare în conformism a limi- 
telor «creaţiei dramatice, l-a înveninat cu osebire pe Camil Petrescu chiar din clipa 
debutului său. 

„Convenţiile şi rigurozităţile“ dramei, „tehnica teatrală“ cu tot ceea ce vor ele să 
însemne pentru un dramaturg meșteșugărie, cel ce a scris Jocul ielelor şi Danton şi Băl- 
cescu şi Caragiale în vremea lui le-a cunoscut din plin. Suflete tari — această „neîn- 
doielnic cea mai scenică dintre lucrările dramatice ale lui Camil Petrescu“ ? — este inten- 
ționat şi mărturisit un act demonstrativ. (Pentru cei de acum 30 de ani, îndulciţi la ceea 
<e dramaturgul numea „literatură de realism pitoresc și anecdotică* dar, iată, şi pentru 
cei cîţiva de azi care vorbesc de tehnica teatrală ca de ceva în afara oricărei deveniri, 
<a scutit de orice revizuire, şi care, dacă le urmăreşti scrisul critic, nu ignoră totuşi, ba 


1 V. Mîndra, ‘Cronica dramatică la Suflete tari. în „Gazeta Literară“, nr. 51 (197) din 
19.X11.1957. 

chiar militează pentru o literatură dramatică profund realistă şi-şi mărturisesc adeseori 
opinia că nu se poate concepe, fără riscul eșecului, o dramă de adinci rezonanţe actuale; 
așternută pe tiparele şi respectînd „rigurozităţile şi convențiile“ dramei de altădată.) 

Cu virtuțile scenice de necontestat pe care Suflete tari trebuia să le demonstreze, și 
le-a demonstrat, Camil Petrescu dorea să atingă două obiective. Era întîi un obiectiv 
personal: acela de a deschide și „pentru sine porţile înguste ale unei cetăţi teatrale lene- 
vite la mîndria sterilelor dar infailibilelor virtuozităţi meşteşugăreşti în “respectarea cla- 
sicului şi şi îndelung bătătoritului pentagon (sau triunghi) desenat cîndva, pentru uzul teh- 
nicienilor r dramatici, de Gustav Freytag : lenta, expozitiva intrare în acţiune ; înnodarea 
rapidă a acţiunii; trecerea, cu complicaţii, dacă se poate, spre culminaţie ; panta, cw 
peripeții şi surprize, spre catastrofă ; verticala vertiginoasă a deznodămintului... 

A scris astfel, Camil Petrescu, „o piesă care nu va putea să cadă, oricum ar fi inter- 
| pretată, aşa ca un automobil de campanie care merge pe orice drum, oricît de măcinat 
de noroi sau accidentat de gropi de obuze“?. 

În adevăr, tehnic, drama Sufletele tari se deschide ca în cele mai bune familii de: 
produse dramatice, gustate şi apreciate pe atunci, pe o anumită atmosferă: casa fără: 
aer ori cu aer muced al unei ultime și uscate ramuri, gata să cadă și să pleșuvească întru: 
eternitate coroana, altădată ilustră și mult ramificată a unui vechi dar acum putregăit 
arbore de genealogii boierești ; casa lui Matei Boiu Dorcani. Numele lui se mai scandează 
încă plin de respect, în cercurile înalte ale vremii (vremea: deceniul premergător pri- 
mului război mondial), vreme din ce în ce mai mult colorată și invadată de marea — 
ajunsa şi atunci puternica — burghezie. Șerban Saru-Sinești (cunoscut încă din Jocul 
ielelor ca fruntaș al unui mare partid burghez şi ca posesor, printr-un asasinat ne- 
descoperit, al unei mari averi) se păstrează încă, faţă de ilustrul nume, în postura intimi- 
dată a parvenitului, la fel ca și faţă de soţia lui care, fiică de neam boieresc, nu uită că: 
s-a umilit pe sine şi și-a umilit tagma din care se trage, căsătorindu-se cu el (și — vezi 
Jocul ielelor — consimţind din dragoste pentru copiii comuni, să-i fie complice la asasi- 
natul ce i-a îmbogăţit). Casă cu ziduri groase, „ca de cetate“ ; cu locatari stăpîni pe sine, 
obișnuiți să privească lumea de sus în jos (îndeosebi „jupîniţa“ Ioana Boiu, fiica bătrî- 
nului Matei Dorcani) ;. casă ascunsă vederilor de afară. E o casă care, considerînd fără 
îndoială planul tehnic dramatic, secretează parcă prin însăşi liniștea largă în care pluteşte, 
misterul. Și e menită, de aceea, să işte întrebări, să aţiţe curiozitatea, să deştepte convin- 
gerea că aici trebuie să se petreacă ceva — desigur o răsturnare (de situaţii, de valori, 
de echilibru). E nevoie doar de o contrapondere. Această contrapondere se află jos, îm 
aspiraţiile nebunești ale umilinţei demne care-și tăgăduieşte propria ei stare şi care ţine: 
să se dovedească lumii și sieși ca o forţă latentă, cu atît mai răscolitoare și mai cople- 
şitoare, cînd se va dezlănţui, cu cît mai arogante și mai rigide sînt zidurile ce-o umbresc. 
Andrei Pietraru, fecior de ţărani modești, modest arhondolog al casei Boiu-Dorcani, 
şi-a sleit toate veleităţile nutrite cîndva pe băncile universităţii, și le-a lăsat să se: 
topească într-o ratare fără întoarcere, urmărind zi de zi, vreme de şase ani, din umbra 
umilei lui funcţii de bibliotecar al casei acesteia a mucezirii încete dar îngimfate, o: 
singură ţintă : să cîştige privirile şi prețuirea — pînă la urmă dragostea — Ioanei Boiu. 

Situaţiile sînt așadar, tehnic vorbind, dintre cele mai elementare: Andrei Pietraru 
va trebui declanşat spre atingerea țintei. (Aceasta o va face un personaj senin, Culai Darie, 
fostul său coleg de universitate, țăran rămas, în spiritul lui, cu bunul simţ sănătos al 
ţăranului.) În schimb, Ioana Boiu va trebui structurată după o linie de caracter potrivnică: 
acţiunii lui Andrei ; cît mai voluntară, cît mai cerebrală, cît mai inflexibilă, mai distantă, 


3 Camil Petrescu, Addenda la Falsul tratat, 1947. 

mai desprinsă de orice împrejurări prevestitoare. Ea va trebui în același timp să fie 
roasă de obsesia realizării sale, dincoace și dincolo de etica de castă care o falsifică și 
o jugulează. (Idealul ei în trecut, „patroana ei“, e Suzana Boiu, ruşinea „arborelui“, dar 
eroina care a salvat de la moarte un haiduc, luîndu-l de bărbat...) Așa fel, Ioana Boiu 
va putea fi și contrariată în majestatea ei aparentă, de iniţiativa oarecum agresivă, a 
lui Andrei Pietraru ; va putea fi şi convinsă de valoarea spirituală şi morală a aceluia 
care a cutezat să-i încalce iatacul şi să-i înfrunte mîndria ; va putea fi şi învinsă în 
lupta minte la minte, conștiință la conştiinţă și inimă la inimă cu acesta; va putea fi 
și satisfăcută în dorinţa ei ascunsă de a repeta, în condiţiile veacului ei. gestul dim 
trecut al „patroanei“ sale. 

Drama s-ar încheia, într-un fel, aici. Dar s-ar încheia fals aici. Căci ea cere și um 
deznodămînt dincolo de cazul particular Andrei Pietraru - Ioana Boiu, în viaţă, în so- 
cietate. Ea cere justificarea prezenţei de castă sfirșită dar închisă oricărui intrus, a lui 
Matei Boiu Dorcani ; cere justificarea prezenţei de bun simţ și de conştiinţă a limitelor- 
a lui Culai; cere justificarea prezenţei personajului-umbră, Elena, cea gata, pentru fe- 
ricirea lui Andrei, să-și jertfească mut dragostea ce- i-o poartă şi propria ei realizare... 
Drama se cere, tehnic, să fie un circuit închis, cu concluzii generalizatoare. Aşindar : 
realizarea lui Andrei e o realizare precară (cu vădite, chiar dacă pe loc şi aprig dezmin- 
tite porniri ariviste). Andrei va renaşte la identitatea lui umană şi socială din momentul 
în care va smulge din sine, cu conştiinţa necesităţii (şi chiar dacă cu experiența morţii), 
obiectul-falsei sale înălțări, pe Ioana. Ioana, la rîndul ei, va gusta în sîngele ei senzaţia 

crudă a unei prăbuşiri ireparabile, prăbușire care, prin tatăl ei — ultimul urmaș al unei 
familii de „logofeţi, vornici, spătari, toţi boieri veliţi“ — dobîndeşte proporţiile unei pră- 
buşiri istorice, a castei sale și a casei sale, cu toate zidurile ei groase „ca de cetate“... 

“Tehnic, concluziile acestea nu acoperă, nici nu cer să fie acoperite momentele tari, 
surprizele, peripeţiile, marile schimburi şi succesiuni de replici care mișcă şi colorează şi 


Scenă din actul I 

pînă la urmă califică, pe acest plan al tehnici- 
tăţii, această lucrare dramatică drept o dramă 
pasională, cu vădite şi utile zăcăminte sociale. 

Calificat cu asemenea piesă ca vrednic bres- 
laș al teatrului, Camil Petrescu consuma însă 
în același timp unul din cele mai subtile și mai 
larg semnificative gesturi polemice din lunga 
şi chinuita lui carieră de spadasin al ideilor 
răsturnătoare de false valori. Căci el intro- 
ducea în cetatea teatrală ce i se deschisese, 
odată cu măiestria necontestată a iscusinţei 
sale tehnice, „calul troian” al dramei din- 
colo de artificiu şi tehnic, al dramei ce se 
străduia să coboare, din aparențele imediate 
şi din folosirea scenică a aparenţelor, adînc 
în cunoașterea realităţilor. 


A iniţia şi a impune în scrisul nostru dra- 
matic ceea ce Camil Petrescu numea „tea- 
trul de cunoaștere” era al doilea obiectiv ur- 
mărit cu osebire de dramaturg scriind Su- 
flete tari. Acest teatru trebuia să curme 
„jocurile cu vorbe“, practicate de făcătorii 
Mircea Anghelescu (Andrei Pietraru) şi Doina de teatru ai vremii dar care apăreau řidi- 

Tutescu (Elona) cole celor „intorşi din tranșee încă palizi“. 

Aceştia, după ce văzuseră „direct moartea“, 

se arătau dornici să revadă pe scenă „gestul 

care acolo nu minţea“, să descopere în teatru „sensul care în clipele de îndoială și deznă- 
dejde îi chinuia răscolitor“ acolo... 

Acest teatru se voia aşadar un teatru al marilor întrebări şi al grelelor. răspunsuri; 
un teatru al căutărilor sincere, așadar at adevărulăi ; un teatru care-ţi cerea să „arunci 
viaţa adevărată în plasa realităţilor sociale cum ai arunca o inimă“... Camil Petrescu 
distingea-o prăpastie între „realitatea sufletească“ şi „realitatea verbală“; între adevă- 
rul efectiv care cutremură sau luminează conștiința şi adevărul proclamat care-o lasă rece. 
După dinsul, teatrul — mînuind prin excelenţă conţinuturi sufletești — nu-și mai-putea 
revendica dreptul la o funcţie socială înaltă dacă uita că „urgia de fier şi foc“ vrea 
eroism mut, şi dacă me-renunța la „înflăcărarea fardată şi automată“ ; dacă se menținea 
la „ridicule sforării dramatice“ şi nu încerca „înşişi piloţii convingerilor contemporane“. 

Un asemenea teatru nu putea fi însă un teatru al tehnicii pur şi simplu, Distincția 
între „știința tehnicii de teatru“ (pe care o socotea „un bun cîştigat“) și „experienţele pur 
dramatice“ la care se hotărise, e, în această privinţă, grăitoare. Un asemenea teatru pleca 
de la „nevoia unei cercetări atente, amănunțite a tuturor mijloacelor noastre de gîndire, 
de organizare a exprimării și chiar a simţirii“. Drama se configura în însăşi conştiinţa 
umană, pe măsură ce această conștiință descoperea, cu cît mai lucidă, cu atît mai dra- 
matic, adevărul. Ea se constituia așadar, dincoace de orice fabulă prestabilită și din 
afară condusă, pe intervalele care duc singure „prin revelații succesive în conștiință“, 
de la înceţoșare la evidență, de la aparenţă la esență, de la fapt la semnificaţie, de la 


4 Spre iniţierea şi promovarea „teatrului de cunoaştere“, Camil Petrescu pornise din capul 
locului şi stăruise de-a lungul întregii lui cariere atît în dramele sale cît şi în cronicile şi inter- 
venţiile sale teoretice în lumea teatrului. Cu Suflete tari el încerca însă o promovare indirectă a 
acestui teatru pe scenele noastre. i 

iluzie la adevăr. Viaţa interioară dobîndea 
în aceste împrejurări un rol necunoscut sub 
regimul pieselor anecdotice și al eroilor pro- 
iectaţi pe sensuri unice ; sub regimul accen- 
telor și expresivităţii de-a gata exterioare 
ori creînd cu clișee de expresivitate consa- 
crată o „iluzie a profunzimii şi a singulari- 
tăţii“, Lumea de afară răsună în conștiința 
omului în chip variat și contradictoriu. Ecoul 
" lumii exterioare se traduce cu atît mai real 
“pe planul expresiei artistice, cu cît el atinge 
[lun organism moral“ „mai complex, mai 
adînc, mai ramificat, mai sensibil“. 

De aci, o seamă de consecinţe în opera 
dramatică și în arta reprezentării ei pe scenă : 
o mai întinsă și mai concentrată atenţie acor- 
dată proceselor de conștiință, iscate în om 
de contactul lui cu mediul social înconjură- 
tor ; străduința de a descoperi odată şi îm- 
preună cu eroul adevărul vieţii, nu de a i-l 
oferi confecţionat dinainte și deci neconvin- 
gător ; străduinţa nu de a marca pur şi sim- 
plu un conflict între două poziţii divergente 
în care aflăm eroii unei drame şi de a ur- Olga Tudcrache (loana) şi V. Valentineanu 
mări desfășurarea și felul cum acest conflict (Matei Bolu-Dorcant) 
se deznoadă, ci de a măsura gradul de nece- 
sitate în realitate a acestui conflict, tensiunea 
pe care acest conflict o naște și sensul pe care dezlegarea conilictului îl lămureşte în 
conştiinţa eroilor. Dramă şi reprezentare a vieţii interioare, sufletești, ele pretind scriito- 
rului o familiăritate mai puţin diletantă şi convenţională cu cuceririle psihelogiei umane, 
iar interpreţilor nu doar o rutinieră „naturaleţe” ci „o inteligenţă profundă cu aplicaţie 


directă vieţii“, „o sensibilitate receptivă faţă de o cît mai complexă varietate de sen- 
zaţii“, „o necontenită curiozitate“, „o imensă dorinţă de a cunoaşte adevărul“ 5, 
Tehnica dramatică apare aşadar pusă în slujba dramei, a-teatrului de cunoaştere; 
așa cum tehnica reprezentării scenice se simte nevoită a se adapta şi ea acestui teatru, pe 
calea „regiei _ interioare“. Regia aceasta, Camil Petrescu o iniția în acelaşi timp cu 
scrierea primelor lui lucrări dramatice, opunînd-o regiei curente care, în ciuda multi- 
plelor experimente şi orientări ale vremii, îi apărea dispusă spre vizualitate gratuit fru- 
moasă, așadar spre surprinderea și reproducerea ori spre stilizarea realităţii în ceea ce 
avea ea exterior aspectuos, colorat și nesemnificativ mişcat. Regia curentă se arăta prin 
urmare lui Camil Petrescu neadecvată înţelegerii în profunzime a unui text dramatic, cu 
atît mai puţin a unui text dramatic a cărui esenţă și ale cărui sensuri rezidă în „interior“. 
De aci sporul preventiv de exigenţă pe care-l dovedesc scrierile sale dramatice, „încăr- 
cate“ ca adevărate caiete de regie, cu indicaţii interpretative la mai fiecare replică ori 


personaj. Pe aceste indicaţii interpretative — socotite şi azi de unii drept dovadă 
peremptorie a inaptitudinii tehnice de care ar fi suferit Camil Petrescu în scrisul său 
dramatic — autorul Sufletelor tari punea, cu subliniată putere, un preţ superior însuşi 


textului vorbit, fiindcă ele „priveşc mişcarea interioară a interpreţilor, ritmul debitului, 


5 Camil Petrescu, Teze şi antiteze. 

tonalitatea şi intensitatea vocii, intenţionalitatea gesturilor“ şi deci, fiindcă „numai ele 
dau semnificaţie reală acestui text vorbit“. Reproșul de „comentar literar cu virtuozități 
lirice“ aduse acestor indicaţii al căror caracter e în adevăr adesea metaforic şi care „nu: 
se mulțumesc să marcheze mișcările personajului, să atragă atenţia unor accente conți- 
nute în replica personajului“ *, mi se pare un reproș iarăși de ordinul vechilor înţepă- 
turi cîte s-au încercat altădată, în cel mai bun caz neînţelegătoare, împotriva teatrului 
lui Camil Petrescu. Faptul că „transpunerea lor scenică“ n-a ajuns niciodată să mulţu- 
mească deplin pe Camil Petrescu, e departe de a fi un argument în dovedirea că dramele: 
lui ar fi false- romane; „drame pentru lectură“ adică. Dimpotrivă. Eu rămîn să ă cred, 
“împreună cu Camil Petrescu, că „pentru un bun interpret nu există text nerealizabil sce- 
nic fie el acest text, înşiruire de consideraţii filozofice sau ştiinţifice“. Şi-mi îngădui-să: 
judec pe acești interpreţi după măsura în care au ţinut seamă ori nu, de semnificaţiile și 
nu doar de litera și logica imediată ale rolului. Îmi îngădui să cred că rolul poate fi 
trăit — și valabil trăit —-nu în litera sau în sensul lui imediat logic, ci numai în semnifi- 
caţiile lui, De aceea socotesc că trebuie să judec spectacolul în funcţie de viaţa, de-pro- 
blemele şi sensurile _pe care autorul le-a văzut_ existînd nu în expresia înşelătoare a aspec- 
telor de suprafaţă, ci în conștiință personajelor lui, î în acea conștiință pe care cuvintul și 
gestul nu le-ar putea exprima dacă ar fi golite de infinitatea de nuanţe nerepetabile, 
„văzute“ și urmărite de autor dar cu neputinţă a fi, în stadiul actual al psihologiei, altfel 
clarificate decit metaforic. 


Am căutat în adevăr să văd în munca regizorală a lui Constantin Sincu strădania de 
a umple întîmplările dramei Suflete tari cu un conţinut mai puţin direct decit acela ab 
unei obişnuite, „verbal emoţionante“ drame pasionale; de a face din ea mai puţin în: 
subsidiar şi mai puţin la modul imaginilor murale și o „primară dramă socială” cum: 
„biruise“ Suflete tari în 1922 şi în 1937. 

Ce doream însă să văd oferindu-mi-se mai mult în Suflete tari, astăzi? 

„În 1937, după reluarea dramei sale la Teatrul Naţional, Camil Petrescu pusese: 
să i se traducă piesa în franțuzește pentru o proiectată reprezentare la Paris. Cu binecu- 
noscuta lui aversiune faţă de aproximaţii, el s-a oprit, cu îndelungi reflecţii, cînd a avut 
în faţă o primă variantă a textului tradus, la titlu. Nu-i plăcea tălmăcirea literală a 
titlului. I se părea prea dură, prea precisă, prea lipsită de orizont. A încercat cîteva ver- 
siuni, fără să ajungă însă la o formulă ultimă, mulţumitoare. Faptul l-a înciudat pe 
Soare Z. Soare care se afla de faţă și căruia i se părea vană atîta căutare, căci, zicea el, 
„un titlu e la urma urmelor un titlu“. „Suflete tari, răspunse atunci Camil Petrescu, as- 
cunde un fond amar de ironie. Îmi pare rău că nu am marcat această ironie în titlul 
romînesc, măcar cu trei puncte de suspensie. Suflete tari e în adevăr drama lui Andrei 
Pietraru, drama nebuniei lui. Dar cine din toată această dramă poate fi socotit suflet 
tare? Toţi au pretenţia unei tării lăuntrice şi orgoliul de a şi-o dovedi. Acest orgoliu: 
ascunde însă la fiecare dintre ei — fie că e boierul Matei Dorcani, fie că e inflexibila. 
Ioana Boiu, fie sărmanul Andrei Pietraru — conștiința unei structuri canceroase, bol- 
nave, menită prăbușirii, a acestei tării. Sărmanul Andrei Pietraru...“ Și, ca în urma unei 
revelații, Camil Petrescu izbucni: „Asta e: Ces „pauvres âmes- fortes, ăsta-i titlul, Şi 
ăsta este substratul-amar at dramei“... 

Aş fi dorit să simt în spectacolul de la Teatrul Tineretului ceva din ironia amară 
care străbate ansamblul dramei. C. Sincu s-a dovedit însă un-regizor mai curînd al yiziu- 
nilor analitice, decît al închegărilor sintetice, El a urmărit cu osebire drumul persona- 
jelor luate în parte și, fireşte, aşa fiind, i-a fost greu să impregneze rolurile lor, fără 
artificializare ori falsificare, de o substanţă străină sarcinilor lor puternic dramatice, 
cum este substanţa ironiei. 


€ V. Mîndra, loc. cit. 

Poate că o atenţie mai aplicată asupra decorului i-ar fi înlesnit ceva, în această 
privinţă. Dar M. Rubingher a respectat prea în litera lor indicaţiile bogate, minuțioase 
ale autorului, în loc să le înţeleagă pe linia semnificației lor. Dacă Camil Petrescu a 

! avut, în-teatru, vreo repulsie, a avut-o în mod deschis și deosebit față de atmosferizarea 
| naturalistă a scenei. De o asemenea atmosferizare s-a apropiat M. Rubingher în scrupu- 


J „a Scenen, 


loasa-i respectare a detaliilor decorative indicate de autor. De aceea, în ciuda acestei res- 
pectări, spectatorul nu realizează casa „cu ziduri groase ca de cetate“, atmosfera de , bă- 
trînesc... şi de împăcare cuminte“ în care trebuie să simţi că se va precipita drama ; nu 
realizează nici iatacul „jupîniţei“. cu tot mobilierul ei mult și pestriţ ca pe o încăpere care 


) reprezintă spiritul rafinat și pretenţios; autoritar şi rigid al Ioanei Boiu, chiar dacă 


acest spirit e predispus să îmbine motivele bizantine cu liniile lui Dante Gabriel Rosetti, 
cu culorile lui Luchian și cu vase persane... Cu atît mai puţin poate realiza spectatorul, 


,/ -din atmosfera decorului, ceața de ironie amară cu care Camil Petrescu înțelegea să-și 


|—nvăluie drama. 


i 


| 


Dar Suflete tari este, în același timp, și drama lui Andrei Pietraru, intelectualul 
«care şi-a permis să-şi lase „robul din el“ să viseze și să se dezlințuie într-o sociefate 
-de stăpîni ce-i folosesc viaţa ca pe o unealtă, ce-i preţuiesc valoarea umană mai mult 
pentru pitorescul ei, dispreţuind în el și. terfelindu-i demnitatea, structura etică, forța 
“spirituală; conştiinţa latentă a unei superiorităţi certe de cuprindere şi de simţire intelec- 
tuală a rosturilor vieţii și lumii. Pornită din neînţelegerea, dar şi din desconsiderarea 
resorturilor sociale date, „şi crescută astfel la dimensiuni insolite, „nebunia“ lui Andrei 
Pietraru urmăreşte cucerirea unui pisc — pe Ioana Boiu. Dincolo, deasupra acestui pisc, 
se înalţă el, Andrei Pietraru însuşi. Cucerindu-se pe sine și dovedind Ioanei Boiu că se 
-poate cuceri pe sine, el își va dovedi sieși și ei și lumii ei, că este în adevăr unul „dintre 
„cei tari“. Dar precum copleşirea spirituală a Ioanei Boiu a însemnat prăbușirea întregii ei 
lumi de orgolii adunate și alimentate istoric, autocucerirea lui Pietraru nu se poate 
“săvîrși decît prin gestul suprem al înfruntării morţii, gest care coincide cu revelaţia în 
conștiința eroului a unui adevăr ce se proiectează dincolo, afară din el. Acest adevăr 
vorbeşte despre imposibilitatea realizării omului într-o lume construită și realizată îm- 


a lui. 
i Drumul--plin dë hirtoape lăuntrice, de rețineri şi elanuri, de stîngăcii şi cutezanţe, 
de abulie şi înflăcărare, de calm calculat şi de izbucniri spontane, de hotărire și îndoială, 


/ pe care-l face Andrei Pictrâru — „necăjindu-se“ pe realităţi şi insinuări, pe convingeri şi 
simple bănuieli, pe împrejurări și pe oameni, pe sine şi pe „jupîniţa“, pe dragoste și pe 
viaţă —; drumul acesta _nebunesc şi contorsionat-spre adevăr, am fi dorit să-l vedem stră- 


pungind spectacolul de azi al Sufletelor tari. Aceasta pretindea regizorului o preocupare 
iniţială : a descoperi și a mișca în prim- -planul dramei pe interpretul nebuniei lui Andrei 
Pietraru. A ocoli această preocupare sau a-i micşora însemnătatea a fost în toate mon- 


| tările scenice de pînă acum ale Sufletelor tari păcatul lor originar. Camil Petrescu ar fi 


privit și realizarea lui Sincu, la fel ca şi celelalte realizări mai vechi (din 1922 şi 1937), 
cu nemulțumită clătinare de cap. Şi-ar fi spus: „Eroul piesei nu şi-a găsit 
interpretul ...* 

Nu vom osîndi prea mult pe Mircea Anghelescu. În poetul „insular“ din Romanticii 
el a fost îndrumat să-şi compună o mască: o mască, şi exterior şi lăuntric, edulcorată, 
zbîrcită în revers de liniile unor răvășiri dinainte pregătite să se exprime exploziv, dezor- 
donat, ostentativ. Masca aceasta, cu mici corective „sfirşit de secol”, i-a fost menţinută de 
Sincu. N-am putut citi pe faţa compus-trasă a lui Mircea Anghelescu, în privirile lui liri- 
coide şi în toată înfăţişarea lui (de la supleţea pe care i-o subliniază costumul pînă la 
lavalieră și plete), asprita față lăuntrică, rădăcinile forţei virtuale, prezența pregătită să 
devină masivitatea de cremene în stare să rămînă în picioare chiar „dacă trei puhoaie 
«s-ar prăbuși neaşteptat“ asupră-i, masivitate care avea să fie chemată să copleşească şi să 

arunce în umbră toată viața din juru-i — lumea plină și sigură de sine a casei Dorcani, 
cu jupîniţa în frunte. Mircea Anghelescu a urmărit cu scrupulozitate, fază cu fază, drumul 
rolului său: a fost un blibliotecar șters, stingaci, timid, delicat; a trăit „cu agitaţie“ — 
poate prea excesivă — intrarea în „necaz“; a lansat (în sine) cîteva surprize de efect 
tare, în iatac, în aprigul joc „pe viaţă şi pe moarte“ cu rigiditatea şi opacitatea morală şi 
sentimentală a jupîniţei ; a realizat cu dăruire vădită, deşi prea dezarticulat, prea răsfirat 
pe scenă Si „prea strident precipitat, momentul revelaţiei sale ultime, =- viziunea falsităţii, 
însă în ansamblu un student, mai curînd decît un ratat, un amorez, mai curînd decit o-fla- 
icără morală gata să incendieze scena. Conştiinciozitatea jocului său justifică laude aduse: 
actorului şi-l feresc, cum notam mai sus, de osîndă critică. 

De ce l-a distribuit însă C. Sincu pe Mircea Anghelescu în Andrei Pietraru? Și 
mai ales de ce l-a menţinut în rol (spre paguba lui, dar mai cu seamă spre paguba mesa- 
jului dramei) ? Andrei Pietraru e un om care a renunțat, dar despre capacităţile şi velei- 
tățile căruia n-avem voie să ne îndoim. Totuși Culai Darie, cu jovialitatea rubicondă a lui 
Gheorghe Oprina, îl ecoptleșeşte. Doar textul dramei vorbeşte de o rezistenţă a lui Andrei 
în faţa apelurilor pe care Culai le face; la vechiul bun simţ şi vechea tărie a colegului 
său de altădată. Doar textul ne vorbește de o lasitudine grea, impasibilă, a lui Andrei 
în faţa adevărurilor rostite de Culai împotriva casei și împotriva funcţiei „de slugă a 
casei“ în care același Andrei a sfîrșit prin a se complace, de dragul Ioanei. Umorul lui 
Oprina e mai puţin gras decit pare, şi s-ar cuveni poate să fie mai puţin gras decît pare. 
Oprina are însă în faţa lui un partener care nu pune nici o piedică bonomiei sale struc- 
turale și care lasă pînă şi indignările sale să capete turnură bonomă. Mircea Anghelescu: 
este apoi copleșit şi de-personajul-umbră, de Elena (Doina Tuţescu- Puşcariu). Discreţia 
simplă şi caldă a Doinei Tuţescu are o forţă de penetrabilitate, în cele cîteva mărunte: 
apariţii ale ei, care literalmente stinjenesc (nu-i o imputare, dimpotrivă e un elogiu ce-i 
aducem) în Mircea Anghelescu putinţa unui răspuns corespunzător. Al. Pop Marțian (în: 
care, ca să fiu drept, nu recunosc deplin antecedentele tenebroase ale lui Șerban Șaru- 
Sineşti, ministrul de justiție din Jocul Ielelor) are o apariţie şi o evoluţie de scenă episo- 
dică. Totuși nu-l uit. Nu-l uit nici pe prinţul Bazil Șerban. Dimpotrivă, gestul aristocrat, 
rostirea ușor și nazalizat distinsă, privirea studiată prin monoclu și pasul arcuit, care com- 
pun prin Al. Critico pe rivalul lui Andrei Pietraru la simpatiile loanei Boiu, au o si- 
guranță caracteristică pe care — deși și ea episodică — anevoie o vezi înfruntată, chiar- 
în furia unui duel (de neconceput decît pentru că o spune textul), de lipsa de coeziune şi 
de pasta rozacee cu care Mircea Anghelescu a fost lăsat (ori poate îndrumat) să închege: 
faţa lui Andrei Pietraru. 

În opoziţie cu asemenea față, V. Valentineanu (bătrinul Matei Boiu-Dorcani) n-ar fi 
trebuit să-și consume atita gamă de mijloace de expresie cîte a folosit. Aceste mijloace- 
sînt de altfel neindicat întinse pe coarda tremurătoare a melodramei. Matei Boiu-Dorcani 
e un boier care păstrează cu tărie orgoliul deșart al unei misiuni mesianice a clasei sale, 
deși are conştiinţa inevitabilelor răsturnări sociale. „Totul e să putem dura, fie-și-n-umbră“ 
e lozinca lui. Prăbușirea lui nu poate de aceea să fie tinguitoare. Chiar dacă această prä- 
bușire e legată de o catastrofă sufletească personală de părinte care trăiește rostogolirea 
de necrezut pentru el a trufiei fiicei sale, care asistă la „moartea vie“ a ceea ce „făcea tăria: 
şi frumuseţea vieţii“ și convingerilor lui. De altfel, Matei părăsește scena, în indicaţiile: 
lui Camil Petrescu, „cu un neînduplecat dispreţ“ faţă de Andrei. E drept, o asemenea 
ieşire din scenă ar fi făcut incredibilă spectatorului victoria pe care Mircea Anghelescu o- 
repurtează în schimbul de principii etice cu Valentineanu. Așa cum incredibil pare triumful 
de poet minor, nicidecum de forță telurică dezlănţuită, pe care Mircea Anghelescu ur-— 
mează să-l aibă în raport cu „.jupîniţa“ Ioana Boiu. 

Olga Tudorache a fost în adevăr, dacă pot spune aşa, prea în rol pentru partenerul ei. 
L-a covirşit de-a lungul întregului “spectacol, de la cea dintii apăsată şi mărunt ritmată 
replică-pe-care O rostește ; de la cea dintii sfredelitoare sau indiferentă privire pe care o 
aruncă celor din scenă şi sălii ; de Ía cel dintti- gest, greu de toată povara unei majestăţi 
cerebral construite, pe care o desenează. Cu „ochii mari, ficşi, arzători“ ai „idealului ei în 
trecut“, „care ocolesc parcă tot ce e uriciune pămintească“ ; cu „fruntea înălţată și lim- 
pede“ a aceluiași ideal cu care aduce atit de mult, frunte dispreţuind „bucuriile de preţ 
mărunt ale celor din jur“, Ioana Boiu era chemată să-şi domine clanul și, deopotrivă, 
neluata în seamă și timida făptură a lui Andrei. Dar numai pînă în momentul în care 
acesta crește la proporţiile unei forţe ce o depăşeşte. Olga Tudorache nu are însă iniția- 
tiva de-a se lăsa depăşită de Mircea Anghelescu. Mă întreb, de-ar fi avut o atare iniția- 
tivă, ce ar fi izbutit să dobîndească? Abdicarea de la majestuoasa ei linie se petrece 
dincoace de realizarea artistică, în acceptarea noastră, îngăduitoare, a unui schimb de poziții 
de care luăm cunoștință din replici și dintr-o făcută frîngere a trupului ei în brațele 
partenerului. 

Încă o dată, Sincu a păcătuit în distribuirea lui M. Anghelescu. Drama lui Andrei 
Pietraru presupune înfruntarea a doua puteri morale, spirituale și intelectuale, cel puțin 
de greutăți egale. (Deși dimensiunea „nebunească“ a lui Andrei se pretinde superioară). 
Un partener pe măsura Olgăi Tudorache ar fi fost poate plasat cu o treaptă mai sus decit 
ea. Şi ar fi impus, fără îndoială, interpretei Ioanei Boiu, şi un anumit filon de feminitate. 
de ascunsă deficiență carnală care-i lipsește acum, și care ar fi împins și mai limpede pe 
primul plan — filozofic, dramatic şi scenic — pe Andrei Pietraru. 

Dacă l-am urmărit atît de insistent pe Mircea Anghelescu în raport cu ceilalţi pro- 
tagoniști, am făcut-o numai pentru a invedera lui C. Sincu păcatul de a fi neglijat să acorde 
atenţia primă rolului interpretat de tînărul actor ; pentru a invedera însă în același timp 
cumințenia neistovită cu care, rol de rol — chiar cu rolul ingrat în care a fost distri- 
buit Mircea Anghelescu — C. Sincu a urmărit în transpunere scenică textul dramei (in- 
clusiv în bună măsură indicaţiile parentetice din text). 

Sîntem din acest punct de vedere în faţa uneia din cele mai curate spectacole pe 
care în ultimele stagiuni le-a oferit Teatrul Tineretului. Și spun aceasta, gîndindu-mă 
la greutăţile pe care o dramă de Camil Petrescu — totdeauna o dramă cu probleme, şi 
tehnice și artistice — le pune în faţa creatorilor unui spectacol. Iertînd pe Sincu de 
absenţa viziunii sintetice a dramei, încumetarea de a fi abordat pe Camil Petrescu mi se 
pare în pofida observaţiilor ce i-am adus, vrednică prin ea însăși de laudă. 

MIRCEA ALEXANDRESCU 


Tendinţe în dramaturgia americană 


O analiză mai largă și mai în profunzime a fenomenului teatral din S. U. A. te 
obligă de la bun început să faci o constatare capitală, care despică două planuri în urmă- 
rirea felului în care acesta se manifestă: o parte a dramaturgiei americane reflectă, ne- 
închipuit de fidel, un anume spirit ce domină viaţa societăţii de peste ocean — mercan- 
tilismul. Există, aşadar, o dramaturgie mercantilă care alimentează scenele Broadwayului 
cu piese ce trec prin „cenzura comercială“. In afara acesteia și aproape fără nici o contin- 
genţă cu ea, există o dramaturgie care luptă pentru adevăr, dreptate și umanitate, o dra- 
maturgie vie și emoţionantă, care vibrează la suferinţele omenirii şi: dă glas idealurilor 
înalte: dramaturgia din afara Broadwayului, dramaturgia „off Broadway“, cum îi spun 
americanii. Aceasta din urmă continuă o tradiţie care-și are obîrşia în perioada războiului 
civil și se dezvoltă în secolul XIX, cînd începe-să abordeze de multe ori probleme sociale. 
În această privință este, credem, de ajuns să amintim The Contrast (Contrastul) a lui Royall 
“Tyler, o satiră ascuțită la adresa orînduirii din America, apoi The Octoroon (Corcitura) a 
lui Dion Boucicault, inspirată după nuvela lui Mayne Reid, în care autorul abordează cu 
mult curaj problema negoțului cu; negri. 

Dar să ne ocupăm mai întîi de Broadway-business, de scenele care lansează vedete, 
staruri şi autori, folosind toate mijloacele propagandei comerciale. 

Dramaturgia Broadwayului a trăit și trăieşte încă din exploatarea unor subiecte 
considerate „vandabile“. De pe aceste scene s-au lansat imnuri închinate superiorității 
rasei albe, pentru a menține și stîrni la maximum spiritul de dispreț și opresiune împotriva 
negrilor ; s-au lansat calomnii politice la adresa orînduirii socialiste, sau s-a pledat cu 
un patos zgomotos în favoarea modului de viață american. 

Cu vremea, teatrul din Broadway a ajuns o formulă pe care am fi înclinați s-o numim 
„teatrul-bursă“, pentru că menirea lui e de fapt de a stabili cote de valoare pentru actori, 
autori și piese. Pentru a vedea lumina rampei, o piesă trebuie să împlinească în primul 
rind condiția „succesului de casă“, să nu contravină vederilor trustului şi să nu fie 
„anti-americană“ (această din urmă condiție obligă în bună măsură ca dezvoltarea drama- 
turgiei cu mesaj, combative, să se manifeste în afara Broadwayului). 

Este interesant de reţinut că sursa privilegiată de inspiraţie a autorilor de piese 
pentru Broadway o formează apologia aspectelor negative ale societăţii americane. S-a 
creat astfel o adevărată școală care de multe ori a polarizat, pentru un răstimp mai lung 
sau mai scurt, chiar și autori de incontestată valoare, dar care s-au lăsat tentaţi de cîştig 

(e cazul că amintim aci de Tennessee Williams şi de Clifford Odets, ca să nu pomenim 
decît despre doi dintre cei mai vestiți). 

Rînd pe rînd, scenele sint inundate de piese care dezvoltă sau ridică la înălțimi ce se 
pietind de mare „artă“, destinele tragice ale unor exemplare anormale. Cazuri clinice sînt 
ridicate la rangul de eroi, iar dezaxaţii sînt proclamaţi exemplare originale ale societăţii 
americane. În anii din urmă, la colecţia destul de bogată de subiecte şi surse de inspiraţie, 
provenind toate din tenebrele unei societăţi scuturată de spasme şi convulsii, s-a adăugat un 
nou capitol, un filon bogat şi virgin, asupra căruia s-au orientat veșnic însetaţii dramaturgi 
ai Broadwayului. Este vorba de problema sexuală — „litera A a dramaturgiei”, așa cum o 
numește criticul american M. Zolotow. Acest critic porneşte să facă o analiză amănunţită 
a cauzelor care au dus la decăderea spectacolelor Broadwayului. Şi într-un articol, din care 
se degajă în bună măsură și capacitatea autorului de a intui adevăruri obiective, Zolotow 
ajunge la concluzia că această problemă domină preocuparea dramaturgilor și a manageri- 
lor de pe Broadway, scontîndu-se ca prin ea să se învioreze întreaga activitate a acestei 
scene. lată, de pildă, ce spune criticul mai sus amintit. 

„Astăzi, sexualitatea este cu siguranţă unul dintre cele mai obișnuite mijloace de 
intrigă în teatrul Broadwayului. Orice fel de piesă, fie ea muzicală sau de alt fel, se re- 
zolvă în jurul complicaţiilor sexuale. Și, aproape în fiecare dramă serioasă, problemele 
sexuale apar negreșit înainte de sfîrşitul actului doi.“ ! 

Marston Balch, un alt critic american, analizează și el problema acestei crize şi 
ajunge la concluzii foarte pesimiste : 

„Piesele sînt desigur experienţe emoţionale — spune el — dar e timpul să ne între- 
băm dacă nu cumva am ajuns la un punct de saturație, în ce priveşte vizionarea de drame 
negative, anormale și cu morbul descompunerii în ele. Ne întrebăm, în orice caz, dacă 
spectatorii şi comunitatea noastră teatrală au nevoie de astfel de experienţe... 

Sîntem cu mult mai plonjaţi în confuzie decît iluminaţi de ceea ce vedem. Aceste 
experienţe sînt mai de grabă o negare a vieţii, o mutilare a ei...“ 

Un alt critic, pe care-l citează însuși Balch, este Robert Edmond Jones care, într-un 
mesaj intitulat Către un teatru nou, spune răspicat : „La ora aceasta este greu de găsit la 
noi în ţară o artă teatrală (se referă fără îndoială la producţiile Broadwayului - n. n). Am 
ajuns să ne mulţumim cu lucruri de o foarte proastă calitate. Ne lipsește prospeţimea, stră- 
lucirea, austeritatea și elevarea... fără de care teatrul se transformă într-o simplă afacere 
de Broadway... Se fac copii după copiile copiilor. Toate acestea se datoresc, în parte, ṣo- 
văielii noastre de a ne apropia în mod realist de probleme şi aceasta na face să răminem 
în urmă.“ 

Subiectele sînt într-adevăr stereotipe. Construcţia pieselor de asemenea : o aventură 
amoroasă între un tînăr abia ieșit de pe băncile școlii și o seducătoare „girl“. Bineînțeles, 
intriga este departe de a fi o firească poveste de dragoste și se transformă într-o scabroasă 
legătură anormală, patologică (ca de pildă în piesa Seven Years Itch — Şapte ani de m'n- 
cărime) sau în cunoscuta şi mult trîmbiţata Bus stop (Halta), care excelează în porniri de 
erotism. 


Caracterul stereotip al pieselor, morbiditatea subiectelor, lipsa de ţinută artistică, 
toate acestea fac ca Broadwayul să-și piardă spectatorii. În adevăr, încă de mai mult timp, 
publicul a început să manifeste un vădit interes pentru piesele care răspund marilor în- 
trebări ale omului şi ale timpului nostru. În faţa acestei tendinţe, managerii Broadwayului 
au încercat în ultima stagiune „o înviorare“ prin infuziuni cu clasici : Shakespeare, Bernard 
Shaw, Ibsen, Cehov etc. 

Nu știm ce efect va fi avut această terapeutică cu obiectiv mai mult comercial 
decît structural, susţinut prin mijloacele ultramoderne de propagandă. Dar micile afişe ale 


: M. Zolotow — „Theatre Arts". 

unor trupe care au grijă să-și lipească un mare en-tête „Off Broadway“ înfruntă însă cu 
eroism și ostentaţie strălucitoarele reclame neonice. Și nu numai la New-York există ase- 
menea grupări de adepţi ai unui teatru adevărat. Pe întreg cuprinsul Statelor Unite, pe 
lîngă universităţi, mai ales, trupe de teatru mărunte sau grupuri de amatori, cărora mulți 
dramaturgi le furnizează piese, desfăşoară o activitate scenică legată de problemele vieţii 
şi de aspiraţiile înalte ale umanităţii. 

Sînt probleme specifice societăţii americane sau probleme ale întregii umanităţi pe 
care le abordează neîncetat, sub toate fațetele lor, dramaturgi de renume. Se analizează cu 
predilecție poziţia omului într-o societate în care domină legea implacabilă a banului. Un 
cald umanism îi determină pe alţii să se aplece asupra unei tragedii de lungă durată, încă 
foarte acută în S. U. A.: problema negrilor. 

Așa, de pildă, afacerismul, această permanenţă a societăţii americane, a constituit 
subiectul unei piese încă în 1911, în ajunul primului război mondial. Este vorba de piesa 
de răsunet şi succes la vremea ei The Boss (Șeful) a lui Edward Sheldon, în care autorul 
încerca, deşi cu timiditate, să aducă în lumină unele aspecte din viaţa politică și afaceristă 
a țării. 

După război un nume proeminent se instalează pentru multă vreme pe firmamentul 
dramaturgiei americane: Eugen O'Neill a cărui dramă Beyond the Horizon (Dincolo de 
zare) îi creează reputaţia unui dramaturg de mari resurse, atît în ce privește observaţia 
realităţilor, cît și adîncirea implicaţiilor fenomenelor. 

Opera lui O'Neill marchează începutul unei ere în dramaturgia americană. Beyond 
the Horizon (Dincolo de zare), Anna Christie, Emperor Jones (Împăratul Jones), The hairy 
Ape (Maimuţa păroasă), Desire under the Elms (Patima de sub ulmi), Strange interlude 
(Straniul interludiu) ca și multe altele încă dau greutate patrimoniului dramaturgic contem- 
poran american. 

Eugen O'Neill este într-adevăr una din acele figuri asupra căreia critica s-a angajat 
pe făgașul unui consens. Criticii, îi afirmă importanţa ca. dramaturg și, în același timp, 
admit că el este un interpret tipic al vieţii americane. Unul din cei mai autorizaţi cerce- 
tători ai operei lui O'Neill, criticul A. Block, scrie de pildă: „Genialitatea lui O'Neill 
constă în aceea de a fi creat personaje care să se ridice la rolul de simboluri. Fiecare din 
piesele lui reflectă cîte un aspect din această neîncetată luptă ce se dă în sufletul omului. 
De aceea, drama psihologică a fost dusă de O'Neill la apogeu, iar sufletul omului s-a regut 
cu măiestrie descris, cu toate pasiunile și dezamăgirile lui“. 

Există desigur și dezacorduri. S-a spus despre el că este realist, romantic idealist, 
naturalist, expresionist, psihanalist. Dar toate aceste clasificări diferite nu fac decît să 
arunce, fiecare în. felul ei, cîte o lumină asupra acestei complexe figuri. Adevărul este că 
O'Neill a fost episodic, așa cum s-a spus în privinţa structurii sale artistice. El este un ex- 
perimentator neobosit, care s-a străduit cu ardoare să exprime în forme concentrate idei 
şi aspirații ale contemporaneităţii. Şi este într-adevăr un experimentator care merită să fie 
cunoscut. În decursul activităţii și creaţiei lui, O'Neill și-a schimbat de multe ori punctele 
de vedere, dar toate acestea în scopul de a putea să analizeze în modul cel mai profund 
viaţa din jur. 

„În primele sale piese — spune istoriograful Russel Blankenship — O'Neill a fost dintre 
dezamăgiții epocii postbelice care nu putea să creadă în nimic și s-a orientat după aceea 
către naturalism, satiră, nihilism sau burlesc.“ Este o afirmaţie care trebuie reținută, deoa- 
rece ea exprimă nu numai o caracteristică a lui O'Neill ci a unei generaţii care, neorientată 
în ce priveşte tendinţele evoluţiei viitoare a societăţii, se oprise doar la negarea momentului 
actual, la negarea condiţiei acelei epoci. 

Fără a avea intenţia de a știrbi cu ceva nimbul lui O'Neill vom preciza totuși că 
opera lui, reflectind acea dezorientare postbelică de care vorbea și criticul american mai 
suspomenit, a fost mai degrabă un refugiu din care şi-a călăuzit gîndul cu: preferinţă spre: 

orizonturi mistice, abstracte, pierzînd uneori din vedere viaţa cu aspectele ei concrete, 
pămiîntene. 

Dar O'Neill a mai trăit după primul război mondial și un alt mare eveniment, care a 
zguduit întreaga societate americană și a avut urmări dintre cele mai însemnate asupra 
dramaturgiei : crahul financiar din 1930. Acest eveniment a avut darul de a stimula ne- 
închipuit de mult pe autori. Micile și marile tragedii ale omului simplu erau tot atitea su- 
biecte ce se impuneau atenţiei scriitorului. Criza răbufnise și cuprinsese toate păturile so- 
ciale și toate domeniile vieţii. Nedreptatea se exacerbase, iar în acest vîrtej al suferinţei, 
desperării și morţii, omul simplu cu problemele lui se afla la discreţia marilor forţe ale 
trusturilor, ale plutocraţiei. Viaţa tuturor acestor milioane de fiinţe a făcut pe dată obiectul 
cercetărilor şi reflectării artistice din partea unor tineri şi viguroși dramaturgi, cărora li 
s-a alăturat în mai multe rînduri şi O'Neill. Problemele muncitoreşti, lupta grevistă, mizeria, 
condiţiile de viaţă promiscue, deznădejdea oamenilor muncii şi a negrilor, îndeosebi, apă- 
reau în acele zile mai izbitor ca probleme ce-și cereau neapărat dezlegarea. Ele devin, în 
aceste clipe, obiective centrale în scrisul celor mai moderni scriitori americani. 

Astfel, problema negrilor, una din cele mai strigătoare din S. U. A. s-a văzut oglin- 
dită de O'Neill în Emperor Jones (Împăratul Jones) sau în Hairy Ape (Maimuţa păroasă) ; 
apoi nedreptăţile sociale sînt abordate de Tennessee Williams în Streetcar named Desire (Un 
tramvai numit dorință), de George Sklar în Stevedor, unde autorul atacă un dublu aspect: 
cel al condiţiei muncitorului cît şi cel al represiunilor rasiale. Personajul principal, un 
negru, este bănuit că a violat o albă și e omorit pe loc. Vestea prigoanei împotriva lui a 
trezit însă un adînc ecou printre muncitorii albi, care îi sar în ajutor. Sosiţi prea tirziu, 
ci își găsesc tovarășul de muncă mort, dar faptul acesta trezește în ei reacţia care se 
produce instantaneu sub forma unui atac împotriva celor ce le linșează tovarășul de muncă. 

Albert Bein scrie în această perioadă o piesă de răsunet Let Freedom ring (Să răsune 
libertatea). Tot atunci, Clifford Odets scrie una dintre cele mai minunate piese cu subiect 
muncitoresc Waiting for Lefty (Il vrem pe Lefty). O grevă a şoferilor de taxi i-a inspirat 
lui -Odets această piesă. Lupta grevistă este ilustrată cu mult dramatism și condusă cu 
mînă sigură spre un deznodămînt tragic: moartea șoferului Lefty, conducătorul grevei. 
Odets a căutat şi a izbutit să ilustreze în piesa sæ unitatea ce există în rîndurile muncito- 
rilor, în lupta comună. 

Norii celui de al doilea război încep să întunece orizonturile și o problemă de viaţă 
şi de moarte pentru întreaga omenire, pentru tineri şi bătrîni, pentru popoare mari și mici 
se cere reflectată în dramaturgie. l-au consacrat piese Sherwood Anderson — Waterloo 
Bridge (Podul Waterloo) și Idiot's delight (Plăcerea nebunilor), făcînd din ele acte de acu- 
zare a războiului. Cu multă imaginaţie Irving Shaw în a sa Bury the dead (Morţii să fie 
îngropaţi) imaginează un tablou aproape apocaliptic, o pledoarie de mare rezonanţă îm- 
potriva războiului. Morţii ies din morminte pentru că au murit înşelaţi și vor să se întoarcă 
la viaţă. Oficialitatea trimite împotriva lor forţe, poliţie şi preoți și, cînd toată această re- 
primandă eșuează, trimite rudele morţilor să-i convingă să se întoarcă în groapă. 

Paul Green în Johnny Jonson urmăreşte şi el destinul omului simplu din momentul 
cînd este recrutat şi pînă ajunge pe front, în timp ce Williams Joyce Cowen în Family 
Portret (Portret de familie) își propune să ilustreze urmările dezastruoase ale răboiului 
asupra individului. 

Trebuie să amintim apoi piese antifasciste ca, Till the day 1 die (Pînă în ziua cînd 
am să mor) a lui Clifford Odets, una din cele mai vestite. 

Problemele tineretului nu sînt nici ele neglijate. Golden Boy (Un băiat care face 
bani) a lui Odets se bucură încă de faima celei mai bune drame sportive a tineretului ame- 
rican. Pe aceeaşi linie se înscrie şi piesa Lillianei Helman The children's hour (În ceasul 
copiilor). Viaţa periferiilor este puternic redată de către John Steinbeck în piesa de mare ră- 

sunet, după care s-a turnat și un film, Of mice and men (Oameni și șoareci) ca şi în piesa 
Dead End (Fundătura) a lui Sidney Kingsley. 

Viaţa fermierului american n-a cunoscut încă o mai vie și mai pregnantă ilustrare 
ca în piesa, făcută după romanul cul același nume al lui Erskine Caldwell, Tobacco Road 
(Drumul tutunului). 

Perioada celui de al doilea război mondial a cunoscut acest curent legat de pro- 
blemele războiului, de destinul omului în această conjunctură de combatere a fascismului. 

Anii de după război nu îndepărtează pe dramaturgi de obiectivele sociale. 

Unii autori, ca de pildă Garson Kanin în a sa Born yesterday (M-am născut ieri), 
atacă direct problema, în cazul de faţă, plutocraţia afaceristă cu metodele și ţelurile ei. 
La fel de direct abordează problemele Saroyan în Time of your life (Miezul vieţii), refe- 
rindu-se la destinul şi aspiraţiile unor tineri. Tot astfel procedează și Steinbeck. Repertoriul 
teatrelor americane din ultimii zece ani cunoaşte însă o varietate de lucrări în, care modul 
de abordare a problemei este de multe ori indirect, psihologist. 

Alături de Arthur Miller — a cărui contribuţie o considerăm cea mai de seamă 
dintre tendinţele actuale ale dramaturgiei americane — cu piesele sale Moartea unui comis- 
voiajor, Urăjitoarele din Salem, Vedere de pe pod se întîlnesc cel mai des piesele lui Sa- 
royan, Garson Kanin, Lillian Helman, Clifford Odets, ca să nu cităm decît dintre cei mai 
renumiţi. Două piese însă au creat în jurul lor multă agitaţie şi au stîrnit efervescenţa cri- 
ticii. Este vorba de Tea and simpathy (Ceai și simpatie) a lui Robert Anderson și The cat 
on a hot tin roof (Pisica pe un acoperiș încins) a lui Tennessee Williams. 

Ceai şi simpatie este fără indoială una din piesele de mare succes de peste Ocean 
şi din occidentul Europei dar, în același timp, ea este și foarte discutată. Critica americană 
îi reproșează autorului faptul de a aduce un subiect din viața colegiilor fără să-l trateze 
însă în spiritul tradiţionalei moralităţi și al puritanismului yankeu. Alţii i-au reproșat au- 
torului faptul de a-şi fi conturat prea în extremis personajele, pe tinerii studenţi din piesa 
sa, că acţiunea este legată de o fragilă ipoteză de psihologie a “adolescentului. 

Credem că piesa nu este totuși o simplă încercare de psihanaliză a procesului de 
masculinizare a unui tînăr. Deşi de-a lungul a trei acte, o uşoară, aproape imperceptibilă 
afecţiune, între tînărul Tom de 18 ani și tînăra soţie a profesorului său Reynolds, se naște 
și se adinceşte pînă la împlinirea ei în final, totuși, analiza piesei dovedește că nu acest 
deznodămînt a constituit obiectivul principal al autorului. Ne demonstrează grija sa de a 
justifica la fiecare pas evoluţia prin cauza socială care o determină. Condiţiile de falsă 
moralitate, de puritanism ipocrit, abundența de prejudecăţi stupide care guvernează viaţa 
unei întregi societăţi dealtfel sînt indicate în piesa lui Anderson drept cauze ce duc la înă- 
bușirea dezvoltării bunelor caractere. În esenţă, reiese că acest climat pe care piesa îl suge- 
rează și care de fapt este acela al unei mentalități dominante în societatea americană se 
arată a fi climatul de preferinţă doar pentru brute, ipocriţi și mediocrităţi lipsite de per- 
sonalitate ; este acea atmosferă în care originalitatea cu orice preţ se manifestă în spiri- 
tul ieftin cancanier și calomniator. În schimb, cinstea, gingășia sufletească și sensibilitatea 
umană, artistică, a unui tînăr cum este Tom din această piesă, sînt obiect de batjocură 
pentru un tineret cu puternice porniri farvestice. În ultima analiză, această atitudine a 
colegilor lui Tom dovedeşte complexul de inferioritate și chiar coaliția mediocrităţii care 
caută să sacrifice pe cel înzestrat cu calităţi umane. 

Ceai şi simpatie nu face, așadar, dintr-o problemă de moralitate, un subiect de piesă, 
ci ridică însăși problema valabilităţii moralei după care se conduce o lume, demascînd-o 
într-unul din aspectele cele mai obișnuite ale vieţii americane și într-unul din locurile 
unde ea se manifestă în toată plinătatea ei: școala. 

Obiecţiile ce pot fi aduse piesei sînt de altă natură : autorul nu şi-a conturat cu deo- 
sebită vigoare toate personajele, și mai ales, nu le-a înfățișat în complexitatea lor sufle- 
tească. 

El nu a împins în adincime analiza situaţiilor și caracterelor ci le-a unilatera- 
lizat, spre a se sluji de ele mai degrabă ca de nişte simboluri ale unor categorii de oameni. 
Dar, făcînd aceasta, Anderson le-a sărăcit din punct de vedere uman, și în acelaşi timp. 
întregul eșafodaj al piesei ne apare ca o simplă schemă de implicaţii și complicaţii între 
niște simboluri vag umane. Observaţia elementului social n-a putut, de aceea, să capete nici 
amploarea și nici vigoarea unei adevărate combateri a răului observat, ci a rămas doar o 
candidă constatare a unei stări de fapt. 

Tennessee Williams, în Pisica pe acoperișul încins, abordînd o temă ce are multe 
puncte comune cu aceea a lui Anderson și în ultima analiză, cu temele de preferință ale 
dramaturgiei şi literaturii americane (s-ar putea ajunge astfel la o adevărată problemă de 
psihanaliză a psihanaliștilor americani, pînă într-atît de obsedante sînt anumite teme), își 
folosește observaţia sa, mai adîncă și mai abilă, în scopul de a obţine efecte foarte pu- 
ternice. Abilitatea sa de a transpune în literatură probleme de psihanaliză patologică i-a 
înlesnit crearea unei piese cu atmosferă și nerv, dar inumană și dizolvantă în esenţa ei. 
Tennessee Williams generalizează de fapt nişte observaţii de laborator pe cazuri neobiş- 
nuite, iar modul cum o face, intenţia sa ca scriitor, îi trădează preocuparea de a obţine 
senzaţia de şoc în rîndul spectatorilor cărora li se adresează. 

De aceea, aceste două piese, mult discutate azi, ridică mai degrabă problema însăşi 
a dramei sociale americane : problema orientării ei. 

De bună seamă, că în afara pieselor scrise anume pentru succesele de casă, pentru 
Broadway, există piese exploatate de aceste scene, fără să le fi fost destinate anume. Printre 
altele, este și cazul acestor două piese de care ne-am ocupat mai sus. Dar ele, după părerea 
noastră, nu se încadrează în producţia Broadwayului. În același timp, prin însăşi prezenţa 
lor, ele fac să se nască întrebarea: cui sînt destinate? 

Prima are aerul unei investigaţii timide, într-un domeniu în care mijloacele de ob- 
servaţie nu sînt îndeajuns de pătrunzătoare și nici curajul autorului nu-i îndeajuns de ro- 
bust pentru a releva răul pînă la capăt. Simpatia lui însă, se manifestă vădit în favoarea 
victimei nefastei influenţe a răului social. 

Cea de a doua piesă pare să ignoreze însăși existenţa oamenilor normali, recunos- 
cînd-o doar pe aceea a cazurilor patologice. 

Şi una şi alta eludează problema omului obişnuit, iar omul obișnuit se vede în si- 
tuaţia de a viziona mai cu seamă piese în care nu este vorba despre cl. Oare nu este 
aceasta în sine o problemă a dramaturgiei americane ? Şi apoi, crearea acelei atmosfere 
de angoasă, de teamă de sine însuși, de viitor, nu este ea menită să intimideze omul și să-i 
ridice un văl negru în fața problemelor vieţii ? 

În aceste condiţii, cele două tendinţe la care ne refeream la începutul acestui articol 
se manifestă cu o deosebită claritate. Pe de o parte cea a Broadwayului, urmărindu-și 
cu înverșunare obiectivul comercial. În afara ei, există o întreagă pleiadă de dramaturgi 
ce, fiecare în stilul său propriu, cu viziunea lui, încearcă fie să deslușească sensuri noi, 
fie că se rezumă la exprimarea unor realităţi, fără a intui vreo cale de ieșire din impas. 

Singurul dramaturg care pare să pună cu seriozitate problema viitorului dramatur- 
giei americane este Arthur Miller. Într-un studiu consacrat acestui subiect şi publicat ca 
introducere la ultima sa piesă Vedere de pe pod, el analizează pe larg problema, afirmînd 
între altele că „drama socială americană a generației noastre trebuie să facă mai mult 
decît analiză şi să observe canavaua relaţiilor sociale. Ea trebuie să pătrundă în natura 
omului, așa cum este ea, pentru a descoperi ce nevoi are, astfel ca nevoile să poată fi 
amplificate şi exteriorizate în termenii unei concepţii sociale. Aşadar, noul dramaturg dacă 
vrea să-și împlinească menirea, trebuie să fie un psiholog mai profund decît cei din trecut 
și în același timp trebuie să fie conștient de zădărnicia izolării vieții psihologice a omului“. 

Mai departe în dezvoltarea concepţiei sale Miller conchide afirmînd că drama zilelor 
noastre trebuie să ne arate „încotro mergem acum, cînd sintem cu toţii împreună”. 

Paleta dramaturgiei americane este alcătuită din două culori principale și 
mai multe nuanţe. Observaţia psihologică este metoda de preferinţă a construirii de perso- 
naje. Uneori, această observaţie este astfel călăuzită încît ea să poată dezvălui cauzele 
sociale ale dramelor umane, conținînd în sine o condamnare a lor. Cînd însă această con- 
damnare nu apare în mod evident, trebuie să se ţină seama că invocatea morbidi- 
tăţii din necesitate de culoare, de cadru, de atmosferă, în vederea dezlegării cauzelor de 
ordin social, este o limită impusă, în bună măsură, de împrejurări obiective, de o anumită 
politică culturală oficială care încurajează cu predilecție morbiditatea ca pe un scop în 
sine şi o exploatează comercial. 

Aşa fiind, asemenea. piese slujesc cîteodată acelui adevăr pe care-l slujește romanul 
lui Faulkner de pildă, căci dezvăluind morbiditatea ca pe o componentă a sistemului so- 
cial, pledezi adesea în mod indirect pentru transformarea societăţii. De asemenea, aducînd 
pilda de eroism, discret şi modest, a omului de rînd, aşa cum o face Miller în Moartea unui 
comisvoiajor, slujeşti cauza umanităţii în aceeași măsură în care o face Hemmingway cu 
minunatul său pescar din Bătrinul şi Marea. lar dacă de multe ori mesajul este camuflat şi 
indirect, nu trebuie să uităm că la ceasul cînd scriem aceste rînduri, unul dintre cei mai 
mari dramaturgi ai Americii ispășeşte rigorile unui anumit comitet, ce-și propune să com- 
bată necruţător curajul de a spune lucrurilor pe nume. 

ÎNTÎLNIRE CU MAIAKOVSKI 


Este oare un semn de maturitate a teatrului nostru, un act de nobilă 
cutezanță, sau o puternică aspirație de a aborda şi dramaturgia unei perso- 
nalități strălucitoare cum a fost Maiakovski ? 

Poate că toate aceste trei elemente au contribuit deopotrivă la aceasta. 
Un aer proaspăt în gîndirea scenică ne-a prilejuit contactul cu piesa unui 
autor care „îşi afirmă părerile prin forţele propriilor lui plămîni, prin forţa 
glasului său“, cu dramaturgia poetului revoluţiei. 

Teatrul Naţional din Cluj şi Teatrul Muncitoresc C.F.R. din Bucureşti 
au montat pe scenele lor Baia. Doi regizori, tineri şi înzestrați, şi-au încercat 
forțele și talentul spre a tălmăci publicului nostru, mesajul unui autor ne- 
cunoscut pînă acum la noi şi ca dramaturg. Spectacolele lor, deşi pornind 
de la acelaşi text, sînt totuşi diferite, fiecare din ei avindu-și propria sa 
viziune despre piesă, dramaturg şi punere în scenă. Nimic mai interesant, 
deci, decît să poţi privi prin două prisme, fiecare din ele relevindu-ţi — sub 
alte unghiuri — sensurile şi semnificaţiile unei opere. 

Teatrul lui Maiakovski nu a fost cunoscut de publicul nostru pină acum. 
Nu exista la noi, nu o tradiţie, dar nici măcar un precedent, o experienţă. 
Iniţiativa acestor teatre şi încercarea celor doi tineri regizori au astfel sem- 
nificaţia unui act deschizător de noi orizonturi. Pe cele două scene,Baia apare 
în două concepţii. 

Revista noastră a socotit, de aceea, utilă şi rodnică o confruntare a con- 
cepţiilor celor doi regizori asupra problemelor montării piesei lui Maiakovski. 

Un astfel de schimb de păreri va contribui, nădăiduim, într-o mai mare 
măsură, la apropierea şi cunoașterea multiplelor fațete ale operei lui Vladimir 
Maiakovski şi, pe un plan mai larg, la însăşi abordarea şi punerea în scenă, 
într-un chip nou, a comediei satirice. 


De la spectacol la concepție 


i „Aş vrea să mă întorc, cu multă prudenţă, şi să mă mişc între cei doi poli ai fră- 
mîntărilor noastre, ai rostului nostru ca regizori, de la gînd la fapte, de la concepţie la 


întruchipare, permițîndu-mi uneori, deoarece sînt după premieră, chiar calea întoarsă, 
adică de la spectacol la concepţie. 


Îmi amintesc prima lectură a Băii şi, de altfel, prima cunoştinţă cu Maiakovski ca 
«dramaturg. Am fost descumpănit, ba chiar timorat. Îl cunoşteam pe dramaturgul Maia- 

kovski, ca să zic așa, după ureche, și nu mă aşteptam la relaţii naturale, fireşti, între 
personaje, dar m-a surprins faptul că nu întrezăream peste tot nici măcar pe cele logice. 
Îmi venea să alerg şi să-mi declin competenţa de a monta Baia. Şi totuși, ceva mă re- 
ţinea. Mi-am dat seama, mai tîrziu, că ceea ce m-a cîştigat la prima lectură era inteli- 
gența uluitoare a autorului. Prin ea am intuit sfera spirituală a spectacolului. Mi-am dat 
seama că actorii ce vor interpreta rolurile vor trebui să aibă acele date care să le permită 
o familiaritate cu spiritul maiakovskian. Nu știu dacă voi putea să expun imaginea, pe 
care o am însă clară, asupra actorului maiakovskian. N-aş putea să explic de ce, dar el: 
nu poate fi gras. De cele mai multe ori, grăsimea nu face casă bună cu inteligența, și 
actorul lui Maiakovski trebuie să fie sclipitor de inteligent. Să te convingă, să te cuce- 
rească și undeva să vezi că joacă, să vezi că își rîde de propriul personaj pe care-l inter- 
pretează, descoperind astfel sarcasmul cu care Maiakovski și-a satirizat dușmanul. Numai 
inteligența îl poate face să înţeleagă hiperbola şi să simtă măsura justă a ei. Această 
vioiciune spirituală se traduce pe plan fizic printr-o mare mobilitate a feţei, o supleţe 
deosebită în mișcări, o expresivitate a atitudinii și a gestului pentru a suplini din plin 
laconismul exprimării lui Maiakovski. Acest chip, generalizat, m-a condus, pe cît a permis, 
la stabilirea distribuţiei. 


Maiakovski spunea că „în tot timpul existenţei mele mi-am afirmat părerile prin 
forţele propriilor mei plămîni, prin forţa glasului meu“. Acest glas puternic, năprasnic, 
vijelios, l-am simţit şi în Baia. Mi-am dat seama, deci, că „semitonul“ e străin spiritului 
maiakovskian, chiar şi în dramaturgie, și cunoscuta formulă „în gura mare“ trebuie tradusă 
şi în teatru. Acest fapt mi-a impus dimensionarea spectacolului și dinamica lui. Cît mai 
mult spaţiu de joc, cît mai multă “lume, cît mai multă mișcare. Un decor suplu, un decor 
aerian — e cam tot ce i-am putut spune lui Jules Perahim la prima noastră întîlnire. 
Ştiam ce ar trebui să fie decorul, dar nu-mi imaginam cum ar putea fi. Am fost tare 
fericit de ideea scenografului, ideea unei construcţii unice, o schelă metalică. Prin ca se 
obținea : mult spaţiu de joc, mobilitate prin fixarea decorului pe turnantă, supleţe prin sub- 
țirile bare metalice, alură aeriană prin etajare şi scări. Primele schiţe au fost, în prin- 
cipiu, şi cele definitive. Fapt ce se întilneşte, de altfel, destul de rar în colaborarea 
dintre scenograf și regizor. Soluţia o găseam atît de fericită, încît deocamdată nu ne mai 
preocupa rezolvarea fiecărui moment în parte. I-am cerut totuşi două lucruri lui Perahim, 
pe care el le-a acceptat cu plăcere, şi anume, introducerea turnului metalic, pe care-l 
simţeam imperios necesar in rezolvarea agitatorică și plastică a finalului, precum și pentru 
posibilitatea unei degajări a spaţiului scenic de care e nevoie la ultima scenă a piesei. 
Îmbinarea convenţionalului cu elementele reale de viaţă, pe care Baia, le conţine, a tost 
urmărită şi în formularea plastică a spectacolului. În decorul convenţional se mişcă per- 
sonaje îmbrăcate caracteristic profilului lor şi specific anului şi locului acţiunii. Şi iarăşi 
convenţional rămîne faptul că personajele nu schimbă niciodată costumul, ceea ce cred 
că ar corespunde caracterului publicistic al piesei, deoarece, după cum spunea Maiakovski, 
Baia „nu are așa-zişi „oameni vii“, ci tendinţe personificate“. Dar decorul lui Perahim: 
nu are numai o valoare funcţională, ci și una simbolică, şi anume fiind o schelă, el e 
un simbol al construcţiei socialiste. 


Maşina timpului, spune Maiakovski, „este mașina ritmului construcţiei socialiste“. 
În acest fel mi-am permis ca, în actul al șaselea, să înlătur orice accesoriu care să sugereze 
vreun mecanism — așa cum făceam, de altfel, în actul I, pentru a familiariza și orienta 
imaginaţia spectatorilor în sensul dorit — și să folosesc acum, în locul vreunei mașini, 
doar scheletul metalic. De pe acest eșafodaj al construcţiei socialiste sînt aruncaţi în gol 
Teribilov şi suita lui de paraziți. 

Cu aceasta, m-am apropiat de ideea politică a Băii, pe care Maiakovski o socotește 
drept „lupta împotriva a tot ceea ce este îngust, împotriva afacerismului, birocratismului, 
pentru eroism și perspectivele socialiste“. Dar mașina lui Ciudakov poartă pe cei aleși 

la staţia anului 2030, în secolul comunist. 
Deci, comunismul realizat este idealul lui 
Maiakovski și, în consecinţă, lupta pentru co- 
munism e supratema Băii. Realizarea acestei 
sarcini prezintă două aspecte : pe de o parte, 
hiperbolica satirizare a  birocraţilor (deoa- 
rece, conform esteticii maiakovskiene, teatrul 
nu e o oglindă care reflectă, ci o lupă care 
mărește), ceea ce, după mine, e relativ ușor 
de realizat cu o mînă de actori înzestrați, iar 
pe de altă parte, hiperbolica „agitaţie pentru 
eroism, pentru orizonturi largi, pentru iniția- 
tiva inventivă“. 

Trebuie să recunoaștem că dacă Maia- 
kovski ne-a dat niște tipuri minunate de pa- 
raziţi şi birocraţi culminind cu Teribilov, ale 
cărui dimensiuni, ca personaj, sînt de talia 
Primarului lui Gogol, nu a dat în același timp 
şi tipuri pozitive de aceleaşi proporţii, căre 
să li se opună. De aceea, valorificarea temei 
comsomoliste și a personajelor pozitive în 
spectacol mi-am asumat-o ca fiind principala 
mea sarcină regizorală. Practic, am cerut Jules Cazaban (Teribilov) 
actorilor ce interpretau aceste roluri, o ma- 
ximă aderenţă la replică, o dăruire uneori pînă la epuizare în repetiţii, o mișcare sigură, 
amplă și rapidă. 

Nu am făcut tot şi nu am obţinut tot ce s-ar fi putut obţine pe această cale. De 
vină nu sînt actorii, ci tot noi regizorii, care, după expresia lui Maiakovski, am uitat 
„că teatrul este în primul rînd o arenă și în al doilea rînd o întreprindere de spectacu- 
lozitate“. 

Nu o dată, în scopul realizării scenice a patosului nestăvilit maiakovskian, am simţit 
nevoia unei lansări în gol, sau a unui salt aproape acrobatic. Simţeam imperios nevoia, 
atît pentru stilul agitatoric al piesei, cît şi pentru patetica ei, ca Femeia fosforescentă să 
avanseze mult în sală, pe o punte (un fel de trambulină), ancorată la un singur capăt 
pe planșeul înalt al schelei. Dar cui i-aş fi putut cere aceasta? Am însoţit intrarea și 
ieşirea tinerilor entuziaşti de o muzică luminoasă, optimistă — din păcate, și cu oarecare 
accente cazone — dar mobilizatoare şi armonioasă. Toate celelalte intervenţii muzicale sînt 
distonante sau parodistice. 

La sfîrşitul actului I am simţit nevoia suprimării oricărei pauze, pentru a nu scădea 
cîtuși de puţin impetuozitatea asaltului, pe care comsomoliştii sînt hotărîţi să-l dea pentru 
a obţine aprobarea experienţei lor. Din această cauză, turnanta e pusă în mișcare, ca să 
revină apoi cu şirul lung de petiţionari, în timp ce un ochi mai atent poate observa, 
pe ici, pe colo, silueta vreunui maşinist aranjind decorul pentru actul imediat următor. 
În acest fel, două acte au devenit de fapt un act cu două tablouri. Pentru unitate, am 
legat în continuare actele, două cîte două, formula schimbării la vedere impunîndu-se 
de la sine, cu atît mai mult cu cît nu numai Brecht, ci și Maiakovski, ca şi Meyerhold 
erau pentru crearea unei stări de receptivitate maximă a spectatorului, menţinindu-i în 
același timp conștiința faptului că se află la teatru. 

Revenind la valorificarea temei comsomoliste, am căutat să atribui, în măsura logică 
posibilă, spaţiile de sus pertonajelor pozitive, obţinînd prin aceasta şi un ascendent fizic 
asupra birocraţilor. 

Din pricina condiţiilor tehnice de care dispuneam, apariţia Femeii fosforescente nu 
a avut spectaculozitatea pe care am fi dorit-o. Ea ar fi permis realizarea unui eveniment 
solemn, demn de măreţia unei asemenea clipe, ca aceea a întilnirii prezentului cu viitorul. 
Din momentul pierderii „calităţii fosforescente“, pînă la finalul piesei, un reflector dis- 
cret o urmăreşte, inundind-o cu un plus de lumină peste platoşa galbenă, culoare neatri- 
buită în mod intenţionat, nici unui alt costum din piesă. 

Am ajuns aci la un punct, pe care mă și bucur că am ocazia să-l discut. Presa a 
subliniat, aproape în unanimitate, nereuşita Margăi Anghelescu în acest rol. Întrucît e 
o actriţă pe care o apreciez mult, am datoria să spun „pînă la urmă, cine e vinovat şi 
cine nu“ (Maiakovski). Cred că vina trebuie s-o împărţim în trei. Autorul e vinovat că 
i-a atribuit doar o funcţie, să zicem, administrativ-organizatorică, neglijind definirea 
personajului. Sub acest raport, personajul e atît de neglijat, încît nu i se justifică prip 
absolut nimic nici măcar sexul. De ce Femeia fosforescentă și nu Bărbatul fosforescent ? 
Cînd în realitate, rolul acesta poate fi jucat şi de un bărbat, fără a schimba măcar o 
replică. Sînt vinovat eu că nu am lucrat îndeajuns de mult și de bine cu interpreta, 
dar nu pentru că am distribuit-o, deoarece patosul revoluţionar şi cadenta ritmică a 
prozei lui Maiakovski nu puteau fi valorificate mai bine, după părerea mea, de nici o 
altă actriţă din colectivul nostru. Vinovată e și actriţa, pentru că nu și-a însușit o miş- 
care: mai degajată, mai sportivă, care ar fi integrat-o mai mult în plastica spectacolului. 
Şi fiindcă am pornit pe panta aceasta, nu mă pot stăpîni să nu remarc un alt personaj, 
vitregit — oricînd şi oricine l-ar juca — de posibilitatea unei valoroase realizări. E 
vorba de Polia, care rămîne o pasăre străină în stilul dramatic maiakovskian. 

În actul V, şi mai cu seamă în ultimul act, mi-am însuşit caracterul activ al regiei 
meyerholdiene, pe care o aprecia Maiakovski. Potrivit cu aceasta, precum şi din dorinţa 
ca „tendinţa să fie vie“, am inversat cîteva replici și am adus comsomoliştii în iureş, 
fără să fie ceruţi de autor, în finalul actului V. Actului VI, fără să-i fi adăugat sau 
să-i fi suprimat vreun cuvînt, i-am imprimat o cu totul altă ordine de desfăşurare. Voiam 

ca acest act să crească spre final și am legat mari speranţe de acel marş al vremii, care 
«concentrează întreaga idee politică a piesei. De aceea, l-am așezat nu la începutul actului, 
ci în finalul său. Mă gindeam că acest marş poate concentra și întreaga idee teatrală 
a lui Maiakovski, „lupta pentru o agitaţie teatrală, pentru o propagandă teatrală... îm- 
potriva teatrului de cameră...“. În consecinţă, speram să-l valorific sub această formă. Am 
renunțat la muzică, pentru că nu găseam nimic care să răspundă cadenţei și măreției 
versului maiakovskian. El trebuia să vină tunător, de undeva de sus, iar refrenul „zboară 
ca fulgerul vreme, vreme ca fulgerul zboară“ să fie reluat de cei de jos, amplificat, 
trecut în sală, apoi la balcoane şi iarăşi în sală și iarăşi pe scenă. Între concepţia acestui 
final şi întruchiparea lui, există un decalaj pe care-l regret. În momentul în care, prin 
toate uşile, din sală năvălesc tinerii, ar fi trebuit ca întreaga lumină să se aprindă şi, 
pentru moment, sala să devină adevărata scenă. Dacă tinerii și-ar fi înţeles importantul 
lor rol, mai cu seamă cei din ansamblul artistic al C.F.R.-ului (care execută şi pantomima 
din actul III), şi nu ar face doar o figuraţie de mîntuială, ci ar trece la o atitudine 
înaripată, aproape frenetică, în rostirea marșului vremii, cred că s-ar ajunge ca întreaga 
sală să fie contaminată de avîntul lor tineresc și să scandeze în cor impetuosul îndemn 
de a păşi în viitor. Altfel, intenţia agitatorică rămîne doar o gratuită demonstrație de 
a urca din sală pe scenă, sau de a cobori de la balcon pe scări, cînd tot așa de bine s-ar 
fi putut umple scena, intrîndu-se din culise. În fine, o ultimă problemă de supratemă a 
Băii este revenirea marșului vremii peste replica desperată din final a lui Teribilov, men- 
ţinerea celorlalţi paraziți în scenă pînă la acest moment, cînd, îngroziţi, ei îşi părăsesc 
avutul şi se pierd în întunericul scenei, în timp ce bravii comsomolişti prind viaţă în 
spatele chipului autorului şi în zorile roşii ale unei lumi lipsite de Teribilovi. 

Vreau să mă refer acum la o seamă de probleme care mi-au dat mai mult de gindit. 
O mare întrebare era: cum să încep? Ştiu că este moda prologurilor (în treacăt fie spus, 
două spectacole de ale mele au beneficiat de această modă), prin care regizorul ne dove- 
dește talentul său literar (şi asta e mai grav), sau ne dovedește calitatea de a ne introduce 

în mod lapidar în atmosfera spectacolului, fie printr-o pantomimă inspirată, fie printr-o 
lumină căzută pe un colţ de decor și însoţită de diferite efecte sonore, sau, pur şi simplu, 
printr-o a doua cortină. Aşa că orice ai face, cu toată dorinţa de a fi original, riști 
tocmai contrariul. Pînă și magnetofonul s-a răsuflat. Conștient de aceasta, nu puteam 
renunța totuși la ideea de a comunica cu spectatorul, în numele lui Maiakovski, și de 
a-i da cîteva explicaţii absolut necesare. Destul de tîrziu, cînd am primit o ediţie în 
limba rusă a operelor lui Maiakovski, am aflat că el a compus lozinci pentru sală şi 
lozinci pentru scenă. Eram salvat. Deodată, am văzut toată scena, toată sala şi întreg 
holul împînzit de lozinci scrise în grabă şi așezate la întîmplare, creîndu-se astfel aspectul 
agitatoric al unei întruniri revoluţionare. Dar decorul era făcut, și linia sa geometrică 
impunea sobrietate. Așa că, pe cortina frumos concepută de Perahim, am strecurat citeva 
din preceptele poeticii teatrale a lui Maiakovski, cîteva lămuriri pentru înţelegerea piesei 
şi, în sfîrșit, de ce se intitulează Baia, Baia. Deci, în loc de prolog, un epigraf. 

Nici rezolvarea actului III nu a fost ușoară. Actul III nu are o legătură directă 
cu acțiunea piesei, întrucît nu se pomenește nimic de mașina vremii, pe care toate ce- 
lelalte acte o menţionează. De aceea el trebuie privit ca un „intermezzo“, pe care Maia- 
kovski îl socotește însă foarte important, „pentru a arăta că teatrul nu reflectă numai, 
dar şi că el pătrunde în viaţă“. Aceste cuvinte ale lui, precum și exemplul Teatrului 
de Satiră din Moscova — unde, sînt informat, acest act se desfăşoară în avanscenă, 
înaintea unei cortine ce reprezintă afişul general al teatrului din stagiunea respectivă —, 
mă îndemnau și pe mine la o actualizare. La început aveam chiar această intenţie. Am 
renunțat însă la ea, deoarece, dacă satira lui Maiakovski e eficientă și actuală pe parcursul 
a cinci acte, de ce nu ar fi şi pentru al șaselea (în speţă, cel de al treilea) și în torma 
lui iniţială ? Voiam apoi ca acest act să fie cu adevărat un „intermezzo“ şi să înlăture 
pe cît posibil confuzia pe care spectatorul e înclinat s-o facă aci. E îndeajuns de greu 
pentru spectatorul neavizat, să înţeleagă că „„Teribilov însuși vine la teatru, se vede pe 
sine însuși și nu se recunoaște“. Pentru aceasta am început actul III, uzind de scena 
întîi a actului IV, adică cu ieşirea lui Teribilov, urmărit de Polia, din apartamentul său. 
Pentru ca apoi, după o replică, să fie întrerupţi de regizor, iar publicul, nedumerit la 
căderea cortinei, să afle că spectacolul s-a întrerupt deoarece o personalitate se află încă 
la bufet. Îndată după aceea, prin ușa din fund a sălii apare Teribilov, înconjurat de 
paraziţii săi, care își ocupă locurile în sală. Acum, spectatorul are ideea clară că un al 
doilea Teribilov, o a doua Mezalianţova, un al doilea Ivan Ivanovici, Momentalnikov sau 
Pontkici asistă la spectacol și nu se recunosc. În cele din urmă, aceștia părăsesc sala 
furioși, dar piesa continuă. Cum? La fel cum a început actul III. Tot în acest act este 
și pantomima pe care regizorul o improvizează pentru a satisface pretenţiile lui Teribilov. 
Ştiu că această pantomimă nu s-a făcut la Moscova şi eram cu atît mai speriat, cu cît 
nu puteam renunţa la ea, fără să fi diminuat considerabil însuși rostul actului III. Pînă 
la urmă, cu puţin timp înainte de premieră, am pornit să facem și aceasta. Cu ajutorul 
maestrului Bodeuţ, am căutat să realizăm această demonstraţie, așa cum aș fi reușit s-o 
fac eu, care nu mă prea pricep în ale coregrafiei, dacă aș fi fost imperios obligat s-o 
îndeplinesc. Mai degrabă lipsa de timp ne-a îndrumat spre această soluţie şi nu o con- 
cepţie preexistentă. Întruchipată astfel, demonstraţia „întregului personal încadrat în pre- 
zent în teatru“ a avut parcă spontaneitatea și naivitatea lucrului improvizat şi, prin 
urmare, umor. 

Mă opresc aci cu împărtășirea cîtorva gînduri din nenumăratele frămîntări ce le-am 
avut regizind piesa Baia. Aș vrea însă să mărturisesc un gînd mai vechi, ce mi-a revenit 
de cîteva ori în perioada de pregătire a spectacolului. Minunîndu-mă de marile cuceriri 
ale științei, mă gîndeam cu oarecare amărăciune la arta noastră teatrală. Creaţia noastră 
aparţine prin excelenţă prezentului. În viitor, nu vor fi decît amintiri. Și cît de departe 
sîntem noi ca formă de manifestare, de marile cuceriri àle ştiinţei și tehnicii contempo- 
rane. S-au lansat două sputnikuri, şi noi jucăm teatru mai âproape dê vremurile cînd cel 

mai, rapid mijloc de locomoţie era poștalionul. Aş vrea un spectacol „sputnik“, care nu 
ştiu cum va fi, dar care va trebui să se scrie și să se joace. Dar oricite sputnikuri s-ar 
lansa, devenind cel mai comod, sigur şi activ mod de transport, cît e lumea lume, trăsura 
îşi va avea locul ei binecuvîntat. Afară e iarnă, şi cea mai mare bucurie pe care mi-aş 
dori-o acum, ar fi să alunec undeva departe într-o sanie, pe sub copacii încărcaţi de 
chiciură, în lumina roșiatică a amurgului. Cite visuri, cîte amintiri! Dar ce emoţii, ce 
sentimente de măreție, de mîndrie, ale speţei noastre omeneşti mi-ar da o călătorie — 
deocamdată — făcută doar cu un supersonic. Vreau să spun că, dorind un spectacul pe 
de-a întregul nou, care să răspundă măreției timpului în care trăim, nu dispreţuiesc 
cîtuşi de puţin valoarea filozofică, etică şi poetică a teatrului vechi sau contemporan. 
Mi-e drag Maiakovski și-l preţuiesc, pentru că el, în ciuda tuturor greutăților, a încercat. 
la vremea lui, să scrie un teatru la nivelul celui mai rapid mijloc de locomoţie al anului 
1930, și cred că a reușit. 


Horea POPESCU 


Pe firul ideilor fundamentale 


Lucrînd împreună cu colectivul de interpreţi de la Teatrul Naţional din Cluj la 
punerea în scenă a piesei Baia, am pornit de la premisa că lucrul care se cerea stabilit 
în primul rînd era stilul viitorului spectacol. Încercînd totuși să includem în categoriile 
“obișnuite această piesă, atit din conţinutul ei cît și din mărturisirile autorului am ajuns 
la concluzia că Baia trebuie tratată ca o comedie satirică majoră, care reclamă mijloace 
de expresie deosebite. 

Noutatea și specificul satirei sociale maiakovskiene rezidă însă în faptul că ea nu 
vizează înseși bazele orinduirii sociale (ca la Gogol, Caragiale, Saltikov-Bcedrin ș. a.). 
Nu preconizează, în concluzie, condamnarea întregului regim, pieirea inevitabilă a siste- 
mului. Scopul final al satirei lui este acela de a consolida. Satira lui biciuieşte, pentru 
ca să întărească și dărîmă pentru a construi. La Maiakovski, chiar elementul fantastic, 
departe de a fi o fugă de realitate, e o incursiune în viitor, un impuls dat prezentuiu: 
de la înălţimea marilor perspective ale viitorului. 

Şi dacă țelul final al unei interpretări regizorale este acela de a găsi armonia și 
«corespondentul între formă şi conţinut, am considerat că trebuie să începem în mod firesc 
cu conţinutul, evitind folosirea mecanică a unor procedee de formă cunoscute din cele 
citite despre montările anterioare. Spre aceasta ne-a călăuzit și o afirmaţie succintă a 
autorului despre Baia, în care stabilește două idei principale ale piesei: „Ideea teatrală 
— lupta pentru agitația teatrală, pentru propaganda teatrală, pentru masele teatrale, îm- 
potriva teatrului de cameră şi a pseudopsihologismului“ și „ideea politică — lupta îm- 
potriva îngustimii, a afacerismului și a birocratismului, pentru eroism. pentru timp şi 
pentru perspectivele socialiste“. La această primă idee am adăugat o altă expresie a lui 
Maiakovski, şi anume aceea că „„...teatrul nu e o oglindă care reflectă, ci o lupă care 
mărește“, şi am reţinut-o pentru forma spectacolului. 

Cea de a doua idee privind conținutul s-a referit la „lupta pentru agitația teatrală, 
pentru propaganda teatrală, pentru masele teatrale, împotriva teatrului de cameră și a 
pseudopsihologismului“. Maiakovski a adăugat, cu altă ocazie, că prin Baia ţinteşte să 
apere „orizonturile, invențiile și entuziasmul” și să dea „o lovitură masivă figurii gene- 
rale a birocratului“. 

Vreau să relev că în ceea ce priveşte valorificarea conţinutului piesei, am ţinut să 
arătăm în spectacol că racilele biciuite de Maiakovski în societatea sovietică de la înce- 
putul anilor '30 nu ţin numai de o frescă istorică de un tipic local, că satira lui mai 

Scenă din actul III (Teatrul Naţional-Cluj) 


găsește — din păcate — unele obiective destul de palpabile în lumea hîrţoagelor şi astăzi, 
la noi, şi chiar la Cluj. Nu ni s-au cerut eforturi deosebite pentru a găsi aceste obiective. 
Prezenţa lor este simțită şi a fost recunoscută uşor de spectatori. Şi de aceea am căutat 
de la început anumite detalii de formă, care să sublinieze acest fapt. 

Pentru că mi se pare nespus de greu ca, într-un spaţiu atît de restrîns, să expun 
toate etapele muncii la spectacol și să enumăr momentele principâle şi felul cum le-am 
rezolvat, mă voi opri la cîteva probleme esenţiale, de fond. 

Acţiunea piesei Baia se desfăşoară în linii mari pe tema timpului, mai precis a 
„mașinii timpului“. Dar dincolo de acest simbol poetic, despre care am vorbit mai sus, 
am găsit semnificaţii mult mai bogate. -Ar fi simplist să spunem numai că în piesă sînt 
de fapt două maşini: a timpului, pe care entuziaștii îl secondează cu invențiile lor, şi a 
birocratismului, a stagnării, rutinei şi repausului, care se opune primei maşini. 

Vreau să spun că nu e suficient să demonstrăm că „timpul în zbor va mătura: ve- 
chiturile“. Oamenii care au reușit să supună timpul i-o pot lua înainte și în alte privinţe. 
Şi chiar dacă pe maşina care pornește în viitor se urcă şi corifeii retrograzi ai birocra= 
tismului, pentru a fi zvîrliți apoi simbolic de „drăceasca roată a timpului“, de aici nu. 
rezultă că trebuie să aşteptăm o asemenea roată miraculoasă, care să-i măture la timpul 
lor. Nu! Ei pot fi înlăturați și fără maşini fantastice, iar Maiakovski ne arată că eroii 
satirei sale presimt instinctiv șubrezenia fotoliilor de răspundere pe care s-au strecurat. 
Nu întîmplător în piesă, mai ales în actul al doilea, cu toată liniștea aparentă a lui 
Victorionăsukov și Optimistenko, cu toată satisfacția aparentă faţă de funcţionarea irepro- 
şabilă a mașinii lor birocratice, ei simt că asupra lor pluteşte ca o implacabilă sabie a. 
lui Damocles pericolul iminent al măturării lor. Şi chiar vorbesc despre asta. 

Astfel, Optimistenko în actul II, la replica lui Velosipedkin: „,...Vasăzică, ati li- 
chidat cu birocraţii ?...“, ripostează nu fără a tresări şi a se îmblinzi: „Ce spui, tova- 
răşe !“ Şi continuă, ca şi cînd ar fi fost jignit pe nedrept: „Da' despre ce birocratism: 
mai poate fi vorba ? Nici nu se pune problema, tovarăși. Birocratism acuma... după atitea 
verificări...“ 

Scenă din actul VI (Teatrul Naţional-Cluj) 


Aceeaşi replică i-o dă și proaspătului său fost șef în actul V. 

Tot în actul II, Victorionăsukov, vorbind la telefon cu un coleg „șef“ ca şi el, cu 
Ivan Nikanorici, căruia îi cere „două bilete cu Internaţionalul“, rămîne perplex cu recep- 
torul în mînă, îngăimînd : ,....Cum?! Ce?! Nu mai ești... şef?!“ şi nu-și poate reţine un 
gest cu mîna, care înseamnă „te-au măturat“, după care simțindu-se încă în fotoliul său, 
alungă presimţirea neagră că şi pe el l-ar putea paşte această nenorocire. Şi dictind mai 
departe stupidul său discurs, nu îndrăzneşte nici un moment să se desprindă de biroul 
la care tronează. lar cînd se încumetă să treacă în faţa biroului, dictînd cu ardoare, e 
întrerupt de o bătaie în ușă. Ce poate fi? Nu cumva... verificarea ? Şi Victorionăsukov, 
după ce aruncă o privire de fiară încolţită spre ușă, porneşte să se aşeze în fotoliu. ținîn- 
du-se strîns cu ghiarele, ca o lamentabilă caricatură a lui Anteu, de biroul lui „respon- 
sabil“, pînă ce se aşază în fotoliul său. Acolo, deşi tremură vizibil, se simte mai sigur. 
Din vîrful Olimpului său parodistic îi e mai uşor să primească pe cel care vine, pentru 
că astfel va putea să-l privească de sus, fie și la propriu. Apoi, întinzîndu-și gitul în 
cadrul spătarului ce sugerează o ramă de tablou, exclamă gutural: „Intră“, așteptind cu 
pumnii încleștaţi să-şi apere locul la „cîrma puterii“. Pe uşă intră însă nu verificarea, 
ci posteritatea, sub înfăţişarea pictorului Belvederonski care a venit să-l imortalizeze. 
Coşmarul a trecut! Dar teama persistă pînă în ultimul act cînd, deşi asigurat că va 
pleca spre viitor, îi mai scapă cîte o frază ca: „aceștia sînt oamenii mei, şi atita timp 
cît nu sînt încă înlocuit, eu dau dispoziţii“. 

Dacă am pus accentul în spectacol pe lîngă alte trăsături ale birocratului-şef şi pe 
teama lui organică faţă de eventualitatea ..detronării” din postul de șef al .corăbiei de 
stat“, am făcut-o considerînd că Maiakovski ne cere imperios acest lucru. Am ţinut să 
subliniem că asemenea funcţionari conformişti și incompetenţi. strecuraţi în anumite 
funcţii din aparatul de stat, nu pot să nu presimtă că vor fi luaţi de guler de către aceia 
care muncesc într-adevăr pentru învingerea timpului, pentru construcţia socialistă, de 
entuziaştii şi inventatorii cărora încearcă să le stea în cale. 

Pentru a crea un contrast cît mai puternic între cele două grupuri de personaje, 
care vin în conflict — adică între grupul de entuziaști comsomoliști, în frunte cu Minunov, 
și cel din suita lui Victorionăsukov, birocraţi, conformişti, servili, lingușitori, rapaci —, 
actul I am încercat să-l construim în așa fel, încît tăria convingerilor acestor tineri 
bravi, entuziasmul lor, uneori zvăpăiat, desfăşurat în nota de fantastic a prezenţei unei 
mașini miraculoase, să captiveze pe spectator și să-l facă părtaş la dorinţa lor de a izbindi. 
Şi astfel, nota patetică, înălţătoare şi ritmul trepidant al actului prim ne fac să nu bä- 
nuim apropierea acelei bariere stupide de hiîrţoage și fraze demagogice, de care se izbește 
entuziasmul comsomoliștilor în anticamera „direcţiei generale a coordonării“. 

lar atunci cînd această barieră se ivește în spectacol, minuită cu abilitate și zel de 
cerberul de pază al „dirdirgenco“-ului Victorionăsukov, de Optimistenko, în toată nudi- 
tatea ei retrogradă, ne dăm seama că ea este pe cît de ridicolă, pe atit de periculoasă 
și de condamnabilă. Şi dacă după ciocnirea directă dintre tabere, cînd Velosipedkin zgilţiie 
literalmente „personalitatea care nu mai joacă un rol deosebit în istorie“ a rotofeiului 
imbecil Optimistenko, săpunirea şi măturarea vechiturilor sînt lăsate de autor pe seama 
acţiunii simbolice a mașinii timpului eliberat, această mașină fantastică continuă totuși 
să apară ca o creaţie a tinerilor entuziaști. Ei o stăpînesc și o dirijează cu ajutorul me- 
sagerului viitorului, Femeia fosforescentă, adusă tot prin forţa maşinii lor, din îndepăr- 
tatul — și nu prea — an 2030... 


Nu mi-am propus să mă opresc amănunţit la personaje. Ţin numai să subliniez că. 
în spectacol, am căutat să aratăm cum cei din grupa de mijloc, formată din contabilul 
Nocikin, Polia şi dactilografa Woonderton, timoraţi în relaţiile lor cu Victorionăsukov, 
dîndu-şi fiecare seamă de drama lui personală, evoluează treptat, alăturîndu-se comso- 
moliştilor şi ieşind de sub influenţa nefastă a teribilului Victorionăsukov. 

În legătură cu cea de a doua idee a autorului, ţin să mă opresc la actul III din 
piesă, care serveşte cel mai bine această idee. 


Răfuiala lui Victorionăsukov-spectatorul cu creatorul spectacolului, în care biro- 
cratul-şef văzindu-se pe sine afirmă că „nu-i ca în viaţă, nu seamănăcu nimeni“, are 
loc în faţa cortinei şi pe fondul decorului actului următor. 

Concepînd acest tablou ca pe un intermezzo polemic, pe tema artei conformiste, şi 
bazîndu-ne pe linia generală de actualizare a spectacolului, rolul regizorului a revenit în 
spectacolul nostru adevăratului regizor al piesei. În felul acesta, interesul publicului a 
devenit mult mai mare, iar surpriza întreruperii spectacolului mai veridică. = 

Există în rolul regizorului o frază care ne-a indrituit să credem că Maiakovski nu 
ține neapărat să arate că există și regizori conformişti. Ar fi fost o intenţie minoră, 
care ar fi minimalizat și efectul polemicii. Regizorul spune la un moment dat : „Tovarăsi. 
poate că ne înșelăm, dar noi am vrut să punem teatrul nostru în slujba luptei și a con- 
strucţiei. Ne-am gîndit că oamenii, văzînd acest spectacol, vor avea de cîştigat; că 
privind se vor scutura, se vor trezi din amorţeală ; că urmărindu-l vor învăța să demaşte“. 

Această frază se identifică atît de mult cu intenţia reală a oricărui regizor care ar 
pune în scenă Baia, precum şi cu mesajul propriu-zis al piesei. încît e firesc ca ea să 
scoată din sărite personajul principal al piesei, chiar dacă el nu vine de pe scenă şi 
apare din fotoliul sălii de spectacol, ca un alter-ego al celui satirizat. 

Și acest alter-ego al marelui birocrat, luat prin surprindere de regizorul care i se 
adresează brusc cu „tovarășe Victorionăsescu“, se supune docil unui exerciţiu de jonglerie 
cu cîteva obiecte imaginare (toc, hirtie, ștampilă), pe care mînuindu-le cu abilitate tîmpă, 
face ca după fiecare a treia mișcare să-și îndese în buzunare imaginare pachete de bani 
ce simbolizează salariul maxim. 

La această satisfacţie a lui se mai adaugă aceea a vizionării unei scene de panto- 
mimă, improvizată ad-hoc, şi tocmai cînd mulţumirea îi e deplină, apariţia din sală a lui 
Velosipedkin. care-l „confundă“ din nou cu personajul de pe scenă, îl irită definitiv, fă- 

cîndu-l să părăsească indignat teatrul, nu fără a-l pune însă la punct pe intrusul care: 
nu ştie să se poarte cu „o persoană sus-pusă și responsabilă“... 

Prezenţa pe scenă a adevăratului regizor al spectacolului ne-a mai fost dictată şi 
de o remarcă a autorului, care ne-a dat la început mult de gîndit. E vorba de indicaţia 
de la începutul actului III: „....Publicul înarmat cu binocluri se uită la scenă; scena se 
uită cu binoclul la public...“ . 

Am înţeles că acesta nu poate fi un simplu calambur al lui Maiakovski, care avea 
într-adevăr mare predilecție pentru calambururi. 

„Binoclul“ ne-a sugerat ideea de cercetare directă, de scrutare, de apropiere a 
obiectivului cercetat. Pentru public, am înţeles că aceasta înseamnă a-i da posibilitatea 
să-şi arunce o privire directă în „bucătăria“ teatrului, de a vedea ce se cere uneori, de 
către unii oameni, de la artă și de la slujitorii ei. Pentru scenă, binoclul înseamnă posi- 
bilitatea de a vedea uneori în sală pe cei care s-ar putea urca eventual şi singuri pe 
podium, așa cum o și face spectatorul Victorionăsescu. 

Și pentru public și pentru scenă, imaginea binoclului am înţeles-o ca o ilustrare a 
intenţiei autorului de a face din teatru „nu o oglindă care reflectă, ci o lentilă care 
amplifică“. 

Nu știu în ce măsură am reușit, dar această imagine am căutat s-o dezvoltăm în în- 
tregul spectacol. De aceea, cadrul plastic al acţiunii, decorul și costumele, l-am conceput 
ținînd seamă de exigenţele teatrului maiakovskian, care reclamă satiră tendenţioasă, 
laconism și elemente fantastice, pe care reunindu-le proporţional și — într-un fel — armo- 
nios, scontam să obţinem spectaculosul. În orice caz, dintre toate aceste elemente am con- 
siderat că laconismul nu e cel mai puţin important. Am căutat ca actorii să beneficieze 
de o mişcare liberă în prim-plan, iar elementele fantastice legate de funcţionarea maşinii 
timpului să stimuleze fantezia spectatorului, fără a o violenta. Pe acest fond, actorii au 
trebuit să găsească pentru fiecare rol formele cele mai adecvate de îmbinare a satirei 
cu drama, a umorului cu lirismul, a bufonadei cu pamfletul. 

E de la sine înţeles că întîlnirea cu teatrul lui Maiakovski a fost pentru noi un 
prilej fericit de a încerca un stil de spectacol nou și deosebit de celelalte. Printre greu- 
tățile mai importante, pe care sperăm că le-am învins, a fost şi aceea a adaptării mij- 
loacelor regizorale și mai ales actoricești la un stil de joc pe care — oricît am ocoli 
cuvîntul — trebuie să-l numim convenţie, cel puţin spre a da satisfacţie aversiunii lui 
Maiakovski faţă de „obiceiul oamenilor de teatru de a juca în emploi... de a juca tipi pe 
un tonişor de conversaţie ca în viață“, obicei despre care autorul nostru spunea că „con- 
stituie oribilitatea arhaică a teatrului de azi“. 

„Teatrul a uitat că e reprezentaţie“, adăuga el, propunîndu-şi să redea teatrului 
spectaculosul şi să facă din scenă o tribună. 

Am avut intenţia să ne ridicăm la înălțimea acestor cerinţe. Am riscat. Dacă în- 
drăzneala noastră în creaţie nu ne-a trădat, sperăm că am reușit. Spectatorii ne-au con- 
firmat aceasta prin aplauze. Prin ce ne-o vor confirma cronicarii ? 


Călin P. FLORIAN 

Este teatrul undelor un gen sau un mijloc? 


Cînd crainicul anunță „Teatru la microfon“ şi urmează semnalul acestei emisiuni. 
emoția auditorului se suprapune unui efort de desprindere din atmosfera de pină atunci. 
Aseasta se traduce în fapt printr-o încercare a lui de a-și asigura condiția cea mai bună 
de audiție şi de a-și crea o stare de espectativă infrigurată, pe care citirea formală a 
distribuției, regiei şi celorlalți factori, care contribuie la realizarea spectacolului, nu face 
desit s-o sporească. Un alt crainic citește apoi, de obicei, un text care încearcă să conțină 
o prezentare cit mai succintă a datelor piesei şi, cu sau fără intermezzo muzival, se intră 
în replică. Pe parcurs, același crainic îşi aduce, la cite o răscruce a acțiunii, contribuția 
lămuritoare, izvorită din nevoia de a reda mai pe scurt ceea ce autorul a extins pe um 
anumit timp şi pe un număr de personaje. Și toate acestea pentru a scurta durata piesei, 
pentru a comasa o acțiune în cadrul unui timp sosotit drept maximum ce se poate soli- 
cita auditorului, spre a nu-l obosi şi a nu-A face să-și piardă recebptivitatea. 

Teatrul undelor, una din cuceririle veacului nostru, a pornit cu handicapul unes 
singure dimensiuni, ced auditivă, şi cu avantajul unor vaste posibilități, oferite de tehnica 
acestei minunate scorniri a creierului omenesc. 

Problema condiţiei teatrului la microfon ne ademenea de aceea de multă vreme. O 
discuție la masa rotundă ni se părea deci promițătoare atit pentru redacția noastră cit şi 
pentru cea a teatrului la microfon. 

Porneam cu credința că ştim şi abordăm toate aspectele problemei (cînd ne-am des- 
părțit, am înțeles că aceasta era doar o candidă pretenţie, căci 'ceea ce socoteam a f? 
toate aspectele, nu era decit o mică parte, dintr-o parte mai mare, care nici ea nu este 
totul). Eram doritori însă să cerem lămuriri şi să fim lămuriți, crezînd în sinea noastră 
că teatrul la microfon trebuie să fie mai mult decit un mijloc de a pobulariza literatura: 
dramatică scrisă pentru scenă. Redacţia teatrului la misrofon a combătut o asemenea 
„extravaganță“, cu pondere dar şi cu dirzenie, izvorite din convingerea unei cunoașteri 
adinci a problemelor, dintr-o experiență bogată şi din certitudinea direcției sigure pe 
care merge. Faptul însă de a nu fi fost de acord în privința unor probleme a dat discutie? 
o deosebită amploare! a iscat pasiune în argumentare şi atit noi cât şi redacția radioului 
ne-am întregit, nădăjduim, cel puţin sfera problematicii legate de acest teatru (ca să me 
spunem gen). 

Am plecat de la problema textului, deci a repertoriului ce stă la baza aæstei emi- 
siuni a radioului şi întrebarea noastră: care sînt criteriile de alcătuire a repertoriului, œ 
primit un răspuns prompt şi de principiu din partea unuia dintre conducătorii teatrului 
la microfon, tovarășul N. David : 

— Cred că mijlocul oferit de tehnica radiofonică, precum şi capacitatea de a cu- 
prinde mase foarte largi de pe întregul cuprins al ţării, statornicește teatrului la micro- 
ton menirea cu totul specială de element de propagare şi popularizare a valorilor dra- 
inaturgici, cuprinzind în aceasta toate genurile din istoria şi geografia teatrului. 

— Nu credeți — l-am întrebat, cu speranța că urmează o completare a acestei defi- 
niții, de altfel clară — că teatrul la microfon ar putea să aibă şi o altă menire decit 
aceea de a populariza, prin mijloacele tehnicii sale, opere dramatice scrise pentru scenă ? 
Înțelegem prin aceasta că aşa cum se întîmplă în multe țări din lume, miwofonul îşi 
are anume legi, care au dus la crearea unui scenariu tipic spațiului şi timpului impuse 
de genul teatrului radiofonic. Oare filmul nu a dus şi el mai departe literatura drama- 
tică, creîndu-şi una proprie? Credem că şi radioul ar trebui să-şi găsească limitele şi 
caracterul specific literaturii sale dramatice. 

Am venit cu argumentul că opera dramatică, aşa cum a fost ea scrisă pentru scenă, 
este “adesea trădată la microfon atit în esența ei cît şi în valorile pe care autorul a ținut 
să le sublinieze. Şi aceasta — am precizat — prin simplul fapt al comasării elementului 
dramatic în limitele cu mult mai restrinse decit cele pe care autorul le-a găsit necesare 
pentru a-şi dezvolta tema și observaţiile. De aceea, credem că o literatură care să ţină 
seama de condiţiile impuse de microfon s-ar putea naşte numai în colaborare directă cu 
factorii creatori de spectacole şi în funcţie de respectarea strictă a aondițiilor de studio. 

Am întrebat dacă nu cumva teatrul la microfon — așa cum se întîmplă în alte 
țări — ar putea să încerce extinderea scenariilor specifice şi eventual să creeze astfel 
prin cicluri de piese, eroi reprezentativi ai zilelor noastre, contribuindu-se în felul acesta 
la sondarea vietii cotidiene. 

Răspunsul dat de către tovarășul David a apărat principiul adaptării oricărei opere 
la cerinţele teatrului radiofonic, relevind scăderi numai în ce priveşte modul dum este 
făcută uneori 'această adaptare : 

— Conducerea teatrului la microfon și-a dat seama de multă vreme de deficien- 
tele adaptărilor. Ea a încercat pînă acum o seamă de soluţii pentru a le remedia. Scă- 
derile provin cel mai adesea, din nevoia unui spaţiu mai restrîns pentru acţiunea unei 
opere, oricare ar fi ea, clasică ori modernă. Dar o literatură pentru microfon, acele sce- 
narii radiofonice care sînt scrise anume pentru teatrul la radio. au fost și sînt de o cali- 
tate cu totul inferioară și rămîn inapte pentru a trece dincolo de sertarele redacţiei. Din 
sumedenia de scenarii care ne-au fost prezentate pînă acum, doar două, în decurs de 
mai mulţi ani, au putut ajunge la microfon: este vorba de Eminescu al lui Mircea Şte- 
fănescu și de Tudor din Uladimiri al lui Mihnea Gheorghiu. 

— S-a dus o muncă susţinută cu scriitorii de scenarii pentru radio — spune tov. 
D. Săraru, din redacţia teatrului la microfon —, dar nu s-a putut ajunge la! nici un re- 
zultat pozitiv, întrucît din colecţia de manuscrise, depuse și cercetate: în redacţie, nici 
unul nu a putut fi promovat. Mai mult, chiar scenarii scrise de autori după propriile lor 
opere, cum este cazul lui Petru Dumitriu, s-au dovedit slabe: Salata de pildă. Specifi- 
citatea este, așadar, o prejudecată și nicidecum o problemă a teatrului la microfon, întru- 
cît rolul ce-i revine acestui teatru este de a populariza literatura dramatică de la noi şi 
de pretutindeni. 

— De ce oare redacţia teatrului la microfon nu porneşte la o muncă de sprijin, în 
acest sens, cu scriitorii ? am întrebat noi. De pildă, inițiind concursuri, stabilind premii 
și folosind toate mijloacele de natură să ducă la depășirea punctului mort ce se semna- 
lează astăzi în materie de scenariu radiofonic ? 

— Asemenea preocupări le poate avea cinematografia. Dar asemuirea radioului cu 
cinematograful, care şi-a creat un scenariu al său — spune regizorul de sunet Gh. Buican 
— cred că nu e potrivită. Pentru radio nu este nevoie de un scenariu anume, întrucit 
problemele care au determinat crearea unui scenariu cinematografic nu sînt aceleaşi 
pentru radiofonie. La noi, totul se axează pe auz, totul este cuvîntul. 

— Între radio şi teatru — spune regizorul Mihail Zirra — este în fond aceeași 
distanță ca între radio și film. La ora actuală, după părerea mea, radioul are ca pro- 
blemă principală asigurarea bunei adaptări a operei scrise pentru scenă, la condiţiile 
microfonice. 

Am simțit aci nevoia ca în afara discuţiei în privința scenariului la microfon, pur- 
tată între cele două redacții, să cercetăm şi părerile unor „veterani“ ai teatrului la mi- 
crofon, şi ne-am adresat în acest sens lui Radu Beligan şi scriitorului Mihnea Gheorghiu. 

— Cred că scenariul pentru microfon — este de pă- 
rere Radu Beligan — trebuie să fie anume scris și cred 
că se poate crea ceva specific. Este însă nevoie să se 
depună stăruință în acest scop, ţinîndu-se seama atît de 
timpul mai scurt în care trebuie să se petreacă acţiunea, 
cît şi de mijloacele tehnice care oferă aci alte posibili- 
tăţi. Îmi aduc aminte că Victor Ion Popa, care după pă- 

- rerea mea este întemeietorul scenariului radiofonic la noi, 
a scris excelente asemenea lucrări, într-o vreme cînd ra- 
dioul nu era atit de perfecţionat ca azi. În străinătate, 
pe unde am fost, am întîlnit şi cunoscut pretutindeni 
excelenți scenariști de radio care s-au format la şcoala 
microfonului şi apoi au scris minunat pentru teatru. 
Dar disciplina dobîndită la microfon le-a ajutat să-şi 
poată concentra eforturile creatoare, în funcţie de rigu- 
Mihail Zirra, văzut de Drag roasele exigenţe ale studioului, căpătînd, în același timp, 
alte orizonturi și desprinzindu-se de legile fixe ale scenei. 
Cred că la ora actuală, emisiunile de teatru clasic sînt binevenite dar că, în ce privește 
teatrul modern, microfonul trebuie: să-şi stimuleze propria lui literatură dramatică, con- 
formă posibilităţilor şi genului său. 

Scriitorul Mihnea Gheorghiu este de -părere că: 

— Teatrul la microfon trebuie să-şi împartă activitatea între dramaturgia scrisă 
pentru scenă şi cea scrisă pentru microfon. Ca mijloc de propagandă — spune el — 
teatrul la microfon nu trebuie să se mulţumească să transmită doar adaptări după pie- 
sele de teatru, ceea ce îl situează pe o poziţie de anexă a scenei, în timp ce el, ca mijloc 
tehnic, reprezintă o adevărată avangardă. Personal, colaborez de 13 ani la radio și am 
scris pînă acum 11 scenarii, din care voi aminti totuşi două: Tudor din Uladimiri şi 
Anton Pann. Cred că dacă redacţia teatrului la microfon ar ajuta şi ar stimula mai efi- 
cient pe scriitori şi dacă ar fi preocupată de ideea de a-şi creşte proprii ei scenariști, 
pe care să-i familiarizeze, în primul rînd, cu condiţiile de lucru din studio, pentru ca 
aceştia să-şi dea seama ce anume mijloace pot fi folosite, s-ar putea obţine rezultate 
mult mai bune. Și mai cred că pe acest tărim trebuie să se facă mai mult decît s-a făcut 
pînă acum. Scriitorul, invitat să cunoască condiţiile tehnice și de lucru din studio, ar 
înţelege mai bine şi ar găsi modalitatea de a transmite ideea sa literară pe coordonatele 
acestui gen de teatru. 


Am ajuns deci la un punct în care reținem în ultimă instanță explicația dată de 
redacția teatrului la microfon : se menține ideea unor scenarii anume scrise pentru mi- 
crofon în planul preocupărilor permanente, dar, din păcate, mai mult ca un deziderat de 
ordinul perspectivelor ideale. În -ciuda aprehensiunilor, redacţia radioului ne-a asigurat 
totuşi de toată bunăvoința ei de a-i da curs în ipoteza că vreo operă s-ar prezenta într-o 
bună zi scrisă la un nivel, care să constituie un exemplu al genului. 

Și cu aceasta trecem să abordăm problemele privind adaptarea și regia, strîns legate 


de altfel una de cealaltă, şi care reprezintă efortul principal în crearea unui spectacol 
la microfon. 

— Regizorul — ne spune în această privință tov. N. David, — este factorul res- 
ponsabil al unei imprimări de teatru la microfon. El răspunde de absolut toate stadiile 
și de toate elementele care conlucrează la realizarea unui astfel de spectacol. De aceea, 
şi problema adaptării este, în primul rînd, legată de regizor, îi creează acestuia o res- 
ponsabilitate specială. Aşadar, el trebuie să ia contact cu adaptatorul, să dezbată pro- 
biema adaptării, să-și caute adaptatorul cel mai potrivit piesei pe care o va transpune. 
Un principiu care călăuzeşte această muncă este acela ca dintr-o operă literară să se 
transpună în limbaj radiofonic tot ceea ce se pretează a 
fi transpus. 

— Nu credeți — l-am întrerupt noi — că ar fi 
preferabil ca, în ceea ce priveşte operele clasicilor, teatrul 
la microfon să adopte formula transmiterii integrale even- 
tual ;cu pauzele indicate în text? Şi aceasta pentru că 
adaptările, după cum s-a observat, impietează asupra 
textului, unității şi armoniei expunerii originale. În unele 
țări, radiodifuziunea a optat pentru aeastă formulă. 

— Nu sînt convins de aceasta — răspunde tov. 
David — pentru că în orice operă dramatică sînt părţi 
care „nu intră în microfon“ și a le da ca atare, înseamnă 
a le trăda. Ascultătorul nu are pur și simplu putinţa să 
înţeleagă unele pasaje care, lipsite de cadru, de gest şi 
de mișcare, fac ca replica să nu fie explicită. Se simte 
deci nevoia unui crainic care să expliciteze momentul N. Ai. Toscani, văzut de Drag 
acţiunii. S-a încercat, uneori, ca în timpul transmisiei 
vocea crainicului să se suprapună și să explice ceea ce trebuie să se întimple în piesă. 
Această intervenţie prezenta neajunsul unui amestec jenant, care dăuna atmosferei creată 
de interpreţi. În genere, revenind la problema adaptărilor, noi căutăm și facem tot posi- 
bilul să ajungem la eliminarea crainicului sau la atingerea unei formule prin care acesta 
să fie integrat în opera respectivă. 


s 
— 
- 


— La drept vorbind — s-a replicat — deseori piesele nu sînt adaptate, nu sînt mo- 
dificate pentru microfon, ci pur şi simplu amputate. Și lucrul acesta duce la denaturări 
pentru că, de foarte multe ori, ideea originală nu este exprimată în toată amploarea ei. 

— La ora actuală — este de părere regizorul Mihail Zirra — adaptarea e, într-a- 
devăr, o problemă asupra căreia teatrul la microfon trebuie să gîndească foarte mult, 
încercînd remedierea acelor lipsuri care, de bună seamă, sînt flagrante. În această pri- 
vință aş da ca exemplu montarea piesei Așa s-a călit oţelul, a cărei adaptare am consi- 
derat-o cu totul necorespunzătoare concepţiei mele. Ce-mi rămînea atunci de făcut? M-am 
dus la roman. Dincolo de adaptarea scrisă pentru scenă, am recurs chiar la textul ro- 
manului, pentru a găsi în el elemente importante şi necesare ideii ce stă la baza lui. La 
fel am procedat și cu Învierea de Tolstoi. 


După părerea mea, adaptarea este nevoie să fie făcută chiar de regizor. Sint autori 
în ale căror texte cred că putem interveni fără rezervă, în scopul obţinerii unei clari- 
ficări auditive, ba chiar se pot adăuga cîteva replici ca să se ajungă la acest rezultat. 
De asemenea, sînt de părere ca atunci cînd este nevoie de crainic, el trebuie să capete 
un rol în piesă. 

Un alt regizor -al teatrului la microfon, N. Al. Toscani, este invitat să-și spună 
părerea în ce priveşte transpunerea la microfon a unei opere dramatice. 

— Este nevoie — spune el — să se găsească o modalitate pentru ca intervenţiile 
necesitate de explicitarea unor momente din piesă, să fie date chiar prin replici. Pro- 
blema adaptării am început de fapt să ne-o punem în mod serios din acest an. Noi, re- 
gizorii, am preluat această problemă și vrem să ajungem la o rezolvare. Eu, personal, 

aştept foarte mult de la colaborarea dintre adaptator şi regizor, precum şi de la intere- 
sarea unor dramaturgi în vederea alcătuirii unui corp de adaptatori permanent pentru 
radio. De asemenea, cred că problema adaptării trebuie dezbătută cu întregul colectiv 
artistic, după fiecare imprimare, pentru a se trage şi concluzii de ordin teoretic. 

— Un exemplu în acest sens — intervine tov. Săraru, spre a suplini modestia re- 
gizorului Toscani — îl constituie imprimarea piesei Filumena Marturano, în care regi- 
zorul Toscani a realizat un mod nou de regie, începînd cu crearea unui panormic care 
să dezvăluie cadrul şi, pe cît posibil, să redea atmosfera 
în care urmează să se desfășoare acţiunea piesei lui De 
Filippo. 

— Cred — spune în continuarea expunerii sale N. 
Al. Toscani — că este nevoie să se urmărească, în im- 
primarea unei piese pe bandă, crearea „fizionomiei so- 
nore“, cum o numesc francezii. De aceea, am căutat și 
caut în genere să nu rămîn la ceea ce îmi impune textul 
dramatic, ci să mut acţiunea într-o altă atmosferă, so- 
noră, pentru a realiza o diferenţiere spaţială. Auditorul 
de radio nu poate rezista la o emisie prea lungă. De 
aceea, se impune cu necesitate problema realizării unei 
asemenea adaptări care să reţină esenţa tematică şi ar- 
tistică a piesei și care s-o traducă în limbaj sonor. Din 
această cauză cred că pe lîngă adaptarea radiofonică se 

Radu Beligan, văzut de Drag cere, de fapt, un fel de scenariu regizoral. 

Realizarea unei piese la microfon pune o seamă de 
probleme importante și în primul rînd aceea a mișcării. Există şi la radio posibilitatea 
planurilor auditive, care să dea volum mişcării, ca în spectacolul de pe scenă. De aceea, 
cred că este nevoie ca atunci cînd se trece la punerea în undă a unei piese, să se facă 
repetiţie cu mișcare aproape scenică. O altă problemă este aceea a vocilor. Distribuirea 
actorilor trebuie făcută pe voci, printr-un fel de grupare ca cea de la operă. 

În ce priveşte stilul emisiunilor, caut, ca și colegii mei, modalităţi în funcţie de 
autor. Aceasta este o sarcină ce revine, în primul rînd, regizorului și asupra căreia el 
trebuie 'să gîndească înainte de a trece la repetiţie sau la distribuţie. 


— Şi totuşi, în spectacolele de la microfon — am intervenit noi —  nediferen- 
țierea vocilor apare foarte adesea, ducînd chiar la o egalitate de ton şi timbru. 
— Diferenţierea vocilor este o preocupare esenţială a teatrului la microfon — răs- 


punde inginerul Buican. Există însă o serie de factori pe care publicul nu-i cunoaște, dar 
care înriuresc audiţia radiofonică. Trebuie să se ştie că, în funcţie de selectivitatea apa- 
ratului, condiţiile de înregistrare diferă de condiţiile de receptivitate. Așadar ceea ce 
la înregistrarea în studio pare diferit ca timbru şi amplitudine, ascultat la sute de 
kilometri, pierde ca nuanţă şi vocile devin de multe ori aproape nediferenţiate. 
Preocuparea noastră este să realizăm o apropiere de condiţiile materiale, obiec- 
tive, ale audiţiei, prin folosirea mișcării în studio care să dea adincime și varietate vocilor. 
— O bună distribuţie trebuie făcută prin prisma ansamblului — este de părere tov. 
David —, iar alegerea vocilor trebuie să pornească de la ideea de a se asigura expri- 
marea tuturor valenţelor rolului. Trebuie ca într-o voce să se citească însăși biografia 
personajului. Nu totdeauna s-au făcut bune distribuții pe voci, în înregistrările noastre 
de pînă acum. Trebuie să ţinem seama de faptul că, în realitate, există voci aş spune 
de coloratură romantică, altele care au în ele un fel de majestate, în sfîrşit, că diferen- 
țierea vocilor trebuie să pornească de la însuşi timbrul lor. Microfonul surprinde o 
seamă de defecte de care chiar actori foarte buni şi cu voci recunoscute în general ca 
frumoase nu-şi dau seama. Există şi la noi tendinţa etichetării actorului pe ,emploi“. 

Dar nu trebuie să uităm că aceasta duce la o specializare a actorului şi la o restrîngere 
a posibilităţilor lui de afirmare artistică. În acest fel se pot pierde adesea adevărate 
valori interpretative. Aş da de exemplu pe Calboreanu, care a izbutit să facă la mi- 
crofon un excelent rol de comedie și, de asemenea, pe Aura Buzescu, pe care, poate, n-am 
vedea-o pe scenă interpretind un rol comic. Trebuie să nu uităm faptul că actorul are 


voința de a se valorifica multiplu şi unii dintre ei au și putinţa de a o face. De aceea, 
etichetarea actorilor este un lucru dăunător. 


— Nu ştim de ce — am intervenit noi — se ob- 
servă în audierea unei piese că mulți dintre actori parcă 
îşi citesh rolurile şi faptul acesta este neîndoielnic. Cauze, 
"asupra cărora nu vrem 'să stăruim fac ca actori de o 
valoare deosebită să nu participe la repetiţii, ci să apară 
«de-a dreptul în faza de finisare a imprimării, unde își 
“citesc rolurile. Unii izbutesc să se achite onorabil, deşi 
credem că nici talente cu totul deosebite, care ar putea 
face față chiar la prima lectură, nu pot concura în con- 
«liție optimă şi nu pot astfel adînci rolul interpretat. 

— O bună pregătire a textului — răspunde tova- 
rășul David — trebuie să ducă la învăţarea lui pe din- 
afară şi noi credem că se tinde la aceasta. 

— Din experiența mea — ne împărtășește tovarășul 
Zirra — cred că textul este doar un mijloc de control 
legat de text şi, de aceea, noi urmărim în repetiţii ca Mihnea Gheorghiu, văzut de Drag 
textul să fie în mîna actorului o putinţă de verificare şi 
nicidecum un punct vital în interpretarea sa, în faţa microfonului. Eu n-aş diferenţia 
interpretarea din teatru de cea de la radio, sub raportul învăţării textului. 

— Între frazarea la microfon şi cea de pe scenă există vreo diferență? in- 
Jrebăm noi. 

— Avem actori mari — ne răspunde maestrul Zirra — care nu pot folosi consoa- 
nele muiate, de pildă. Ascultîndu-se la radio, actorul își poate da seama de defectele de 
“vorbire şi faptul acesta obligă la o atenţie sporită faţă de dicţie și frazare. 

În legătură cu eficiența experienței dobindite în fața microfonului, sint intere- 
sante punctele de vedere ale lui Radu Beligan, pe care le cităm mai jos: 

— Sînt recunoscător radioului pentru faptul că pentru prima oară în cariera mea 
actoricească mi-a încredinţat roluri pe care nu le-am avut pe scenă. Mă refer la repertoriul 
„clasic, naţional şi universal, piese în versuri, roluri care mi-au îmbogăţit paleta acto- 
ricească. Aşa, de pildă, la microfon am jucat pentru prima oară Shakespeare. Pe scenă, 
„abia anul acesta, voi deţine un rol în Furtuna. De asemenea, tot la microfon am jucat în 
VYolpone şi, în general, în atitea piese clasice şi mai ales în versuri, pe care n-am avut 
prilejul să le abordez pe scenă. Teatrul la microfon mi-a fost un preţios mijloc de con- 
trol în ce priveşte dicţia, frazarea, mai ales mulţumită verificării pe care am putut-o 
face, ascultînd banda. Apoi, faptul că actorul nu mai e diștribuit după fizic, ci doar 


mai amplu, de a-și îmbogăţi paleta, iar regiei prilejul de a face distribuții variate. 
Discuţia noastră cu redacția teatrului la microfon a continuat apoi pe tema actorilor 
folosiți la microfon şi am întrebat dacă nu cumva ar fi preferabil ca teatrul la microfon 
să dispună de o echipă stabilă, de un colectiv propriu, de care să se slujească permanent 
în imprimările sale. În sprijinul acestei afirmaţii, noi am adus argumentul că un astfel de 
„colectiv pe lingă că ar uşura problema distribuirii în roluri, ar putea ajunge cu vremea 
„să capete şi un stil propriu, întrucit ştiut este că axtorii, pe care-i foloseşte radioul sint 

recrutați din toate teatrele Capitalei. Stilul unei distribuții astfel înjghebate nu mai poate 
constitui de fapt nici măcar o problemă. 

— Vă mărturisesc — ne-a spus Mihail Zirra — că aceasta a fost o dorinţă a. 
mea de cînd am intrat la radio, acum 20 și mai bine de ani, şi pa care am urmărit-o 
stăruitor şi neobosit. Astăzi, însă, nu aş mai vrea ca dorinţa mea de odinioară să se 
împlinească. Sînt criticat că folosesc acum cam acelaşi număr de actori, dar recunosc că. 
faptul de a putea alege pentru o distribuţie din cei aproape 600 de actori, care se pe- 
rindă într-un an în faţa microfonului, îţi conferă posibilităţi mai largi. Noi avem peste: 
50 de premiere anual şi un colectiv propriu, cate n-ar putea depăși, să zicem, numărul 
de 50—60 actori, ar prezenta neajunsul că vocile s-ar banaliza repede. De aceea, cred că. 
soluţia de a recurge la actori din toate teatrele este preferabilă. 

— Noi credem, totuși, că un colectiv actoricesc permanent al teatrului la microfon: 
şi-ar putea dobindi un stil propriu şi, de pe altă parte, s-ar putea ajunge la formarea 
unui actor numai pentru microfon. Deşi argumentele care ne-au fost aduse ni se par 
întemeiate, considerăm totuși că problema pe care am ridicat-o nu-şi pierde valabilitatea. 

Cu aceasta am trecut la capitolul regiei tehnice, pretios auxiliar al regiei artistice.. 
Inginerul de sunet Gabriela Bara ne-a împărtăşit din lunga şi bogata sa activitate. 

— Sonorizarea trebuie să ajute textul și nu să-l acopere. De aceea, noi urmărim 
să realizăm un echilibru, fără să trecem nici o clipă de limita dincolo de care replica: 
ar putea să fie acoperită. Deşi, uneori, se cere ca zgomotul să apară în prim plan, noi 
avem grijă ca acţiunea propriu-zisă să fie, de asemenea, în prim plan. Facem diverse 
cercetări în vederea realizării zgomotelor de care avem nevoie în imprimările noastre. 
Construim aparate în acest scop și, de multe ori, ne deplasăm pe teren pentru a imprima: 
după natură. În genere, pentru fiecare piesă se cer zgomote specifice. Dispunem de un 
mare bagaj de sonorizări în fonoteca ce stă la dispoziţia studiourilor și unde avem în- 
registrate peste 1 500 de zgomote diferite. În studiourile de care dispunem, şi care sînt 
dintre cele mai moderne din lume la ora actuală, lucrăm -în condiţii optime, dar pro- 
blemele tehnice ce se pun sînt deotebit de complexe și adesea greu de rezolvat. Facem 
mereu experienţe interesante în legătură cu imprimarea vocilor, în cadrul unor piese, 
încercînd să schimbăm planurile și să obţinem efecte sonore, prin folosirea diferitelor 
posibilităţi tehnice ce ni le oferă studiourile. 

— Ilustrarea sonoră după părerea mea — a spus pe de altă parte scriitorul Mihnea 
Gheorghiu — este stereotipă, de cele mai multe ori, și naturalistă. O orchestră, de pildă, 
poate figura mai bine irăsnetul printr-o partitură, să zicem din „Pastorala“ lui Beethoven, 
decit acel bubuit devenit arhibanal şi rupt de ceea ce poate fi socotit artistic. În ge- 
neral, participarea regiei tehnice la regia artistică se produce destul de mecanic, prim 
scoaterea de la fonotecă a unor imprimări tip, care sînt apoi suprapuse textului. Cred 
că o muzică aleasă în funcţie de subiect și de atmosfera piesei poate înlocui cu infinit 
mai mare succes elementele sonore care azi sînt imprimate sau imitate fidel după nâtură. 


ae 


Încheiem aici turul de orizont asupra teatrului la microfon. Investigația noastră æ 
urmărit şi credem că a izbutit să releve unele probleme structurale și, în același timp, 
să deschidă perspectiva unei discuții mai ample asupra aspectelor acestui teatru. 

Ne-am întrebat încă din titlu dacă teatrul la microfon este un gen sau un simplu 
mijloc de popularizare va dramaturgiei în genere. Discuţia noastră şi prețiosul aport 
adus de Radu Beligan şi de Mihnea Gheorghiu ne pun în situația de a constata — şi 
acest punct de vedere a fost împărtășit şi de redacția teatrului la radio — că acest 
teatru îşi are propriul său gen, legat de condiţiile specifice în aare funcţionează. Limi- 
tele sale sînt altele decit ale scenei: de aici, nevoia adaptării textului scenic la condiția 
radiofonică. Dar şi posibilitățile lui sînt de asemenea altele. Aşa cum s-a arătat îe 

unele intervenţii de mai sus, în alte țări radioul și-a cucerit dramaturgul său, care scrie 
pentru microfon şi în funcţie de condiţiile li. Există la ora actuală o teorie a scena- 
riului pentru radio, așa cum există una pentru televiziune şi film. E timpul ca scenaristul 
de radio să apară la loc de cinste, alături de colegii săi din cinematografie şi televiziune. 

Pe de altă parte, formula dramaturgiei scrisă pentru scenă şi prezentată la radio 
sub forma adaptării, s-a dovedit încă a fi în stadiul căutărilor, căci — așa cum a arătat 
Chiar redacția teatrului la microfon — adaptarea nu a ajuns încă să-şi găsească for- 
mula cea mai potrivită. 

Repertoriul teatrului la microfon îşi va afla adevărata lui configurație doar atunci 
cînd va cuprinde în măsură legală preocibarea de a reda dramaturgia naţională şi um- 
versală a scenei, alături de scenariul său propriu, izvorit din nevoia de a îmbrățişa, cu 

Chestiunea unui colectiv de actori, care să fie permanent la dispoziția teatrului la 
microfon, nu credem că şi-a pierdut valabilitatea mici chiar în lumina argumentelor ce 
ne-au fost aduse în discuţie. Oare văzîndu-l pe Birlic în nenumărate roluri diferite îl 
apreciem mai 'puţin ? De ce atunci, un actor al radioului s-ar deprecia în fața ascultă- 
torilor după un număr de roluri interpretate ? Căci problema unui stil al aolectivului 
actoricesc, al teatrului însuşi, nu poate fi, credem noi,'eludată cu argumentul riscului ca 
actorul să cadă în banalitate prin frecventa lui apariţie la microfon. Cel mult s-ar putea 
ca acest colectiv să fie împărțit în două-trei echipe, fiecare îndrumată de cite un regizor, 
poate în funcţie de cîte un anumit gen de piese. S-ar putea recurge, de asemenea, la 
formula invitării cîte unui actor de frunte al scenei noastre spre a întări forțele unei 
distribuții. Dar ansamblul şi-ar căpăta stilul propriu în urma conlucrării membrilor săi 
şi datorită supravegherii regizorului care-l modelează. 

Discuția purtată cu factorii responsabili ai teatrului la microfon a fost, credem, 
rodnică şi plină de învățăminte. Ne-am apropiat mai mult de problemele acestui teatru, 
am descoperit aspecte noi ale condiţiilor lui de funcţionare şi, prin curiozitatea noastră, 
am stimulat, nădăjduim, o auloanaliză a lucrătorilor teatrului la radio. 

- Avem convingerea deci, că ceea ce s-a dovedit a [i fost rodnic în discuția noastră 
se va răsfringe şi asupra activității teatrului la microfon. 

N. LUCHIAN BOTEZ 


Aurel lon Maican 


La 8 decembrie 1957 s-au împlinit cinci ani de cînd s-a stins din viață Aurel Ion 
Maican, animator de teatru, neobosit deschizător de drumuri în arta scenică, regizor, care, 
alături de Victor Ion Popa, poate fi considerat creatorul regiei moderne în teatrul nostru. 

Personalitate puternică, dotat cu o inteligență vie și remarcabilă, spirit inovator, 
insetat de dorința de a perfecționa arta scenică, de a cărei menire social-culturală era con- 
vins şi pentru care a militat, a întîmpinat multe rezerve şi chiar adversităţi, care s-au 
topit însă în faţa talentului şi tenacităţii sale. s 

Aurel Ion Maican â reuşit să introducă la noi progresele artei scenice de peste hotare, 
față de care rămăsesem în urmă în unele privințe. Dar nu s-a mărginit la o simplă trans- 
punere de procedee tehnice sau metode de interpretare, copiind spectacole văzute în marile 
teatre apusene. A creat spectacole de mare artă, într-o viziune originală și profundă. 

Viaţa lui Aurel Ion Maican a fost o continuă luptă împotriva rutinei, nepăsării și 
conservatorismului. 

% 


Maican s-a născut la 30 mai 1893, în satul Avrig, în apropiere de Sibiu, unde tatăl 
său era băcan. Mama sa se trăgea dintr-un neam de păstori. Probabil că afacerile tatălui 
mergeau prost la Avrig, căci nu mult după nașterea lui Aurel, el plecă „în ţară“, stabilin- 
du-se la Giurgiu, ca arendaș al unui han. După doi ani, în 1899, își aduce și familia la 
Giurgiu. Aici, Aurel Ion Maican își termină, în anul 1904, şcoala primară, dar veniturile 
tatălui continuind să fie neîndestulătoare, nu i se pot asigura taxele școlare necesare să 
urmeze și clasele gimnaziului local. Isteţimea copilului atrage însă atenţia librarului Louis 
Robin şi bunăvoința secretarului gimnaziului, un anume Droc. Astfel, viitorul artist este 
admis, ca „elev tolerat“, să frecventeze timp de trei ani cursurile școlii, după care, Droc 
fiind schimbat din slujbă, Maican este nevoit să-și încheie școlaritatea, urmînd deocam- 
dată să-și completeze cunoştinţele, ca autodidact, cu cărţile aflate în rafturile librăriei lui 
Louis Robin. 

Louis Robin trebuie să fi fost om tare cumsecade şi cu suflet, căci îl îndemna pe 
copilul setos de învăţătură să citească şi-l ducea să vadă mai toate spectacolele date de 
trupele teatrelor care se perindau în turneu prin portul dunărean. Plăcîndu-i cum tînărul 
Maican recita versuri, l-a încurajat și ajutat cu bani sâ-şi înjghebe chiar un teatru. În 
adevăr, în anul 1906, în vîrstă de... numai 13 ani, Aurel Ion Maican devine „directorul“ 
unui teatru, situat într-un fund al parcului casei Peana Bărăscu, pe care-l defrişase singur, 
si prevăzut cu o scenă pe care tot singur și-o construise din cîţiva copaci... (Toată viaţa 

apoi, va reconstrui scenele pe care va activa, într-o continuă căutare de condiţii tehnice 
optime, ca un postulat al artei sale.) Stimulindu-i aspiraţiile artistice, prietenul său virst- 
nic înțelegea însă, de asemenea, şi precarietatea profesiunii actoricești, în acea vreme . 
de aceea, l-a sfătuit pe Maican să caute a învăţa o meserie care să-i asigure un venit cit 
de modest, dar sigur. Tînărul iubitor de teatru a trebuit astfel să fie pe rînd ucenic tipo- 
graf, ucenic croitor la Giurgiu și, din 1908, la Bucureşti, lucrător la o spălătorie de haine, 
apoi controlor la tramvaie. În același timp însă, el a frecventat cursurile Academiei de 
Muzică şi Artă Dramatică „Th. Stoenescu“, apoi clasa lui 
Nottara, vreme în care-l găsim angajat în diferite spec- 
tacole şi turnee particulare. Membru al Sindicatului croi- 
torilor şi al Tineretului Socialist, Maican a pus în scenă 
în aceeași vreme diferite piese la sediul sindicatului, la 
„Sotir“ (azi Piaţa Amzei). lar din anul 1911 pînă în 
ajunul războiului 1916 îl aflăm lucrînd, în condiţiile ne- 
stabile caracteristice teatrului de atunci, ca regizor de 
culise şi ca actor, la Teatrul Comedia. 

În anul 1917 se înscrie la Conservatorul din Iași, 
fiind admis în ultimul an, în clasa lui State Dragomir, 
dar nu termină conservatorul, deoarece, îmbolnăvindu-se 
grav, pleacă la Moineşti, la un prieten unde, convales- 
cent, organizează şi conduce o trupă de diletanţi cu care 
a dat o serie de spectacole și de unde revine abia după 
doi ani, restabilit, la București. 


În Bucureşti, este angajat și lucrează în compania Bulandra ca regizor tehnic. 
Apoi, e primit ca regizor artistic la compania teatrală din Brăila, înființată de Mişu 
Fotino. După destrămarea acestui ansamblu, Aurel Ion Maican înjgheabă el însuși o 
echipă şi joacă, fără a putea rezista însă prea mult greutăților materiale, în sala Pasa- 
lacqua din același oraș. Se înapoiază de aceea la Bucureşti şi, împreună cu Nicușor Con- 
stantinescu, face o stagiune de vară la Oteteleșeanu, cu o trupă denumită „Compania 
Spiriduș“. 

Abia din 1926 începe să se arate orizonturile marii cariere a lui Aurel Ion Maican: 
ca regizor al unor teatre naţionale din ţară 1. 

La această dată, experiența regizorului nu era bogată doar în cele aflate în îndelunga 
lui ucenicie, mai mult sau mai puţin tehnică, ci și în cele însușite din frecventele lui 
călătorii de studii pe care le făcea, începînd cu vara anului 1923, în fiecare vacanţă de 
vară. În străinătate, unde a urmărit, în acea epocă de căutări și de iniţiative înnoitoare, 
nenumărate și felurite spectacole, puterea lui de observaţie şi spiritul său receptiv l-au 


1 Biografia artistică a lui A. I. Maican e însă foarte puţin liniară. Munca şi eforturile lui 
artistice au fost nevoite de împrejurări, să se risipească, într-o suită capricioasă, în cele mai felurite 
sensuri şi locuri. Rînd pe rînd, el înfiinţează sau ia parte la înființarea mai multor teatre: Teatrul 
Banatului (împreună cu Avram Nicolau), Alhambra, Volta-Buzeşti, Colos, Teatrul din Sărindar, 
Boema. De asemenea, organizează şi conduce diferite turnee. In 194!, împreună cu N. Kirițescu, 
pleacă cu o trupă romînească la Istanbul, pentru două luni. In toamna aceluiaşi an revine la 
Teatrul Naţional din laşi pentru două stagiuni. După eliberare, în 1946, ia la Bucureşti conducerea 
teatrului particular Modern, apoi îşi dă aportul la refacerea Teatrului C.F.R. Giuleşti şi a celui din 
Lipscani (azi Teatrul C.C.S.). In noiembrie 1947 este numit director general al teatrelor din Ministerul 
Artelor, iar in februarie 1949, profesor la Institutul de Artă din Bucureşti. Aurel Ion Maican nu s-a 
putut fixa nicăieri, cu excepția angajamentelor de la Iaşi, fie pentru că nu putea refuza solicitările 
de a pune bazele unor noi formaţii teatrale, sperînd să găsească cu aceste prilejuri un climat fa- 
vorabil pentru realizarea năzuințelor sale, fie pentru că stîrnea adversităţi ireductibile, datorite 
dîrzeniei cu care îşi apăra crezul artistic. Inverşunat impotriva formelor desuete în teatru, căulător 
tenace al ncului, punea probitatea sa profesională mai presus de aranjamente şi interese personale. 

făcut să înţeleagă și să selecteze sensurile noi către care se orienta teatrul bun apusean, 
şi de asemenea să reţină o seamă de practici scenografice tehnice, moderne. 

În una din aceste călătorii, prin 1927, lucrează, timp de trei luni, ca asistent af 
regizorului de film Gennaro Righelli, în studiourile germane Ufa-Babelsberg, la filmul 
Sclavele albe. Mai tîrziu, prin anul 1933, în Franţa, lucrează în studiourile Pathe-Natham 
din Joinville, ca asistent al lui Pierre Colombier, la filmul Poil de Carotte cu Harry Baur. 
Adăstarea pe platourile studiourilor cinematografice nu i-a fost nefolositoare. Adăugată 
la aflările prilejuite de observaţiile propriu-zis teatrale, ea a lărgit optica şi a contribuit 
la sporirea expresivităţii stilistice specifice lui. 


sa 
P 


Rar creator de artă în ale cărui începuturi să nu recunoști cu ușurință modelul 
maeștrilor săi. Despre Aurel Ion Maican se pcate afirma însă că nu a crescut la școala 
vreunui maestru. Lipsurile materiale nu i-au îngăduit să studieze cu continuitate. Elev 
trecător prin clasele de actorie ale lui Nottara, Th. Stoenescu și State Dragomir, Maicam 
n-a învăţat în nici o clasă de regie; asemenea clase, de altfel, nici nu existau în tine- 
reţea lui. Judecînd după realizările sale de mai tîrziu, în ucenicia lui, ca regizor de 
culise, a învățat mai degrabă ce să nu facă. Uneori, vorbea cu admiraţie de marii noștri 
actori, de la care și-a însușit optica și metoda realistă, trăsătura cea mai viguroasă a 
artei sale de mai tîrziu; acestui valoros realism actoricesc de la noi s-a străduit să-i 
creeze un cadru, o unitate de expresie, scenică și scenografică potrivită, mai întîi pe 
măsura şi după pilda realizărilor lui Paul Gusty, cu care Maican n-a lucrat direct, dar 
care s-a impus totuși vederilor lui, cu puterea unei înrîuriri de maestru. Școlii de teatru 
a lui Paul Gusty, el a socotit că-i poate adăuga, prin tehnică, o modalitate de expresie 

mouă; Decorul, de pildă, care într-o viziune realistă, nu este doar o delimitare a spaţiului 
scenic, pe măsura cerinţelor locului în care se desfășura acţiunea: grădină, salon, sala 
tronului etc., se voia întregit și întărit în funcţiile lui teatrale. Lumina nu trebuia să 
mai sugereze doar ideea de zi, de amurg sau de noapte, ci și stări sufleteşti, ba chiar 
stări sociale. Mișcarea nu mai slujea doar la soluţionarea temporală a problemelor de 
„mise-en-scâne“ şi nu se reducea doar la o problemă de vîrstă, educaţie etc., ci era re- 
clamată ca un mijloc care, prin valorificarea unei anumite dinamici, înlesnea spectacolului 
vealizarea mesajului său. Toate aceste modalităţi scenice şi celelalte — recuzită, costum etc. 
— în regia lui Maican se foloseau pentru sporirea expresivităţii. Cheia forţei de expresivi- 
tate a acestor modalităţi, Maican o găsise în expresionismul german, din care însă regi- 
zorul nostru, cu fireşti excepţii, a știut să păstreze numai ceea ce-l ajuta la punerea în 
valoare a adevărului uman şi al vieţii, nu și laturile perisabile, antirealiste ale acestui 
curent, atît de larg și zgomotos răspîndit în teatrul european în primul deceniu al anilor 
dintre cele două războaie. Mai clar, Aurel Maican a folosit din expresionism, valorile şi 
mijloacele tehnice convertibile în fapt de artă şi în măsură să îmbogăţească, prin ele, 
mijloacele de expresie ale regiei romîneşti. Pînă la Aurel Ion Maican, regizorul își con- 
<entra la noi atenţia asupra cuvîntului rostit pe scenă, asupra nuanţelor în stare să dez- 
văluie cît mai complet, prin intonaţie, starea interioară a personajului. La acestea se 
adăuga și grija pentru mimică și gest — duse uneori pînă la limitele naturalismului —, 
consecință a influenţei verismului italian. Regia se aplica așadar pînă la Maican aproape 
exclusiv asupra muncii cu actorul. Maican a îmbogăţit spectacolul de teatru prin valo- 
rificarea maximă a elementelor scenografice, dar nu în disprețul cuceririlor de bază ale 
teatrului romînesc, nu cu neglijarea valorilor actoricești, care rămineau mai departe în 
prima linie și pe care noile valori scenografice nu făceau decît să le slujească. Înrîurirea 
suferită de Maican din partea spectacolelor germane se explică prin firea lui înclinată 

spre refuzul gratuităţii şi frivolului, spre meticulos, exactitudine și concretizare — tră- 
sături pe care el le redescoperă în teatrul german și pe care, dimpotrivă, le vedea absente 
pe scenele Parisului t. 

Este mai mult -decît probabil că regizorul Maican nu cunoştea formularea leninistă: 
a rolului reflectării în artă, dar cu siguranţă că intuise funcţia justă a imaginii în arta 
scenică. Deosebit de important este de asemenea că nu s-a lăsat sedus de strălucirea acelor 
spectacole care întruneau adeziunea unei bune părţi din intelectualitatea europeană, cu- 
cerită de filozofia vremii, mistică și iraţională. După fiecare călătorie în străinătate, re- 
întors la munca sa, rămînea credincios izvoarelor artei noastre teatrale, căreia cu eforturi 
personale, nesprijinit, îi făurea cu migală o tehnică nouă, adecvată. 

În regia lui Maican, analiza și sinteza viitorului spectacol au jucat un rol prepon- 
derent. Maican nu era un intuitiv. Cine l-a văzut lucrînd știe cît de temeinic „poseda“ 
textul pe care-l monta. O asemenea temeinică stăpînire a textului era rezultatul unei ample: 
şi adiîncite elaborări științifice, în ciuda prezumtivei limite intelectuale ce i se reproşa. 
Ar fi fost însă imposibilă realizarea atîtor spectacole de mare artă cîte l-au consacrat, 
fără o deosebită forţă de abstractizare. Este neîndoielnic că Maican era, în aceeași măsură, 
capabil de abstractizări şi generalizări, pe cît era de aplecat spre concretizare scenică. 
Această dublă faţetă a însușirilor lui ne dă cheia succeselor sale. 

Școala de regie germană a culminat, în zilele noastre, prin arta lui Bertolt Brecht, 
care i-a continuat și lărgit cele mai bune tradiţii. E, desigur, prezumţios — și în multe 
privinţe hazardat — să încerci o paralelă între regia lui Bertolt Brecht și arta regizorală a 
lui Aurel Maican. Totuşi, nu ne putem opri să observăm că Aurel lon Maican a căutat 
cu pasiune, ca și Brecht, în munca sa regizorală să dea spectacolului eficienţa unei înţe- 
legeri mai adînci și mai depline a destinului uman. Pentru aceasta, el a folosit cele mai 
diverse mijloace scenice de exprimare, a ridicat ceea ce un cronicar dramatic numea 
„metaforă scenică“ la rangul unei virtuţi obligatorii. Accentul, în arta sa, cădea riguros 
pe mișcare și acţiune. În desfășurarea acţiunii dramatice, pe scenă, cauzalitatea era pusă 
în evidenţă puternic şi prin toate mijloacele. Nimic static, fără o funcţie precisă şi tot- 
odată accesibilă priceperii, nu figura în spectacolele sale. Adevărat maestru al armoniei 
și unităţii, el știa, topind totul în combustia unei perfecte coroborări, să subordoneze totul 
— actor, decor, lumină, costum etc. — ţelului uman şi artistic propus şi să dea acestui 
tot o neştirbită elocinţă şi forţă revelatorie pe fiecare treaptă de creștere a spectacolului. 
Pentru Aurel Ion Maican, spectacolul trebuia să fie: „un comentariu amănunţit al tex- 
tului și o descriere realistă, prin intermediul plasticii“. Spectacolele sale, deși puternic 
emoţionante, nu copleşeau gîndirea, ci o stimulau. Montînd spectacolul Teatru în castel 
de Fr. Molnar, porneşte de la ideea că: „o copie a realităţii pe scenă este deplasată şi 
neverosimilă. Teatrul are nevoie de ficţiune, dar o ficţiune în care să primeze speculația 
filozofică“. 

Aurel Ion Maican era eronat socotit de unii, ca stînd sub influența expresionis- 
mului, curent dominant pe scenele germane între cele două războaie. Între cei mai stră- 
luciţi reprezentanţi ai expresionismului german : Leopold Jessner, Karl Heinz Martin, -şi 
Aurel Ion Maican sînt deosebiri esenţiale, pe care le-am semnalat în treacăt și pe care 
vom căuta să le înfăţișăm mai jos?. 

Maican a păstrat concepţiile școlii romînești de teatru, care se întemeiau pe inte- 
resul față de determinarea condițiilor vieții reale — desigur în limitele concepțiilor social- 
politice ale vremii” = pe interesul față de psihologia personajului și adînca lui umaiizare.. 


t 


1 In 1988, rélntors dintr-una „din obişnuiteie sale călătorii de studii prin Europa, el a de- 
clarat, de altiel, haran — desigur hu fără o exagerare veită : „Cel mai prost spectacol din Berlim 


este superior celui mai bun spectacol din Pariș". 

2 Nu trebuie căutat un raport de valoare între regizorii germani şi Aurel Ion Maican. Ase- 
menea preocupare nu face obiectul acestor rînduri. Este vorba numai de a stabili apartenenţa la. o 
metodă de creaţie, şi aportul- original al lui A. I. Maican la dezvoltarea artei scenice romînești. 

Modalitatea tehnică de a ilustra ideile spectacolului, preluată din teatrul expresio- 
nist, Maican nu o căuta independent de gîndirea și problematica omului, ca o inspiraţie 
individualistă a unei poetici anarhice, ruptă de fluxul istoric al umanităţii. Virtuozităţile 
tehnice, jocul reflectoarelor, sau dezumanizarea actorului și schematizarea personajului, 
numai cu scopul de a transmite o viziune subiectivă a regizorului, creată în disprețul 
realităţii obiective, nu l-au atras. Dimpotrivă, întreaga aparatură tehnică era solicitată 
la maximum pentru a ușura, ca un auxiliar, textului transpus pe scenă, actorului interpret 
şi pictorului scenograf, drumul spre metafora scenică. i 

Imaginile scenice, în afară de orchestrarea perfectă a tuturor elementelor din care 
se compuneau, izvorau dintr-un sens unic şi realizau o unitate de expresie care avea ca 
particularitate un dinamism molipsitor. Temperamentul său vioi dădea acţiunii o curgere 
tumultuoasă, cu accente puternice şi revelatorii. 


Este foarte anevoios să definești un creator ; poţi însă mai lesne prin descripţii să 
sugerezi ceea ce-i aparţine în esență, să uşurezi înţelegerea specificului său. Voi expune, 
de aceea, pe scurt, unele teme regizorale care au stat la baza cîtorva spectacole montate 
de dînsul și felul cum a fost înfăptuită transpunerea lor scenică. 

În spectacolul Azilul de noapte, tema i-a fost sugerată de titlul original al piesei: 
La fund. Pentru ilustrarea acestei teme, a așezat în fața rampei un parapet de practica- 
bile, după care oamenii păreau îngropaţi pînă la genunchi. Paturile din azil aveau aspectul 
unor rafturi, din care sărea în ochi individualitatea fiecărui locatar, ilustrată de: ordinea 
sau dezordinea lucrurilor şi preferința pentru anumite obiecte. În această groapă se intra 
pe o ușă situată foarte sus, la circa 10 m, de unde se cobora sau urca pe o scară întor- 
tochiată. În contrast puternic cu atmosfera îmbicsită şi aproape pestilenţială de jos, cînd 
se deschidea ușa, apărea un cer îmbietor și năvăleau raze de lumină. Fiecare deschidere 
a uşii era privită de toţi cei aflaţi în scenă, suspendînd pentru o clipă orice activitate, 
sugerînd astfel nădejdea izbăvirii din acest iad. 


Mişcarea personajelor sugera, prin ritmul mărunt și fără elan, viermuiala unei 
răni cangrenate. Izbucnirile se răsfrîngeau în sine, tulburînd și mai mult, neputincioase. 
Luca, în spectacolul lui Maican, era un moșneag plin de amărăciune, chicotind uneori în 
toiul confabulărilor sale despre o lume mai bună, despre care auzise dar în care nu 
credea. Adevărată întrupare a filistinismului, hrănit spiritualicește cu istorioare morali- 
zatoare, înfățișa tipul de mujic pe care educaţia regimului țarist se străduia să-l creeze 
în mase. Figura lui Luca, singularizată de împăciuitorismul creștin, era opusă puternic 
tuturor celorlalţi pensionari ai azilului, nişte răzvrătiți împotriva societăţii. 

În spectacolul cu piesa lui Klabund, Cercul de cretă, costumele personajelor aveaw 
înscrise pe poală o dungă albă — cercul de cretă — care sugera că oamenii trăiau in- 
grădiţi de mistica superstiţiilor și tradiţiilor aspre și că acestea își aveau originea în 
însăşi structura lor psihică, fiind prizonieri ai propriilor lor erezii mintale. Acţiunea se 
petrecea într-un cadru feeric, rod al muncii oamenilor, dovadă a capacităţii lor creatoare. 
Începînd cu obiectele cele mai simple și sfîrșind cu ţinuta şi vibrația sufletească a perso- 
najelor, totul era impregnat de cea mai subtilă poezie. Printr-o ciudată miopie, ei nu 
vedeau cît de fragilă era opreliştea către adevărata fericire. 

Dar spectacolul nu lăsa gustul amar al pesimismului. Clinchetul unor clopoței, saw 
bătaia unui gong, în momente-cheie ale acţiunii, sugerau fără echivoc că, printr-un salt 
calitativ al înţelegerii, lumea aceea s-ar putea elibera de tirania care o subjuga. 

Avarul lui Molitre, una dintre primele sale înscenări, a avut un alt cadru decit 
cel indicat de autor. Acţiunea se petrecea în curtea casei lui Harpagon. În spectacol nu s-a. 
căutat partea ilariantă a acţiunii. Accentul a fost pus pe drama eroului. Monologul ce- 

Scenă din ,„,Avarul“ de Molière 


lebru din actul IV era punctul central al acţiunii și a dat prilej regizorului să realizeze 
un moment revelatoriu, 'atunci cînd personajul se ia pe sine drept hoţ, printr-o confuzie 
optică. Pe un perete se proiecta umbra sa neagră, mare și agitată, cu care, precipitindu-se, 
se contopea, încît replica: „A, nu, acesta sînt eu“ dezvăluia întregul tragism al viciului. 

O ilustrare a modului creator în care Maican folosea tehnica expresionismului ger- 
man e evidentă în spectacolul cu piesa lui Lessing, Minna von Barnhelm. Expresionismul 
german, în credinţa că da un conţinut „nou“ artei, căuta motive de inspiraţie în teatrul 
evului mediu, în miracolele și misterele religioase, cu al căror conţinut filozofic căuta să 
justifice disprețul faţă de problemele sociale contemporane. Expresionismul preluase şi 
tehnica scenei din acea epocă, așa-numitul decor simultan. Maican a folosit şi el decorul 
simultan. pentru piesa lui Lessing, adaptat textului, pe care l-a valorificat integral şi în 
intenţiile autorului. Scena era împărţită în patru compartimente, în care se succeda ac- 
ţiunea conform cu ordinea stabilită de autor. Dar atunci cînd acţiunea se petrecea în 
camera lui Tellheim, de exemplu, în compartimentele vecine, personajele celelalte exe- 
cutau o serie de acţiuni mute, care subliniau acţiunea autorului și îmbogăţeau astfel pu- 
terea de sugerare a textului. Aceste acţiuni ajutătoare erau inventate de regizor și actori, 
cu gust și pricepere, în limitele textului. 


3% 


Cîteva cuvinte despre repertoriul lui Aurel Maican. 

Teatrul Naţional din laşi, unde a deținut în două rînduri funcția de regizor prin- 
cipal, în anii 1929—1933 și 1941—1943, este singurul loc în care a lăsat mai multe urme. 
Teatrul Național din Iaşi a cunoscut în această epocă o serie de succese răsunătoare, de 
mare importanță pentru întreaga mișcare teatrală romînească: Macbeth, Avarul şi Bur- 

sghezul gentilom, Fraţii Karamazoff şi Crimă şi pedeapsă, Periferie de Fr. Langer, Ploaia 
de Sommerset Maugham, Pottasch și Perlmutter, Mireasa din Tărăscău de Otto Indig 
“prelucrare de A. I. Maican), Viforul lui Delavrancea, Neamul Şoimăreştilor, în prelu- 
<crarea lui Sorbul, Faust de Goethe (partea I și a Il-a într-un singur spectacol). 

Teatrul Naţional din laşi avea la acea dată o vechime de 120 de ani, cu un trecut 
bogat în succese, care contribuiseră în mod substanţial la gloria culturală a capitalei mol- 
„dovenești. Dispunînd de o echipă actoricească de prim ordin, scena moldovenească era 
“totuși rămasă în urmă faţă de progresele regiei de peste hotare. În dorinţa de a moder- 
niza această instituţie, în anul 1929, la numirea sa ca director, prof. lorgu Iordan l-a 
angajat pe Aurel Ion Maican. Și astfel, într-o emulaţie binefăcătoare cu Victor Ion Popa, 
'Maican a contribuit deciziv la modernizarea regiei în teatrul nostru. 

Activitatea regizorală a lui, Aurel Ion Maican nu a fost sprijinită și pusă în va- 
Joare, așa cum s-ar fi cuvenit. Abia după 23 August 1944 i s-a dat locul meritat, dar din 
mefericire forțele sale fizice erau epuizate, după ani de muncă supraomenească, și, după 
o scurtă activitate la Teatrul Naţional din București și în Ministerul Artelor ca director 
„al teatrelor, boala l-a țintuit la pat și l-a răpus. 

După eliberare,Aurel Ion Maican aduce contribuţia sa prețioasă în munca cerută 
«de revoluţia culturală în drumul spre socialism. Una dintre problemele cele mai acute în 
teatru consta în însușirea metodei realist-socialiste în interpretare. Această problemă avea 
mai multe aspecte. În primul loc era necesar ca actorii să înţeleagă importanța înfățișării 
“omului nou și a problematicii lui, precum și a rolului militant al artei. Apoi trebuiau în- 
:scrise în repertoriu şi reprezentate cu maximum de eficienţă piesele noii dramaturgii ori- 
;ginale, în cele mai bune condiţii, în ciuda eventualelor lipsuri inerente începutului. De 
:asemenea, era mecesară reprezentarea pieselor sovietice în așa fel ca puterea lor educativă 
să nu fie știrbită, ca și reluarea marelui repertoriu clasic universal, cu semnificaţiile 
lui reale. 

Aurel Ion Maican a prestat în această direcţie o muncă creatoare de mare impor- 
tanță, realizînd spectacole valoroase cu piesele: Așa s-a călit oţelul de N. Ostrovski, Mi- 
merii de M. Davidoglu, şi Argilă şi porțelan de Arrid Griqulis, la Teatrul Naţional din 
Bucureşti, şi ca regizor artistic al operei Fidelio de Beethoven, la Teatrul de Operă și 
Balet al RPR. 

Cronicile dramatice ale vremii consemnează cu entuziasm valoroase realizări acto- 
wiceşti în aceste spectacole. Apropiindu-se cu înţelegere de sistemul Stanislavski, Maican 
iniţiază în munca asupra textului cu actorii, metode noi de analiză și încarnare a perso- 
najelor. Astfel, au loc discuţii asupra textului, în scopul de a pătrunde în detaliile ac- 
ţiunii şi ale caracterelor care se ciocnesc în desfășurarea subiectului, se utilizează biogra- 
fiile eroilor și grafice din care să se constate creșterea tensiunii sentimentelor. În mod 
constant a luptat în acea vreme pentru înlăturarea efectelor teatrale formaliste, care mai 
:stăruiau încă în jocul actorilor. 

Aurel Ion Maican a lăsat teatrului romînesc o moștenire pe care ar trebui să o 
«cercetăm mai în adincime și, înnodînd firele rupte de moartea sa pretimpurie, să o punem 
alături de contribuţiile lui Paul Gusty, Al. Davila, Victor Ion Popa şi Ion Sava la temelia 
şcolii noastre de teatru. 


WwWW.cimec.ro 


SICĂ ALEXANDRESCU 


Impresii de teatru din Belgia şi Olanda 


O călătorie în Belgia și Olanda oferă multe și variate satisfacţii. E o adevărată. 
plăcere să cutreieri aceste ţări, ale căror orașe par niște stupi, în care vrednicia albinelor 
a fost înlocuită cu a oamenilor. Dar eu sînt om de teatru, și ca om de teatru nu voi stărui 
asupra impresiei de vast şantier pe care o dă orașul Bruxelles, unde se dărîmă cartiere 
întregi ca să se ridice altele în loc. unde fiecare răspîntie aglomerată este sau va fi du- 
blată de treceri subterane pentru vehicule, unde întregul oraş pare că se pregătește de 
logodnă, în vederea expoziţiei internaţionale din 1958; nu voi vorbi nici de secularele 
clădiri monumentale ce alcătuiesc Piaţa Mare a orașului și cărora municipalitatea le 
apără — cu pasiune de colecţionar — aspectul lor vetust, nici de jocul ameţitor al neo- 
nului colorat ce invadează seara fațadele clădirilor, ca niște licurici fantastici şi neastim-— 
păraţi. Nu voi vorbi nici de helicopterele ce se înalță direct din inima orașului, ca peste 
o jumătate de oră să te depună în mijlocul altui oraș, sau în altă ţară, în Franţa, în 
Anglia sau în Olanda. 


Și în Olanda sînt destule lucruri de admirat, de la 
Afiş la „O scrisoare pierdută“  uriașele turbine ce aspiră nisipul direct din fundul mării 


(Teatrul Naţional Flamand din și-l leapădă la zeci, chiar sute de metri depărtare de gro- 
Anvers) 


pile lagunelor, de curînd secate, pentru a le schimba în 
terenuri de cultură, pînă la muzeele ce adăpostesc cele 
mai celebre pinze ale lui Rembrandt. 

Mă voi mărgini însă, ca om de teatru, să spun cite 
ceva numai despre viaţa teatrală din aceste locuri, unde 
Caragiale a obţinut un recent succes. 

Premieră Benelux. Așa era anunţată la Rotterdam: 
şi la Anvers, O scrisoare pierdută, subliniind astfel um 
început de uniune teatrală a celor trei ţări. Dar între 
teatrul belgian şi cel flamand este o mare diferență. 

Din punct de vedere teatral Bruxelles-ul este o 
sucursală a Parisului. O sucursală strălucitoare, totuşi o 
sucursală. Pe afişele teatrelor din Bruxelles citeşti nume 
ca Jean-Pierre Aumont, Berthe Bovy, Gabrielle Robine, 
Pierre Weber sau Jacques Fabri. Pentru că aproape toate 
teatrele bruxelleze au în fiecare lună oaspeţi parizieni. 
Se anunţă o premieră de Jacques Deval, alta de Felicien 
Marceau. Dacă Parisul are un „Théâtre de Poche“, la 

Scenă din „Noaptea regilor“ de Shakespeare (Théâtre Royal du Parc) 


Bruxelles, o mînă de artiști curajoşi atacă domeniul teatrului clasic jucînd Locandiera 
(Hangiţa) lui Goldoni pe o minusculă scenă, care se cheamă tot „Théâtre de Poche“ şi 
pe care problema decorului a fost ingenios rezolvată. 

Scena, cu o deschidere de abia patru metri, era despărțită în două printr-o dra- 
perie cu două feţe ce venea din fund perpendicular spre rampă. Stinghia de care atirna 
draperia era fixată cu balamale numai la capătul din fund, astfel încît draperia putea 
fi deplasată din faţă spre extrema stingă sau dreaptă a scenei. Decorul nu era construit 
decît pe o jumătate a scenei, cealaltă jumătate fiind mascată de draperie. Ultimul actor 
ce ieșea din scenă la sfîrşitul unui tablou împingea draperia în cealaltă parte, desco- 
perind astfel decorul tabloului următor. 

Epocala biruinţă a ştiinţei sovietice a dat loc la Paris unui spectacol de revistă 
care se intitulează „Sately... popette“, în timp ce la Bruxelles un music-hall te invită 
la „Viens voir mon satelyte“. 

Intri în celebrul Théâtre royal du Parc, condus de d-l Oscar Lejeune, personali- 
tate dominantă în teatrul belgian (cu tot părul său cărunt şi cu cele cîteva decenii de 
teatru în spinare, d-l Lejeune pune atita tinereţe în tot ce realizează încît numele său 
pare o poreclă). La garderobă este afişat repertoriul Comediei Franceze. Pe culoare 
găsești de vinzare piesele lui Sacha Guitry, sau revista Comediei Franceze „L'Illustre 
théâtre“. Pătrunzi în sală. Pe bordurile lojilor sînt scrise cu litere de aur numele lui 
Racine, Corneille, Molitre, Beaumarchias, Marivaux, Musset, Dumas, Hugo. Abia la 
etajul aì patrulea, sus de tot, pe marginea galeriei descoperi două nume — Rodenbach 
şi Verhaeren — care-ţi aduc aminte că te afli în Belgia și nu la Paris, că eşti numai 
într-o sucursală a Parisului. 

După ce se ridică cortina însă, te convingi din primele momente că sucursala 
prețuieşte tot atît cît şi centrala. Se juca piesa lui Colette, Chéri. Un ansamblu în care 
fiecare rotiţă e la locul ei susţinea interpretarea. Fiecare actor își apără rolul cu auto- 
ritate, cu vervă, cu umor, te dispune sau te emoţionează ; în orice caz, te convinge. Un 
ansamblu de talente, din care nu lipsesc nici mari actori ca d-na Denise Volny, ferme- 
cătoare şi plină de duioşie în Lea de Lonval — rol jucat pe vremuri de Colette însăşi —. 
ca tînăra actriță Bobette Jouret, ca André Bernier sau Raoul de Manez. 

Regizorul Roman Berry a construit, 
cu mînă sigură, un spectacol foarte izbutit 
în toate încheieturile lui, presărat cu subtile 
invenţii regizorale. 

Un spectacol de Paris, dar un Paris 
de zile bune. 

Împreună cu Théâtre royal du Parc 
— prima scenă a ţării nu numai prin cali- 
tate, dar și prin vechime și tradiţie — Tea- 
trul Naţional împarte cu cel dintii răspun- 
derea prestigiului artistic al scenei belgiene. 
Născut în 1945 dintr-un cerc de amatori, 
Teatrul Naţional e condus cu sigură auto- 
ritate de tînărul regizor Jacques Huisman. 
Am văzut aci Le Manoir de Thomas Wolfe, 
o piesă al cărei conţinut antirăzboinic și 
chiar anticolonialist te surprinde și te im- 
presionează. Prin repertoriul său sobru — 
Johân Schnitz şi André van den Heuvel in „„Lu- Shakespeare, Molière, Sheridan, Gogol, 
ciler Vom van Ati Vodei (Nettan Montherlant, Giraudoux, Beaumarchais, Ce- 


Comedie) 
hov, Romain Rolland, Suhovo-Kobîlin, Ben 
Jonson, Musset, Herman Closson —, prin 
ținuta artistică a spectacolelor, prin desele sale deplasări în străinătate — Londra, Paris 
Veneția, Haga, Amsterdam, Praga, Rio de Janeiro, Buenos Aires, Montevideo — Teatrul 
Naţional şi-a cîştigat în scurt timp loc de fruntaş în mișcarea teatrală belgiană. 
"Teatrul de limbă flamandă — Koninklyke Vlaamse Schouwburg — din care d-l 


V. de Ruyter a făcut o mică dar veritabilă uzină de artă dramatică, și care este abia 
în al doilea an de existenţă, contribuie cu eficacitate la mişcarea de renaștere a culturii 
flamande. 

Un alt teatru important este Théâtre royal des Galleries, în care spectacole date 
de ansambluri pariziene alternează cu activitatea trupei de sub conducerea d-lui Aimé 
Declercq — regizor și autor dramatic. 

Alte scene mai mici, cum ar fi Théâtre Flamand, Vaudeville, Théâtre Molière, 
Le rideau de Bruxelles sau Théâtre de la Gaité vin să întregească peisajul teatral al 
Bruxelles-ului, atît de viu și de colorat. 


z 
7 


În Olanda, de altfel, ca și în orașele Belgiei de limbă flamandă, atmosfera tea- 
trală este alta. Aci nu se mai respiră un aer specific parizian. Influenţa franceză, rezul- 
tat firesc al comunităţii de limbă — aceeași la Paris ca și la Bruxelles —, nu se mai 
resimte în această parte a ţării și nici în Olanda. Teatrul de limbă olandeză (sau fla- 
mandă, care e aceeași) își trăieşte viaţa sa proprie. Putem privi deci teatrul flamand 


— fie că el își are scenele în Belgia sau în Olanda — ca pe un tot unitar. 
Meseria noastră de teatru, arta teatrală cum se spune — deși nu totdeauna cu 
just titlu — are, după cum se ştie, o latură artistică şi una comercială. O înţelegere 


tacită, un soi de complicitate între lumea teatrului și publicul său, împinge această artă 
spre o latură sau alta, potrivit preferințelor publicului cu care oamenii de teatru de 
acolo se silesc să fie de acord. Astfel, repertoriul, problema numărul unu a teatrului, 
temelia oricărei activităţi teatrale, poate fi socotit un rezultat al acestei complicităţi. 
În scurta mea trecere prin Olanda n-am asistat la prea multe spectacole de teatru fla- 

mand. M-am putut convinge totuși de nivelul ridicat al scenelor flamande: o grijă deo- 
sebită în realizarea atmosferei, concepţii regizorale noi, o simplitate artistică în decor 
şi costume, o muncă serioasă și onestă. Ne putem face însă o părere mai generală şi 
mai limpede despre teatrul olandez (sau flamand), frunzărind repertoriul său actual. 

La Haga, în acest fermecător oraș-grădină — care nu este propriu-zis capitala 
ţării (capitala fiind” Amsterdam), ci numai reședința regală și a corpului diplomatic —, 
mă aflam într-una din seri la teatrul denumit Comedia regală. Se juca o piesă de 
Graham Green, The Potting Shed. Nu cunoșteam piesa, dar jocul actorilor, printre 
care se afla și cel mai de seamă actor olandez, Paul Steenbergen, se desfășura într-o 
atmosferă de artă adevărată. Graham Green este un autor ce și-a ales locul la mijlocul 
drumului între latura comercială și cea artistică. Prezenţa piesei sale în repertoriu nu 
este deci concludentă. Dar, plimbîndu-mă în antract prin culoarele teatrului, am dat 
peste afișul săptămînal. Cu o seară înainte se jucase Unchiul Vanea a lui Cehov, pentru 
ziua următoare era anunțat Hamlet, după care urma Brocéliande, recenta lucrare a lui 
Montherlant. A doua zi, în timp ce-mi arăta cu multă amabilitate scena și cabinele, d-l 
Bob van Leersum, directorul teatrului, mi-a spus că viitoarea premieră va fi o comedie 
de Shakespeare. 

La Teatrul regal din Rotterdam se juca Don Juan de Molitre. Am văzut specta- 
colul. A fost o reală bucurie artistică. Dificila piesă a lui Molière era prezentată într-o 
montare cu totul personală a regizorului Tom Lutz. Decoruri liniare, mai exact un decor 
unic, de o nuanță neutră (faptul că decorul amintea pe cel făcut cu cîțiva ani în urmă, 
aceleiași piese, de Cristian Derard nu umbreşte cu nimic realizarea de azi), costume viu 
colorate ce sintetizau cu claritate personajele, lumini folosite cu pricepere subliniau jocul 
actorilor, dînd relief unui spectacol în care orice mișcare, orice amănunt era semnificativ. 
Mai figura pe afiș Ifigenia în Taurida de Goethe. Între cei doi titani ai dramaturgiei 
universale — Molière și Goethe — se făcuse loc lui Caragiale al nostru. 

La Teatrul Naţional Flamand din Anvers — unde s-a montat O scrisoare pierdută 
— repertoriul săptămînii cuprindea Lungă călătorie în beznă a lui O'Neill, Jurnalul 
Annei Frank, Rața sălbatecă a lui Ibsen. 


Schiţă de decor pentzu „,Vicleniile lui Scapin“ (Théâtre Royal du Parc) 


to 


Or 

Concluzia este firgască : complicitatea dintre scenele de limbă flamandă și publicul 
lor nu împinge teatrul spre latura comercială, ci dimpotrivă. 

Ultima realizare a Teatrului din Anvers a fost capodopera lui Caragiale. După 
mărturia d-lui F. Mortier, directorul teatrului, răsunătoarea prezentare a Scrisorii pierdute 
la Festivalul din Paris a determinat înscrierea piesei în repertoriul Teatrului Naţional Fla- 
mand. Acest teatru — în care a lucrat pe vremuri mult timp regizorul romîn Mime Mizu 
— a făcut toate onorurile piesei romînești. Cei mai buni actori au fost puşi în distribuţie, 
costumele, numeroasa figuraţie folosită, totul arăta că teatrul n-a precupeţit nimic pentru 
buna reușită a spectacolului, care se datorește regizorului Mauritz Ballfort. Și dacă unica 
reprezentaţie — un fel de avanpremieră — dată de Olanda, la Rotterdam, cu piesa romi- 
nească nu s-a bucurat de o primire prea entuziastă din partea presei olandeze, în schimb, 
peste 12 zile, la reşedinţa teatrului, în Anvers, după ce s-au îndreptat unele lipsuri, Cara- 
giale a avut o mare biruinţă. lată numai cîteva rînduri din răspînditul cotidian „Le 
Matin“, unde cronicarul după ce spune că spectatorii s-au putut convinge de existenţa unui 
Gogol romîn, adaugă: „Caragiale este un adevărat dramaturg, iar comicul său are me- 
ritul de a fi internaţional. Personajele lui sînt eterne, ne vor face veșnic să rîdem, chiar 
dacă regimurile sub care s-au născut au fost de mult măturate. Premiera de sîmbătă seară 
a obţinut un mare succes“. 

Alte 17 cotidiane de limbă flamandă sau franceză vorbesc pe același ton. 

O scrisoare pierdută la Anvers este o realizare valoroasă a Teatrului Naţional Fla- 
mand şi totodată o izbiîndă deschizătoare de drumuri noi pentru dramaturgia romînească. 

HORIA DELEANU 


Non multa... 


Povestea porneşte din vremuri foarte îndepărtate, care nu îngäduie să se deslu- 
şească destul de limpede începutul. Să fie oare contemporană chiar cu debutul teatrului ? 
Să se fi conturat puţin sau mult mai tîrziu? Foarte greu de spus. Mai simplă rămîne 
definirea eroului ei, numit fără echivoc efect — să admitem licența caligrafierii cu 
aninusculă —, sau mai exact efect teatral. 

Prejudecăţi înrădăcinate de veacuri consacră în mod pejorativ în limbajul curent 
„teatralul“, ca pe o formă de manifestare a grandilocvenței, a pozei, a celei mai rela- 
live sincerități. Din această accepție a teatralului pare să descindă şi identificarea efec- 
tului teatral cu lovitura zgomotoasă de teatru, cu împoboţonarea arbitrară a mult prea 
văbdătoarei scene. 

N-am văzut niciodată o femeie perfect disgrațioasă, de o desăvirşită asimetrie, 
care să se poată „înfrumuseța“ cu ajutorul unor suprafețe considerabile de pălărie, 
mobilate cu ghiveciuri de flori suave şi gingașe păsări împăiate de rarisimă speță. N-am 
izbutit să-mi imaginez, indiferent de efortul depus, o declarație de dragoste răvăși- 
toare, care să compenseze lipsa sentimentului, a emoției reale, cu bulbucamea şi lăcri- 
marea măiastră a ochilor, cu accelerarea riguros neregulată a respirației, cu indicarea 
insistentă, atletică, a locului din torace unde e găzduită dintotdeauna ‘inima. Și într-un 
caz şi în celălalt, alese la întîmplare, „efectele“ n-au dus nici la sporirea frumuseții, 
nici la intensificarea emoției. 

Arta trebuie să ştie să se ferească cu și mai multă strășnicie decit cucoanele şi 
îndrăgostiții de lumina îluzorie a efectelor găunoase. Nu obosesc niciodată repetind o 
frază admirabilă, cuprinsă într-o scrisoare adresată în 1908 de Leu Tolstoi lui Leonid 
Andreev : „Simplitatea este o condiție necesară a frumosului“. Și mă simt obligat s-o 
asociez cu încîntătoare amintiri de teatru, colectate în vremea noastră. E vorba despre 
cel puțin două spectacole de mai de mult — Cei din urmă, pus în scenă de Marietta 
Sadova, şi Unchiul Vania, realizat de Moni Ghelerter —, în care sensibilitatea, rafina- 
mentul, poezia erau înțelept tălmăcite, prin mijloace de supremă simplitate. lar, mai 
de curînd, regia „fără extravaganțe“ (formularea îi aparține unui critic italian) a lui 
Sică Alexandrescu la Bădăranii s-a bucurat de o generoasă apreciere internațională, 
care a subliniat valabilitatea unei aceleiași linii de sobrietate artistică. 

Mulţi directori de scenă se lasă ispitiți, căutînd această rodnică simplitate, de 
stilizare, ca de o manifestare mai expresivă, dar nu abstractă, a realității. W. Siegfried. 
în decorurile la Bădăranii şi în spectacolul Trei generaţii, a demonstrat cu subtilitate, 
între alții, valorile deosebite ale acestui mod de a vedea lucrurile. Îndemnat însă de 
un text care distila mai multe personaje dincolo de substanța concretă a simbolului, 
același regizor ne-a prezentat în Hanul de la răscruce citeva fantome, în a căror trans- 
parență am pierdut oamenii şi n-am regăsit decit cu mare greutate ideile. Autorului şi 
directorului de scenă le-ar fi slujit foarte bine în acest caz un memento: „Teatrul 
pretinde ca personajele care apar pe scenă să poarte un costum de poezie, dar să lase 
să li se vadă oasele şi sîngele.“ (Federico Garcia Lorca). 

Și acum vine şi explicit rîndul efectelor... Am văzut anul trecut şi am apreciat 
mulți dintre noi elogios Pogoară iarna de Maxwell Anderson, pusă în scenă de So- 
rana Coroamă. Dar nu i-am putut ierta, într-un ansamblu cu valori interesante, ur 
divertisment coregrafic violent şi cam grotesc, implantat, fără nici o rațiune artistică, 
pe trupul unui spectacol cu intonaţii de poezie tragică. Regizoarea- a găsit un efect 


şi — să-mi fie iertat calamburul facil — aceasta a constiuit cel puţin un defect, îm: 
raport cu viziunea impusă de piesă şi solicitată de spectator. 
Tot Sorana Coroamă — despre care mi se pare util să discutăm, deoarece e 


o tînără regizoare cu posibilităţi incontestabile şi timplicit cu 'persbective interesante — 
a realizat cu talent Hotel Astoria de Al. Stein. Actul I a devenit în spectacolul ei œ 
demonstrație cinematografică cu vagi intermedii de teatru. Decuparea, cu mijloace des- 
tul de străine de scenă, a acestei părți de expoziție a piesei a contribuit la fragmentarea 
ei, şi la o mult mai dificilă intrare în subiect. Metoda, în cazul concret, mă se pare 
cu atît mai puţin indicată, cu cît Hotel Astoria are destulă dramă în desfăşurarea ei, 
ca să nu necesite artificii exterioare, menite să-i suplinească eventualele carențe de 
compoziție. Nu cred că cinematografului trebuie să-i fie strict interzisă intrarea pe 
scenă : l-a folosit Piscator în intenții explicative, „pedagogice“, l-a cultivat Brecht, 
sprijinindu-şi formula de „teatru epic“ în Mama Courage, de pildă. Acolo unde filmul 
are o rațiune de teatru, poate exista foarte bine; acolo, însă, unde filmul încearcă să 
devină efect în teatru, trebuie ca, prin intermediul unei mobilizări a întregului personal. 
artistic şi administrativ, să fie alungat cu promptitudine. 

Efectelor coregrafice şi cinematografice, nesolicitate de economia artistică a unui 
spectacol, li se adaugă uneori gratuitatea efectelor de lumină, culoare ș. a. De multe 
ori, aceste mijloace — care folosite cu foarte mare măsură completează armonia unei 
reprezentații teatrale — devin, din păcate, simple forme de exhibiţie. N-am putut 
pricepe cum bunul gust şi sensibilitatea Mariettei Sadova, de atîtea ori dovedite fără: 
drept de apel, au îngăduit în Ovidiu „spectaculoasa“ scenă a orgiei, dinaintea exilului 
la Tomis. Nu mi s-au părut indecente costumele rudimentare ale participantelor læ 
ospăț; mi s-a părut însă indecentă vulgaritatea — ieșită strident din stilul întregului 
spectacol — acestui intermediu voluptuos. 

S-ar putea întîmpla ca încărcarea inutilă a unor reprezentații teatrale, tendința 
de a face „mult“, mult prea mult, să fie legată la unii regizori de subestimarea publi- 
cului, care, pasămite, ar prefera asemenea exhibiţii. S-ar putea întîmpla ca unor di- 

rectori de scenă să le placă chiar această modalitate... artistică. Pornită dintr-o intenție 


sau alta, această manieră, dacă devine pecetea activității unui creator, ajunge să-i con- 


trazică calitatea artistică. De aceea, el trebuie să se ferească, ca de molimă, de ispita 
efectelor spectaculoase, care lasă în istoria teatrului, în memoria sensibilă a publicului, 


numai urmele unui foc bengal. 


Prieteni ai spectatorilor, dragi regizori care ne pregătiți mereu şi ne furnizaţi 
atitea bucurii artistice, atîrnaţi în biroul vostru de lucru, în cabine, pe scenă, poate şi 
în sala de spectacol, două-trei lozinci: „Non multa, sed multum“, „Jos gratuitatea efec- 
tului teatral“, „Trăiască sensibilitatea noului, admirabilului public de teatru“, sau altele. 
Dæ vi se pare că aceste ornamente nu se potrivesc cu biroul vostru de lucru, cu cabi- 


nele, cu scena, cu sala de spectacol, nu le atirnaţi. Țineţi-le numai minte. Noi vă vom 


rămîne recunoscători. 


Nu s-ar putea afirma cu seninătate că 
Ploşnița e o piesă fantastică: ceea ce, în 
a doua jumătate a ei, surprinde pin eva- 
darea din tiparele simțului comun și ale 
timpului istoric ţine mai mult de ordinea 
morală, decît de  febrilitatea scriitorului 
care încearcă  prefigurarea descriptivă a 
societăţii viitoare. Cu alte cuvinte, mişcă- 
rile de fantezie au o netă funcție mora- 
lizatoare, convertită pe plan  literar-drama- 
tic în valori satirice. O asemenea înţele- 
gere a textului maiakovskian ar interesa 
pe realizatorii spectacolului mai puţin ca 
joc de imaginaţie şi mai mult ca dezvă- 
luire a intenţiilor satirei. Proiectate într-un 
viitor previzibil ca structură, dar cu nepu- 
„tinţă de figurat în linii și forme absolute. 
ultimele tablouri ale Ploşniţei au reversi- 
bilitatea loviturii de bumerang : Maiakovski 
azvirle cu viitorul în contemporani! Dar, 
paradoxal în aparenţă, virfurile de atac 
ale satirei vor fi mai cu adresă tocmai 
printr-un efort sporit de fantezie, capabil 
să dea substanţă și coerență unei lumi 
primejduite de arbitrar, deci ușor incredi- 
bilă. Se cere astfel neapărat o perfectă 
mobilare regizorală și actoricească a vizi- 
unii poetului, o încercare de a crea soluții 
de continuitate istorică și, implicit, scenică. 
Chiar dacă spectatorul nu va fi total con- 
vins de exactitatea reconstituirii lui 1979, 
el va trebui cu totdinadinsul să creadă în 


Încercarea fanteziei 


Teatrul de Stat Timişoara: Ploșniţa de VI. Maiakovski 


lecţia de morală, în puterea pedepsitoare 
a societăţii acelui an. 

Acesta e punctul sensibil al „comediei 
feerice“ a lui Maiakovski şi rămine sensibil 
şi în spectacolul de la Timişoara. În reali- 
zarea scenică, Maiakovski mărturisea ho- 
tărit că „principalul însă depinde desigur 
de avintul pe care îl va avea regizorul”. 
La Timişoara, regizorii au fost doi: Iom 
Maximilian şi Ion Taub. Avintul lor a 
dat patru tablouri, de la inceput, admira- 
bile ca limpiditate și vigoare expresivă. 
Pe firul textului, regizorii au ris copios 
de Prisipkin în lecţia de dans și in „nunta 
roşie“ ; s-au indignat pe bună dreptate. 
alături de Lăcătuș; au dezvăluit în mod 
oportun agățarea Elzevirelor şi Baianilor 
de un carnet sindical; au ştiut să coloreze 
pitoresc tabloul  vinzătorilor ambulanți 
(dintre care au excelat Radu Coriolan — 
Vinzătorul de clei; Geta Angheluţă — 
Vinzătoarea de parfumuri și George Stoiar. 
— Vinzătorul de baloane) şi să ilustreze 
„pompierismul” scenei de stingere a incen- 
diului. Dar, mai ales, tabloul nuntii a 
fost compus și ritmat cu gustul, cu rafi- 
namentul, cu forța unui maestru. (Tot 
aici, jocul lui Maximilian ca Oleg Baian 
s-a dovedit mai puțin stingher, desfășurat 
cu mai multă libertate.) 

După pauză, lucrurile s-au schimbat în 
bună măsură. Fantezia regizorilor, atit de 

generoasă în îmbogățirea expresivă a reali- 
tății, în colorarea şi trasarea liniilor ei, 
s-a dovedit destul de săracă în mobilarea... 
fanteziei, mai precis, a fantasticului. Solu- 
tiile găsite mi s-au părut destul de banale: 
ecrane Röntgen (mult utilizate în specta- 
colele de estradă), costumaţie  quasi-ab- 
stractă, indecisă ca linie ; decoruri și culori 


edulcorat pastelate (tot ca la estradă), - 


procedee tehnice îndelung experimentate 
anterior etc. Două momente s-au ridicat, 
totuşi, peste medie: căutarea ploşniței în 
sală, cînd peste balustrada balcoanelor se 
lansează scări de pompieri, şi zbuciumul 
lui Prisipkin în cușca „zoologică“. Acesta 
din urmă, însă, datorat aproape exclusiv 
interpretului Eugen Tănase, care a fost, tot 
timpul, excelent: mobil, expresiv ca mască 
și mişcare, cu un perfect control al perso- 
najului și al psihologiei lui, inteligent și 
abil. O grea, prin ineditul ei, izbutită în- 
cercare actoricească ! 

Mărturisesc că partea a doua a specta- 
colului mi-a plăcut mai puţin, pentru că 
s-a transformat prea evident într-o dojană 
profesorală, destul de seacă, lipsită de 
căldură. (În acest sens. partea lui de 
contribuție o are și Dinu Cezar, care l-a 
făcut doctoral pe Directorul grădinii zoolo- 
gice, și atit.) N-aș vrea să se înțeleagă, 


Drumuri care duc înapoi 
. 


însă, că nivelul spectacolului ar fi scăzut 
sub limita eleganţei, a nobleţei în ținută. 
Deloc : totul a fost realizat cu multă dis- 
tincție scenică şi uneori cu savoare. Îmi 
pare însă rău că regizorii n-au făcut pină 
la capăt așteptatul efort de fantezie, care 
ar fi dus la ireproșabil. Adică, la nivelul 
primelor tablouri, cu totul revelator pentru 
teatrul din Timişoara. De data aceasta, 
într-adevăr, se poate vorbi cu  franchețe 
de un salt hotărît ca nivel artistic. Fiindcă 
Tloşnița e un spectacol demn de invidiat 
din partea oricărui teatru care îşi cinstește 
numele şi menirea. 

Indiscutabil, elanul regizorilor ar fi tre: 
buit să fie stimulat şi de inventivitatea 
scenografilor — Al. Olian, H. Popescu şi 
V. Miloia — dar aceştia s-au mulțumit 
şi ei cu o excelentă primă parte, din care 
am reținut cu osebire cortina interioară, 
costumaţia diferențiată a  vinzătorilor am- 
bulanţi şi, fireşte, memorabilul tablou al 
nunții. 

Dar mărturia cea mai entuziasmantă a 
succesului a fost oferită de publicul timi- 
şorean, care, asaltind literalmente specta- 
colele cu Ploşniţa, a devenit în scurtă vre- 
me un pasionat iubitor al teatrului lui 
Maiakovski. 


Teatrul German de Stat din Timișoara: După furtună de J. Szekler 


Lectura piesei Nach dem Gewitter (Dupa 
furtună), dar mai ales spectacolul timișo- 
rean cu această piesă trezesc o nedumerire 
întemeiată : e oare natural ca dramaturgia 
și arta scenică în limba unei minorități na- 
tionale să parcurgă, mai precis: să refacă 
— la interval de cîțiva ani — un drum pe 
care literatura și teatrul romînesc l-au în- 
cheiat și depășit ? Nu e mai firesc, oare, ca 
un teatru cum e cel german din Timișoara, 
de pildă, să folosească din plin cuceririle 
definitive ale culturii noastre, în general ? 
Fiindcă, această piesă a lui Johann Szekler 
ne situează, dintr-o dată, în coordonatele 
primelor, încă timidelor încercări de drama- 
turgie realist-socialistă. Observaţia aprofun- 
dată a realităţii, îndeosebi prelucrarea ei 
dramatică sint substituite printr-o teză po- 
litică şi morală, insuficient filtrată prin sita 

emoției de artă. Intenţia autorului e aceea 
de a contribui la înfrăţirea naționalităților 
conlocuitoare, într-o gospodărie agricolă co- 
lectivă din Banat. Dar conflictul dintre ţă- 
ranii șvabi și romini se declanșează din- 
tr-un motiv minor, fără putință de creștere 
şi de adincire într-o problematică propice 
generalizării artistice. Dintr-un superficial 
impuls de gelozie, Anna Brunner, mulgă- 
toare fruntașă, învinpieşte în mod nedrept 
pe tractorista Liesl de ușurătate morală 
pentru că ar simpatiza — chipurile — un 
muncitor romin. Intrind în jocul acestei ca- 
lomnii, cîțiva ţărani șvabi se indignează 
şi dau vina pe tovarășii lor romini în ce 
priveşte deficiențele, în muncă. Bineînţeles, 
pînă la urmă lucrurile se limpezesc și totul 
se termină prin împăcare, în cîntec și dans. 

Ideea de a impleti cazul personal cu in- 
teresele colectivităţii, de a interfera planu- 
rile psihologiei individuale şi ale necesarei 
solidarităţi între membrii unui nucleu social, 
nu era greșită ; ea a fost însă inabil reali- 
zată, cu substanţiale sacrificii pe altarul 
deopotrivă al schematismului și al natura- 
lismului. Dar dacă autorul Johann Szekler 
şi-ar putea găsi o justificare în mărturisita 
tentativă de a scrie o „piesă populară” — 
pe linia tradiţiei lui Stranitzky, Nestroy şi 
Anzengruber — a cărei structură n-a stu- 
diat-o însă satisfăcător, regizorul Ottmar 
Strasser nu poate invoca nici o circum- 
stanță atenuantă faptului de a fi realizat 
o montare de foarte slabă calitate. Dacă 
piesa e, să zicem, la poziția 5, regizorul a 
coborit-o, în spectacol, la poziţia 3. E drept, 
cu concursul nelimitat al scenografiei lui 
Johann Eminet. N-am văzut de mult de- 
coruri atit de plate și naturalist-diletantiste 
(copaci și trunchiuri de copaci, case, frun- 
ze, multe frunze, panouri pictate fără şti- 
ința perspectivei — toate copii simple după 
natură !). 

Într-o asemenea ambianță scenică nici nu 
s-ar fi putut desfășura decit un spectacol 
diletantist și naturalist. Cu foarte puţine 
excepții, mișcarea interpreților a fost stin- 
gace şi greoaie, grupurile s-au compus a- 
napoda, replicile au fost rostite elementar, 
fără adresă. Finalurile de tablou s-au pro- 
dus — toate — pe goluri de tensiune și 
chiar pe goluri materiale. după ce scena 
rămînea inertă şi solitară clipe de-a rindul. 
Nici o scenă, nici un schimb de replici n-au 
lăsat să se întrevadă nici măcar o scinteie 
de scinteie regizorală. Pe scurt: o totală 
absență de regie. 

Cind spectacolul e nevertebrat, cînd vi- 
ziunea direcției de scenă nu-i imprimă coe- 
rență, și interpretarea actoricească scade la 
jumătate. N-aș putea susține că Teatrul 
German din Timişoara dispune de actori de 
mare valoare ; e o instituție tinără, înjghe- 
bată pe pasiunea unor amatori devotați. 
Totuşi, sînt și la acest teatru cîteva talente 
autentice. Ele și-au dat contribuția. fără 
să-și poată da măsura. Acesta e cazul Ger- 
dei Roth (Anna) — sensibilă și inteli- 
gentă ; al lui Rudolf Schati (Eppner Matz), 
care a salvat cit s-a putut salva din sche 
matismul plat al figurii chiaburului; și, 
poate în mai mică măsură, cazul Helgei 
Sandhof (Maria), pentru prospețimea cu 
care a interpretat o țărăncuță romincă. Pen- 
tru luminozitate expresivă l-aș aminti și 


Scenă din actul 1 


pe Otto Grassl (Hans). Acceptabilă, ca in 
tenţie, incercarea de compoziţie a lui Julius 
Vollmer  (brigadierul Kovács), dar recuza- 
bilă pentru abuzul de ticuri și de mișcări 
stereotipe. Mai interesantă și mai coerentă, 
compoziţia tinerei Hella Sessler (Wawi), în 
rolul unei țărănci guralive și slabe de inger 

Pentru onoarea adevărului, în spectacolul 
submediocru După furtună a fost totuși 
ceva bun: muzica. Dansurile și cintecele 
compuse, pe firul muzicii populare, de Ri- 
chard Oschanitzki au răsunat armonios, cu 
multă expresivitate melodică și cu gentilețe. 
Şi a mai fost un lucru bun: dansul popu- 
lar din final, în jurul acelui Erntekranz. 
cunună a secerișului și semn al belșugului, 
unde flăcăii și fetele impletesc cu deosebită 
plasticitate, în mișcare, panglici roșii și al- 
bastre. Dar amindouă elementele sint, de 
fapt, extradramatice, nu fac parte din în- 
săşi structura literară a piesei, sint doar 
coadjuvante. 

Am mai văzut, înainte, și alte spectacole 
ale Teatrului German din Timișoara ; toate 
au fost mai bune decit acest După furtună, 

care marchează nu o batere a pasului pe 


lcc, ci de-a dreptul o întoarcere spre mij- 


loace și scheme de mult depășite. Se pune 
serios problema alinierii scenei germane din 
Timișoara la datele actuale ale frontului 


[Imaginea unui teatru 


nostru teatral, problema unei necesare îm- 
prospătări și valorificări a resurselor via- 
bile ale colectivului. Prima şi cea mai spi- 


'. noasă dintre toate, aceea a regiei. 


Florian POTRA. 


Teatrul de Stat Pitești : V:forul de Delavrancea; Nici viu? nici mort de Dihovicinii şi Slobodskoi ;f{Mormslocuë 


de C, Sincu şi V, Niţulescu 


Trei spectacole văzute consecutiv pe 
scena aceluiași teatru și cu aproape aceiași 
actori pot să dea o imagine despre nivelul 
artistic al teatrului respectiv. Impresiile se 
fundamentează cu atît mai temeinic atunci 
cînd spectacolele vizionate sînt, ca în cazul 
nostru, de -o mare diversitate,  solicitind 
interpreților o largă capacitate de adaptare 
la ambianţe variate. Din acest punct de 
vedere şi anticipînd asupra concluziilor 
spre care ne vor purta impresiile culese 
la Piteşti, se poate spune de la bun în- 
ceput că teatrul acesta se prezintă ca un 
colectiv artistic bine articulat, care se 
poate încumeta să abordeze un repertoriu 
exigent, dar față de care sînt îndreptăţite 
şi exigenţele critice. Nu trebuie să dea 
puțin, cine poate să dea mult... 


= 


Am văzut Mormolocul la citeva ore 
numai după Nici mort, nici viu şi m-a 
surprins neplăcut faptul că stilul şi ritmul 
foarte potrivite de altfel în care s-a jucat 
comedia scriitorilor sovietici Dihovicinii și 
Slobodskoi au fost reiterate în Mormolocul,. 
Cind în lipsa din localitate a regizorului 
Dinischiotu, am "înfățișat unora dintre in- 
terpreţi această obiecție, mi s-a explicat că 
s-a urmărit să se afirme existența unui 
stil propriu al ansamblului de comedie al 
teatrului. Nu e locul și probabil nici nu 
este nevoie să discutăm asupra diferenţei 
dintre „stil“ și „manieră“, noțiuni cu totul 
osebite și care nu trebuie confundate. Este 
bine şi de dorit ca fiecare din multele 
noastre formaţii artistice să tindă a avea 
un stil propriu, înțelegind prin aceasta 
încercarea de a exprima frumosul cu mij- 
loace care să nu semene cu ale altora. 
Dacă nu duc la exagerări și nu alunecă 
pe panta teribilismelor, asemenea năzuințe 


lăudabile trebuie încurajate. Dar similitu- 
dinea semnalată între stilul celor două 
înscenări amintite tine mai curind de ma- 
nieră (de manierism, ca să fiu mai precis). 
Este cu totul altceva. 

În afară de această observaţie de ordin: 
general, Nici mort. nici viu satisface. Este: 
fericită ideea de a prezenta „întîmplarea 
comică absolut imaginară“ a lui Dihovi- 
cinîi şi Slobodskoi într-un decor carica- 
tural — semnat de Marga Ene-Bogdan —, 
cu o recuzită de dimensiuni exagerate; 
parcă văzută printr-o oglindă deformatoare 
si cu un machiaj care merge pe aceeași li- 
nie cînd este vorba de personajele asupra: 
cărora se îndreaptă obiectivul satiric al 
autorilor. Stampila cît un ciocan, tocul cît 
un baston şi toate celelalte elemente ale 
decorului şi recuzitei contribuie la înfă- 
țişarea pejorativă a birocraţiei, cîştigă pe. 
spectator, îl așază de partea autorilor, îm- 
potriva  birocratismului, și creează specta- 
colului un cadru sugestiv. Dar chiar acolo 
unde exagerările își au locul, e bine să se 
exagereze cu măsură. Astfel, prezența pe- 
nibilă şi inutilă în scenă a cosciugului, 
de-a lungul celei mai mari părți a spec- 
tacolului, ar putea lipsi cu folos, scutindu-l 
totodată pe Cristian Șerbănescu de jocul 
ieftin la care-l obligă. 

Nici mort, nici viu este, de fapt, Suflete 
de hirtie. Am întrebat, ce a determinat 
conducerea teatrului să schimbe, vulgari- 
zindu-l, titlul atit de sugestiv al piesei și 
mi s-a explicat că „dacă nu e un titlu 
tare, nu vine lumea“. N-am crezut, şi nu 
cred, în adevărul acesta. Hamlet n-a tie- 
buit să se numească niciodată Prințul de- 
tectiv, sau Strigoiul care vorbeşte. Iar cele 
citeva zeci de mii de locuitori ai Pitești- 
lor n-au aşteptat să se schimbe titlul ope- 
relor respective, ca să vină la Goldoni și 

Scenă din 


Moliere, la Shaw și Ostrovski, la Cara- 
giale, Mușatescu, Horia Lovinescu, Lucia 
Demetrius. Statisticile care mi s-au arătat 
„dovedesc și ele o creștere de la an la an 
a cifrei spectatorilor, infirmind deci re- 
“curgerea la trucaje, specifice impresarilor 
dubioşi. Teatrul de Stat din Pitești (și cele- 
lalte teatre de stat) trebuie să ocolească 
asemenea procedee, care riscă să le trans- 
forme, după o bună vorbă a lui Romain 
Rolland, în  „„...teatre vechi, care nu au 
nou decit titlul“. Însușindu-ne reflecția lui 
Romain Rolland, ne gindim nu numai la 
practica  afișului-pistol, proprie  zarafilor 
care au stăpinit altădată teatrul nostru, 
cı şi la repertoriu. Iată, de pildă, Mormolo- 
cul. Despre piesă s-a scris în aceste pa- 
gini. Nu voi reveni cu alte detalii. Tot ce 
am putut să înțeleg din cele trei acte 
nespus de lungi ale piesei, datorez progra- 
mului. De acolo știu că ,,...Mormolocul a- 
duce în dramaturgia rominească un tip de 
o rară frumuseţe. Omul blind, bun, duios, 
modest, cinstit, om pentru care familia, 
munca, respectul față de semeni sînt lu- 
cruri sfinte“. Ce păcat că naşii unui om 
cu atitea virtuți, îngrămădite una’ peste 
alta în program, dar care nu se comunică 
în piesă (unde eroul apare mai curind un 


„Mormolocul“ 


imbecil, decit un personaj care a monopo- 
lizat atitea calități), au fost atit de in- 
grați cu el. L-au botezat „Piculiță“ în 
loc să-i zică, ca unui om, Vasile sau Du- 
mitru, sau, ca unui sfint, Pafnutie sau 
Sisoe. Ba i-au mai dat pe deasupra și o 
poreclă, Mormolocul, care s-a schimbat în 
renume și a devenit titlu de piesă. 

Vasile  Creţoiu, suferind încă și dator 
sieși cu o mai egoistă cruțare a glasului, 
se risipește cu dărnicie ca să dea viață 
unui hibrid. George Musceleanu, acest ex- 
celent actor de dramă, se străduiește și 
el să fie comic şi nu se lasă pină nu i se 
pare că a izbutit. Dumitru Dumitru, în 
jocul căruia mi s-a părut că descifrez em- 
brionii unei vocaţii pentru personajele lirice 
ale repertoriului clasic, poartă prin scenă 
silueta astenică a fiului lui Piculiţă, vu 
care ar fi trebuit să se întimple foarte 
multe lucruri, dacă autorii nu l-ar fi pier- 
dut pe drum, cu destinul lui și cu iubita 
lui cu tot. 


z 


Spectacolul care mi s-a părut că dä in- 
treaga măsură a grupului de artişti din 
Piteşti a fost Viforul, frumosul şi atit de 
discutatul, cindva, poem dramatic al lui 

Scenă din „Nici viu, nici mort“ 


Delavrancea. Am simțit că transpunerea 
scenică a acestei opere a dramaturgiei 
noastre clasice s-a călit sub flacăra unei 
emoții patriotice, a unui suflu de pietate 
artistică. Mi s-a părut că intuiesc în grija 
fiecărui actor de a-și spune și de a-și 
trăi. rolul, un respect plin de venerație 
pentru frumuseţile de formă ale piesei şi 
pentru  crimpeiul de cronică  dramatizată 
din cuprinsul ej. Se ştie că, uzind în mo- 
dul cel mai liber de dreptul creatorului 
de a-și întemeia opera pe o viziune proprie 
(de la Corneille la Hașdeu, toți marii 
scriitori de istorie dramatizată au uzat de 
acest drept), Delavrancea a înfățișat in 
Viforul un Ștefăniță Vodă crud, nemilos, 
sanguin. Așa a și fost realizat de creato- 
rul lui, Petre Liciu, care a repetat sub 
controlul autorului. Tot așa l-a interpretat 
Aristide Demetriad, pe care am avut pri- 
vilegiul să-l văd în acest rol. George Musce- 
leanu, interpretul piteştean al rolului, a 
încercat o corectare a viziunii, apropiind-o 
de adevărul istoric. Atit cît i-a îngăduit 
textul, el s-a străduit să dea replicilor 
sale o nuanță conformă cu remarcabila 
pagină de analiză a rolului, semnată de 
el în program. În rindurile pe vare le scrie, 

Musceleanu pregătește pe spectator pentru 
înţelegerea acestei noi concepții, subliniind 
că „gelozia lui Ştefăniţă Vodă (aș fi 
scris rivna, nu gelozia), de a ajunge pe 
culmile cucerite de înaintașul său”, justi- 
fică excesele singeroase ale domnitorului 
care „a scris o pagină glorioasă ca voevod 
al Moldovei, a cărei putere a dăinuit de 
pe vremea lui Ştefan cel Mare și sub 
domnia lui”. Frumoasa concepție intelec- 
tuală a interpretului a fost credincios rea- 
lizată pe scenă. I-aş cere însă lui Musce- 
leanu să renunţe la unele atitudini exce- 
sive care, vrind cu tot dinadinsul să fie 
plastice, nu izbutesc decît să umbrească 
remarcabila sa performanţă artistică. Iată, 
de exemplu, în actul II, în scena cu 
Doamna Tana, Musceleanu se lipește nu 
ştiu cum cu fața la perete, sugeriînd ima- 
ginea unuia care atirnă spinzurat de un 
cui. Alte cîteva contorsiuni, care vor şi 
ele să dea imagini plastice, rămîn la pe- 
riferia intenţiilor. E frumos ca totul să 
fie... frumos pe scenă, mai ales în teatrul 
clasic, de costum, unde atitudinile au o 
certă importanță artistică. Dar nici în tea- 
trul clasic, oamenii nu trebuie să umble 
şi să se miște decît tot ca nişte oameni. 

Alături de Ștefăniță Vodă al lui Musce- 
leanu se situează creația patetică, zgudui- 
toare, a lui Vasile Creţoiu, care a fost 
un Luca Arbore emoționant. Sint încă 
mulţi care și-l amintesc în rolul acesta 
pe Nottara. Cu alte mijloace, dar cu um 
important potenţial dramatic, Vasile Cre- 
toiu se poate felicita de a nu fi fost umbrit 
de amintirea strălucitului interpret al cărui 
rol l-a preluat. Vasile Creţoiu va trebui 
însă să fie atent cu unele detalii care 
surprind neplăcut sau nedumiresc pe spec- 
tator. Gestul pe care Luca Arbore îl face 
în clipa cind înţelege că va fi decapitat 
şi cind, ducind palma deasupra propriului 
său git, o lasă să cadă ca tăișul unei 
securi, mi s-a părut de un gust îndoielnic. 
Nu numai pentru că nu este în nici în- 
tr-un fel legat de text, dar și pentru că 
nu e justificat de necesităţile organice ale 
rolului. Gestul se datoreste unui exces al 
actorului care pare a voi să traducă prin 
mijlocirea lui o reflecţie (un subtext) al 
personajului: „ştiu, acum o să-mi facă 
„hic“. o să-mi taie capul“. Să mă creadă 
Vasile  Creţoiu, efectul e ilar. Este de 
asemenea necesar ca actorul să-și pună 
următoarea întrebare: de ce rămîne cu 


sabia la cingătoare, în scena dinaintea du- 
cerii la moarte, după ce Luca Arbore im- 
parte prietenilor tot ceea ce are asupra lui, 
iar ultimului dintre ei îi spune: „,...pentru 
tine nu mi-a mai rămas decit un sărutat“? 
Cui vrea Vasile Creţoiu să dea Luca Ar- 
bore sabia? De ce nu o lasă la recuzită. 
în culise, pentru ca, într-adevăr, să nu-i 
mai rămină nimic de dat ultimului dintre 
prieteni ? Asemenea  scăpări din vedere, 
imputablie în aceeași măsură regizorului, 
care trebuie să aibă asupra spectacolului 
un control pină la detalii, surprind ne: 
plăcut într-o realizare de nivelul Viforului, 
pentru care Ion Olteanu merită cele mai 
nerezervate elogii. Realizind Viforul sub 
semnul unei noi înţelegeri a textului lui 
Delavrancea, dar cu venerație pentru au- 
tor, regizorul și-a alcătuit o distribuție 
fără discrepanțe. Tana, Vana și contele 
Irmski, interpretate respectiv de Eugeniu 
Gheorghian, loana Ciomirtan și P. Culitza- 
Constantinescu, acoperă sectorul rolurilor 
feminine. Mogildici a găsit în Emil Cio- 
golea un interpret plin de haz comunicativ 
şi care are în plus meritul de a nu alu- 
neca niciodată dincolo de limita discreţiei. 
Tînărul Dem. Niculescu (pe care l-am 
identificat ca urmaş al unei familii de vechi, 


devotați şi modești slujitori ai Teatrului 
Naţional) a fost un Ţugulea Moghilă foarte 
interesant. Vocea, ținuta, privirile, totul a 
corespuns pe deplin. Judecînd în lumina 
acestui rol, Dem. Niculescu mi se pare 
sortit unei largi utilizări în teatrul clasic 
și modern. O selecție în mulțimea celor- 
lalţi interpreți e anevoioasă. Au cu toții 
meritul de a fi adus o contribuţie perso- 
nală, dar și de a se fi sudat într-un spec- 
tacol unitar, convingător şi  emoționant. 
Unele scene, chiar de însemnătate secun- 
dară, se valorifică datorită interpretării, cæ 
de pildă pregătirea vinătorii, unde inter- 
preții fiilor lui Luca Arbore (Constantiw 
Zărnescu, D. Dumitru și N. Nicolae) cu- 
ceresc, printr-o avintată prezență tinerească. 
Decorurile sugestive și liniare ale lui Al. 
Olian, costumele bogate și sobre, executate 
după schițele lui I. Orleanu, machiajul 
excelentului Romaniță, ca şi colaborarea 
devotată a grupului de tehnicieni ai teatru- 
lui, au făcut din Viforul un spectacol pe 
care ìl socotesc deosebit de valoros și pe 
care cu -multă plăcere aştept să-l revăd la 
Bucureşti. 


Timpul dintre spectacole l-am petrecut 
între culisele teatrului, in cabine și in 


Scenă din „,Viforul“ 

ateliere. Am putut să-mi dau astfel seamă 
cît de legaţi sint actorii și tehnicienii pi- 
teşteni de teatrul pe care îl slujesc. Mi-au 
vorbit cu toţii despre sprijinul larg pe care 
Sfatul Popular local îl dă acestui teatru, 
instalat astăzi într-o sală încîntătoare şi 
dotat cu o scenă largă, căreia nu-i lipsește 
aproape nimic din ceeâ ce constituie zes- 
trea modernă a tehnicii teatrale. Toate 
acestea, ca și calitatea spectacolelor, ca 
şi ţinuta cuviincioasă în care publicul vine 
la spectacole, m-au făcut să nu simt nici 
un moment că mă aflu într-un teatru că- 
ruia i s-ar putea aplica pecetea „provincial“. 
Este cu deosebire îmbucurătoare această 
constatare, pentru că ea arată că teatrele 
noastre din regiuni tind să se lepede de 
tot ceea ce constituia, în trecut, o penibilă 
caracteristică a lor. Interpreţi valoroși, cum 
este Cristian Șerbănescu (cu un joc tehnic 
provenit dintr-o lungă experiență scenică), 
sau ca Elefterie Mihalache (pe care l-am 
găsit într-un remarcabil progres), sau ca 
Telly Barbu (al cărei joc luminat de inte- 
ligenţă l-am apreciat atit în Suflete ds 
hirtie, cît şi în Mormolocul) și mulţi alții 
se devotează unei munci nobile. Ca şi pu- 


Neglijarea mesajului 


blicul local, vizitatorul ocazional plecînd 
din mijlocul lor duce cu el bune impresii. 


Sergiu MILORIAN 


Codicil. Între două spectacole am asistat 
la o reprezentație a teatrului de păpuşi. 
Sala e improprie şi justifică gluma pe 
care piteștenii au scornit-o pe seama a- 
cestui teatru. Ei pretind că mamele cînd 
vor să-și disciplineze copiii îi ameninţă: 
„dacă nu ești cuminte, te duc la teatrul 
de păpuşi“. Judecind după Privighetoarea, 
extrasă lamentabil de Ilie Stanciu după 
Andersen, gluma se poate extinde și la 
nivelul artistic al teatrului, nu numai la 
lipsa lui de confort. Probabil că pînă cînd 
vom avea prilejul să revenim, atit sala 
cît şi măiestria  miînuitorilor de păpuși 
(care sînt totodată și interpreţii rolurilor) 
vor fi satisfăcătoare. Cităm totuşi, dintre 
miînuitorii interpreţi, pe Vali Mihalache și 
pe Silvia Constantinescu, care se distan- 


țează de ceilalți, cum şi — pentru acom- 
paniamentul la pian.— pe Elena Panai- 
tescu, 

s. m 


Teatrul de Stat Reşiţa: Jocul de-a vacanța de Mihail Sebastian 


„Imaginaţia imită. Spiritul critic este cel 
care creează“, scria Oscar Wilde, pe ton de 
paradox. Nu ştiu dacă Jocul de-a vacanța, 
prima piesă a lui Mihail Sebastian, este 
rodul imaginației febrile, plastice, evident 
supusă totuși canoanelor genului, sau al spi- 
ritului său critic de sensibil şi lucid obser- 
vator — dar regizorul acestei piese trebuie 
negreşit să țină seama de acel factor creator, 
important în cîntărirea valorilor pe care îl 
logia prizonierul din Reading-Court. 

Există în această comedie lirică dincolo de 
pitorescul unor eroi, de ineditul fermecător 
al unor situaţii, de inteligența replicii, un 
ascuţit conţinut critic adresat unei lumi 
meschine, sordide, pe care eroii doresc cu 
orice chip s-o părăsească. Tema evadării, a 
ieşirii din cadrul unei lumi în care doar 
nebunii sînt înţelepţi și înțelepții par nebuni, 
așa cum se autocaracterizează cu un umor 
delicat eroii în scena apariției călătorului 

cu nevastă, întrece în Jocul de-a vacanța 
limitele unui drăguţ joc sentimental care a 
antrenat trei bărbaţi și o femeie. Superficial 
privită, piesa ar putea fi o uşoară comedie 
sentimentală, cu un sfîrşit lipsit de happy-end 
— destul de ingenios și capabil să alimen- 
teze melancoliile. Fără a-i supralicita pro- 
testul social, totuși Jocul de-a vacanța sau 
„jocul de-a fericirea“ ascunde în germene o 
dramă, dramă frecventă în literatura noastră, 
a neadaptării intelectualului, a neputinței 
individului de a-și găsi fericirea în lumea 
burgheză meschină. Prima piesă a lui Mihail 
Sebastian conține un profund fior tragic 
care pluteşte în afara piesei, mai bine zis 
în afara acţiunii în sine. Este această ideea 
jocului, a caracterului trecător, convenţional, 
ai intrigii, care trebuie acceptat ca atare în 
numele frumosului, în numele unei fericiri 
absolute care conține toate aspiraţiile către 

ideal ale eroilor, mărunți oameni „terre-ă- 
terre“. + 

Am insistat asupra acestei trăsături a 
Jccului de-a vacanța, piesă de altfel destul 
de cunoscută (mai puţin jucată), căci ni se 
pare că spectacolul Teatrului de Stat Reșița, 
care vine să umple un gol în repertoriul lui 
Mihail Sebastian pe scenele noastre, e tribu- 
tar unei viziuni eronate, minore asupra pie- 
sei. Primă ipostază a unei problematici com- 
plexe, dezvoltată ulterior în dramaturgia sa, 
Jocul de-a vacanţa — în pofida subtitlului 
de comedie — e o piesă gravă. Conţine 
întrebări, sugerează răspunsuri. Situaţiile, 
gesturile cele mai comice au ca în desenul 
în creion o umbră, un relief dureros. Inter- 
minabila călătorie pe oceane a lui Bogoiu, 
ca și configurația întregului personaj, de 
altfel, sînt de natură cehoviană şi nu în- 
timplător scena cea mai. „grasă“ de farsă, 
a sosirii intrușilor, e urmată de un mo- 
ment grav, apăsător, în care realitatea cu 
tot cortegiul ei de mizerii irumpe brutal, 
stricînd toată poezia visării. 

A juca această piesă, apăsînd doar pe 
resorturile ei comice, neglijind mesajul, con- 
ținutul de idei, aspirația eroilor spre o feri- 
cire abstractă dincolo de sărutările concrete, 
censtituie o eroare. Regia (Al. Miclescu), 
cedind unui gust ieftin și unei tendințe 
facile spre piese uşoare, a făcut un dublu 
compromis faţă de textul lui Mihail 


Sebastian și față de sarcinile repertoriului. 
Spectacolul realizat cu decență meșteşugă- 
rească, cu bun gust în soluția scenografică 
(Horea Popescu), omogen în” ansamblu, 
oferă totuşi o culoare palidă, o tentă facilă 
eroilor lui Sebastian. Cu o excepţie: Adria 
Almăjan Pamfil care în rolul Corinei a 
intuit în profunzime sensibilitatea, impercep- 
tibilele și nuanţatele mișcări sufletești, cere- 
bralitatea şi totodată sentimentalismul eroi- 
nei. Din păcate, comunicarea scenică cu par- 
tenerii ei n-a fost pe deplin posibilă. Sorin 
Lepa, în rolul lui Valeriu Ștefan, s-a pretat 
unui joc exterior, fals, afectat, lipsit de în- 
țelegere față de text. Nicolae Stoicescu a a- 
vut cîteva momente de trăire autentică în per- 
soana domnului Bogoiu. Dar concepția regi- 
zorală facilă, de un comic gratuit, a afectat 
prea mult ţinuta acestui personaj, limitin- 
du-l la o simplă caricatură ridicolă. În restul 
distribuţiei, Teodor Toma — un Jeff cu 
destulă candoare și aroganță, Maria Magda 
o madam Vintilă cu multă prezenţă scenică 
degajind un farmec deosebit, Ninon Florescu 
o mahalagioaică plină de pitoresc şi vulga- 
ritate drămuită. Plastica spectacolului (sceno- 
grafia îndrăzneață constituie un progres 
pentru Teatrul de Stat din Reșița), cu 
excepția unor costume de gust îndoielnic, 
contribuie la sugerarea atmosferei din pensi- 
unea Weber. 


Mira IOSIF 


Cînd piesa e valoroasă şi regizorul talentat... 


Teatrul Secuiesc de Stat Tg. Muteş: Vassa Jeleznova de M. Gorki 


. 


Azilul de noapte, Egor Buliciov şi Micii 
burghezi, jucate înainte de 1950, se înscriu 
printre cele mai de seamă realizări ale 
Teatrului Secuiesc: piesele lui Gorki au 
avut un rol deosebit de important în dez- 
voltarea arfistică a acestui colectiv şi, de 
aceea, întoarcerea la dramaturgia gorkiană 
mi se pare a fi cel mai frumos dar de care 
teatrul din Tg. Mureş l-a închinat aniver- 
sării Marii Revoluții. 

_ Valoroasa tradiție stabilită în interpreta- 
rea pieselor gorkiene era însă atribuită în 
conştiinţa spectatorilor (şi, din păcate, nu 
numai a lor), în mare parte, aportului cî- 
torva actori consacrați (Szabo Ernö, Kovacs, 


5 — Teatrul 


Delly), îndrumați de doi experimentați re- 
gizori (Szabo Ernö şi Tompa M.). Monta- 
rea Vassei Jeleznova de către un regizor 
tînăr (Harag György), fără concursul acto- 
rilor amintiți și într-o perioadă în care ni- 
velul general al teatrului este — din mo- 
tive pe care nu e cazul să le discutăm aici 
— în general mai scăzut decit în anii în 
care s-au prezentat primele trei spectacole 
gorkiene, a demonstrat însă că la Teatrul 
Secuiesc se pot realiza spectacole de va- 
loare şi în condiţiile actuale, ale lipsei 
unora dintre virfurile scenei, dacă reperto- 
riul este de calitate superioară şi dacă re- 
gizorul este nu numai talentat, dar și un 

Kăszegi Margit (Vassa) şi Erdăs Irma (Raşel) 


inspirat animator, A mai dovedit acest 
spectacol că prestigiul binemeritat, dobîndit 
cu ani în urmă de Teatrul Secuiesc, nu tre- 
buie considerat ca fiind rezultatul exclusiv 
al existenței unor personalități deosebite, al 
căror important rol nu trebuie și nu poate 
să nu fie recunoscut, ci, în primul rind, ca 
rezultatul existenței unui foarte omogen co- 
lectiv, însufleţit de năzuințe comune și care 
a reușit să-și cristalizeze un drum propriu 
de interpretare. 

Acestui colectiv, care în ultimul timp (e 
vorba, de fapt, de vreo 4—5 ani) începuse 
să-și piardă omogenitatea și să nu mai aibă 
o preocupare permanentă pentru găsirea ce- 
lor mai pregnante și mai variate mijloace 
de expresie, reușind rareori să mai atingă 
nivelul artistic superior al primilor ani de 
existență, piesa lui Gorki şi îndrumarea 
regizorului Harag i-au redat vechile și a- 
preciatele virtuţi. 

În primul rind, Harag a avut o concep- 
ție regizorală foarte bine definită, căreia i-a 
subordonat toate elementele spectacolului, 
pină la cele mai mici amănunte. Totul pe 

scenă vorbește de viaţa urită, tristă, plic- 
tisitoare și leneșă a burgheziei ruse din anii 
imediat următori revoluţiei din 1905. Re- 
zolvarea găsită de regizor pentru finalul 
actului II, sau pentru scena „păsărica dom- 


nului“ din actul III — momente în care, în 
spectacol, dezgustul de viață se îmbină cu 
viciul, și plictiseala cu demența — este 


dear un exemplu de felul în care a ştiut 
Harag să ilustreze această viaţă, să justi- 
fice replica rostită de Raşel: „Urit mai 
trăiţi. Dar nici nu sinteți vrednici de o 
viață mai bună“, replică de o importanță 
deosebită în economia piesei și care capătă 
astfel un înțeles deplin. Harag a adus pe 
scenă realitatea, dar n-a alunecat niciodată 
în naturalism. El a știut să găsească întot- 
deauna esenţialul, pe care l-a ilustrat cu 
amănuntul cel mai semnificativ ales cu dis- 
cernămînt și dozat cu grijă. În finalul ac- 
tului I, de exemplu, din momentul în care 
Liza anunță moartea lui Serghei Jeleznov, 
felul în care sint rostite cele citeva replici, 
dar mai ales pauzele create de regizor, ges- 
turile interpreţilor și mișcarea în scenă su- 
perează perfect mulțimea gindurilor şi sen- 
timentelor de care sint cuprinse personajele. 
Același lucru se poate spune și despre fi- 
nalul piesei, care aduce, prin rezolvarea 
găsită de regizor în plastica și mișcarea in- 
terpreților, o încununare plină de drama- 
tism a imaginii personajelor. 

Regizorului i-a apărut foarte clar princi- 
piul profund artistic al „unităţii în diver- 
sitate“, principiu care a stat la baza crea- 
ției scriitorului, și a avut grijă ca în spec- 
tacol, potrivit textului, personajele să fie 
individualități puternic conturate, distincte, 
cu pregnante amprente personale, dar care, 
deoarece fac parte din aceeași lume, se în- 
tilnesc undeva, într-o imagine de ansamblu 
a acestei lumi, ele nefiind de fapt altceva 
decit diferite moduri de existenţă ale ace- 
leiași societăți. 

Evident, meritul nu este exclusiv al re- 
gizorului, dar e limpede — şi experiența 
Teatrului Secuiesc a dovedit acest lucru — 
că, fără o atentă și competentă îndrumare 
regizorală, actorii nu dau măsura deplină 
a talentului lor, iar de o imagine unitară, 
omogenă a ansamblului nici nu mai poate 
fi vorba. Din mina lui Harag spectacolul 
a ieșit perfect închegat. Tensiunea drama- 
tică crește într-o gradare precisă, cu mo- 
mente de relaxare foarte bine alese şi fără 
fisuri, fără să ştirbească unitatea întregu- 


lui. Cel mai elocvent exemplu în această 
privinţă îl constituie discuţiile dintre Vassa 
şi Raşel. Prima dintre aceste discuţii, cea 
de la începutul actului II, începe de la un 
nivel complet scăzut al tensiunii și creşte 
gradat pînă la replica Vassei: „,...Am cu- 
noscut nişte oameni atit de răi, încit te 
cuprinde o furie oarbă împotriva lor. Îți 
vine să le dărimi casele și să dai foc avu- 
tului lor, iar pe ei să-i dezbraci pînă la 
piele, să-i laşi să moară de frig şi de foa- 
me, să-i striveşti ca pe niște gîndaci...“ 
Replica aceasta, care reprezintă punctul cul- 
minant al discuţiei de pină atunci, consti- 
tuie o revelație pentru Raşel („Ia te uită, 
chiar și în dumneata, în această ură a du- 
mitale, este ceva de preţ..."). Apare aici 
un prim moment de relaxare, care se con- 
tinuă pe parcursul cîtorva replici. Apoi, din 
nou, brusc, tensiunea revine la nivelul înalt. 
atins în replica Vassei citată mai sus, şi 
continuă să crească, atingind nivelul cel 
mai ridicat în clipa în care apar fetele. Se 
realizează acum un al doilea moment de 
relaxare, de data aceasta de mai lungă du- 
rată. A doua discuţie, pe la mijlocul ac- 
tului III, fiind o continuare a primei, în- 
cepe inițial de la o tensiune ridicată și 
atinge o intensitate maximă. Momentul de 
relaxare vine abia în momentul ieșirii din 
scenă a Rașelei. Ritmul interior şi mișcarea 
exterioară — în concordanţă, sau în opo- 
ziție, după cum o cere situația — sînt cu 
măiestrie stăpinite de regizor. Aproape de 
Sfirșitul actului II există o scurtă dar vio- 
lentă ciocnire între Vassa și Natalia. Rit- 
mul, pînă atunci lent, se accelerează. Ten- 
siunea crește. Debitul verbal se precipită. 
Frazele se intretaie brusc, fără pauză. Dar 
această izbucnire e ca un foc de paie care 
ține numai o clipă. Apoi, deodată, totul 
reintră în „normal“, viaţa reîncepe să curgă 
molcom, uniform, fără orizont. 

Lui Harag i-a fost clar faptul că în con- 
flictul principal al piesei nu se înfruntă 
numai două mame, ci, în ultimă instanţă, 
două clase sociale profund antagonice, că 
piesa lui Gorki nu este o dramă intimistă, 
de familie, ci una cu largi și puternice re- 
zonanţe sociale. De aceea, el a avut grijă 
să sublinieze că Vassa nu iubește în Colea 
pe nepot, ci doar pe moștenitorul întreprin- 
derilor, că dacă Vassa a permis Rașelei 
să-l ia cu ea pe Feodor, pentru că spune 
ea „ce era să fac cu un bolnav ?“, nu-i 
îngăduie în schimb să-l ia pe Colea, toc- 


mai pentru că nepotul îi este de folos în 
atacerile ei. De altfel, într-una din replicile 
Vassei e cuprinsă ideea că pentru ele două 
există interese mult mai mari decit cele fa- 
miliale : pentru Raşel ideea revoluţiei, iar 
pentru Vassa afacerile. Kâszegi Margit are 
în rolul Vassei o creaţie remarcabilă ; poate, 
cea mai strălucită, într-o carieră lungă și 
nelipsită de succese. Ea și-a construit perso- 
najul, pornind de la replica prin care Ra- 
şel o caracterizează pe Vassa drept a. femeie 
deşteaptă, ` puternică, dar totuși sclavă: 
sclavă a banului, a intereselor materiale 
meschine. Actrița se mișcă în scenă cu pași 
mari şi hotăriţi, are gesturi energice și ca- 
tegorice, o plastică ce subliniază forţa și 
conștiința ei, priviri poruncitoare. Simţi că 
e stăpină şi că tuturor le e teamă de ea. 
Sint apoi citeva momente, create de regizor, 
în care Vassa rămîne singură în scenă, fără 
să aibă vreo replică. În aceste momente, 
imaginea Vassei se întregeşte cu citeva ele- 
mente absolut necesare înţelegerii depline a 
personajului, în perspectiva evoluţiei rolu- 
lui. O vezi, pentru o clipă, obosită, hăr- 
țuită, frămîntată. Dar numai pentru o cli- 
pă, pentru ca imediat gindul la afaceri să-i 
redea stăpinirea de sine și energia. Obiș- 
nuită ca toți să i se supună, împotrivirea 
Rașelei o irită, o enervează ; in jocul actri- 
tei acest lucru se lasă simțit sub calmul 
aparent pe care-l afişează. Koszegi Margit 
a marcat cu multă subtilitate faptul că pe 
Vassa nu o frămintă atit ideea că Raşel 
ar putea să-l ia pe Colea, cit ideea revolu- 
tiei, a distrugerii clasei ei, a pierderii ave- 
rii și, marcind un drum evolutiv al acestor 
ginduri, ea ajunge in mod firesc și necesar 
la hotărîrea de a o preda pe Raşel jandar- 
milor. 

Moartea personajului e pregătită cu grijă 
de actriţă. Pe măsură ce primeşte noi lovi- 
turi, pe măsură ce apar noi griji, Vassa 
e tot mai obosită și apare tot mai des sen- 
zaţia de sufocare. Într-o ultimă discuţie cu 
Raşel, Vassa îi spune: „Pricepe că mie, 
Vassa Hrapova, nu-mi pasă de clasa asta 
(burghezia — n.n.). Spui că e pe moarte? 
Nu mă priveşte! Eu sint sănătoasă. Sint 
stăpină pe întreprinderea mea și nimeni 
nu-mi poate sta în cale, nimic nu mă poate 
înspăiminta “. În acest moment, Vassa dă 
impresia unui stejar falnic şi viguros, cu 
rădăcinile puternic şi adinc înfipte în pă- 
mint. Dar, peste citeva minute numai, după 
ce află că și propria ei familie, că şi fra- 

tele ei Prohor și fiica ei Natalia „atita aş- 
teaptă, să mă muşte, fie și de călcii, numai 
să mă muşte“, se prăbușește ca un stejar 
găunos, mincat de carii, ca un stejar putred, 
care nu mai poate rezista furtunii. Evident, 
moartea Vassei are un sens simbolic mult 
mai larg. Regizorul s-a ferit însă de a că- 
dea în simplism sociologic. El a subliniat 
semnificația socială a acestui fapt, accen- 
tuind tocmai drama personală a Vassei, 
moartea ei ca individ, dar un individ care 
— tot datorită liniei date de regizor și, 
bineînțeles, măiestriei interpretei — apare 
ca un reprezentant tipic al unei anumite 
categorii sociale pe care furtuna revoluției 
ce se apropia urma să o doboare. Furtuna 
care o doboară pe Vassa pătrunde pe scenă 
prin Raşel. E limpede deci că, în înfrunta- 
rea Vassa-Rașel, Raşel trebuie să domine, 
deşi puterea e de partea Vassei. 

Regia i-a creat interpretei (Erdös Irma) 
condiţiile necesare, atît prin jocul de scenă 
(dirijat astfel încît să reliefeze superiorita- 
tea Rașşelei, puterea ei morală, năzuința şi 
fermitatea ei), cît și prin accentuarea trep- 
tată a neliniștii de care e cuprinsă Vassa, 
pe măsură ce Raşel îi aruncă în față o se- 
rie de adevăruri. Aceste adevăruri au sunat 
însă uneori fals, lozincard, neconvingător, 
pentru că actrița nu a găsit întotdeauna 
intonația cea mai bună, pentru că replicile 
n-au avut întotdeauna căptușeala emoţiei, 
sau poate pentru. că actrița se repetă in- 
tr-un mod" supărător, reeditind în acest rol 


clișee cunoscute, întrebuințate în alte ocazii. 
Această parţială nereușită este singura din 
spectacol. 

Szamossy Kornelia, interpreta Ludmilei, 
a fost revelația spectacolului. Mi-au plăcut 
sinceritatea și spontaneitatea jocului ei și 
în special mulțimea și varietatea amănun- 
telor semnificative folosite de actriță pentru 
realizarea unui personaj viu, a unui carac- 
ter complex. Consemnind acest fapt, trebui= 
însă să revin din nou la rolul regiei, de- 
oarece succesul actriței mi se pare a fi în 
mare măsură meritul regizorului. Într-ade- 
văr, după o bună Rosalinda (Cum vă place, 
spectacol de absolvire al Înstitutului de 
Teatru  „,Sentgyorgyi Istvàn“), am  revă- 
zut-o în citeva roluri în care a dezamăgit. 
Recent însă, a avut două creații foarte iz- 
butite : Dona Diana şi acum Ludmila. Şi, 
deoarece în aceste două spectacole, spre de- 
osebire de celelalte în care a mai jucat, se 
observă o deosebită preocupare a regizorului 
pentru munca cu actorii, se poate trage ușor 
concluzia sus-amintită. Cert este că Sza- 
mossy are talent, dar are nevoie de un 
foarte bun regizor pentru a-l putea valorifica. 
Altfel, cade în păcatul manierismului, repe- 
tind la infinit aceleași mijloace de expresie. 

Ceilalţi interpreţi au fost, toți, foarte 
buni. Și chiar dacă spaţiul nu ne permite 
să le analizăm creațiile, merită să-i amin- 
tim măcar cu numele: Mende Gabriella 
(Natalia), Banyai Marta (Anna), Szabo 
Duci (Liza), Sarlai Imre (Prohor). 


Zeno FODOR 


Teadiţionalism şi contemporaneitate 


Teatrul Evreiesc de Stat laşi: Generaita din pustiu de L. Bruckstein 


Deși tinăr, Ludovic Bruckstein este un 
autor cunoscut de o bună parte a publicu- 
lui din ţara noastră. Piesele sale: Familia 
Grinwald, Schimbul de noapte şi Întoarce- 
rea lui Cristofor Columb — reprezentate în 
ultimii ani la diferite teatre — au dezvă- 
luit un talent autentic, care, dincolo de 
stingăciile inerente — cum se zice — ince- 
puturilor, se arată pasionat de analiza unor 
fapte de conștiință determinate de situații 
actuale. 


Generaţia din pustiu” — noua lucrare a 
lui Bruckstein, reprezentată de Teatrul E- 

vreiesc din Iaşi în cinstea celei de a zecea 
aniversări a Republicii Populare Romine — 
marchează o certă lărgire a cimpului de 
investigaţie și o incontestabilă îmbogăţire a 
însușirilor compoziționale stăpinite de autor. 

Piesa montată de curind pe scena Teatru- 
lui Evreiesc de Stat face parte dintre lucră- 
rile ce se susțin pe un personaj-pivot, al 
cărui profil moral capătă sens prin contac- 
tul cu personaje și situații adecvate toc- 
mai acestui scop. Firește, piesele de această 
factură sînt, într-un fel, mai pretențioase, 
prin interesul deosebit pe care trebuie să-l 

Sarina Krauss (lancu) și 


suscite acel personaj-cheie. De obicei, în 
asemenea cazuri avem de-a face cu ilustrări 
biografice, vizind personalităţi care au în- 
deplinit cindva roluri proeminente pe di- 
verse planuri de activitate. Filmele neorea- 
liste italiene ne-au obişnuit însă şi cu eroi 
mai puţin proeminenţi. Feroviarul, de pildă, 
impresionează mai autentic decit biografia 
romanţată sau poleită eroic a cutărui per- 
sonaj din alt secol. 

Am pomenit anume de eroul lui Pietro 
Germi, pentru că, lăsind la o parte coordo- 
natele geografice, profesionale și de tempe- 
rament, procedeul de creaţie al lui Ludovic 
Bruckstein ni s-a părut înrudit întrucitva 
cu acela practicat de autorii filmelor pe care 
ne-am obișnuit a le numi neorealiste. Ci- 
neva s-ar putea întreba, într-adevăr ce in- 
teres poate prezenta astăzi, ca personaj li- 
terar, un simplu bătrin dintr-o modestă a- 
şezare provincială, fost cărăuş, un evreu ale 
cărui ocupații obișnuite sint lectura textelor 
biblice și discuţiile duioase cu micuţii săi 
nepoți ? Autorul Generației din pustiu este, 
totuşi, evident atașat de personajul său, și-l 
plasează în planul intii, poetizind o exis- 
tență simplă dar adinc grăitoare. 

Avram Urenfeld este un înțelept, preocu- 
pat de respectarea unor străvechi precepte 


Sol. Friedman (Avram) 


morale. Ca um din popor, care a cunoscut 
sărăcia și amarul muncii in folosul boga- 
ților, bătrinul a reţinut din aceste precepte 
ceea ce răspunde mai exact idealurilor etice 
ale clasei lui : „Dincolo de cinste, orice trai 
bun e o rușine și o jignire adusă omeniei 
şi omenirii”. Fără retorism și fără accen- 
tuări de melodramă, Avram Urenfeld e pre- 
ocupat de ideea afirmării adevărului şi a 
implinirii dreptăţii, chiar in pofida senti- 
mentelor lui de părinte. Este evident că în 
conturarea acestui caracter, autorul a pornit 
de la observarea unui adevăr psihologic, 
intrupat în exemplare umane concrete. El 
caută să depăşească unele șabloane ale e- 
roului pozitiv şi, depărtindu-se de schema- 
tism, ne arată în Avram Urenfeld un om, 
care, bazindu-și conduita pe suportul etic 
oferit de tradiția multimilenară a legende- 
lor Pentateuhului, manifestă o deplină în- 
țelegere şi o aderare sinceră la normele 
contemporane ale conviețuirii socialiste. 

Semnificaţia personajului creat de Ludovic 
Bruckstein nu se reduce, însă, la cele arătate 
mai sus. 

Pentru a-i aprofunda caracterul, pentru 
a sublinia valoarea umană a comportării 
sale, autorul îl pune in situaţia de a 
emite sentințe, apreciind cu severitate, dar 

fără vehemenţă, faptele semenilor. Pentru 
el, oamenii se împart în două categorii: 
generaţia de robi, care se închină viţelului 
de aur, „generația de sclavi, obișnuită cu 
sclavia“ — în înţeles moral —, şi generațiu 
din pustiu, o generaţie tînără, care creşte, 
„O generaţie de oameni liberi, care merită 
şi ştie să preţuiască libertatea“, Primii în- 
josesc demnitatea omului, batjocoresc ideea 
de adevăr şi de dreptate pentru a acapara 
averi nemuncite ; ceilalți — oameni adevă- 
rați — trăiesc din plin conștiința libertăţii 
lor, respectind demnitatea și viața tuturor. 
Alegoria se bazează pe legenda biblică a 
vițelului de aur, pe care Moise, dătătorul 
de legi, l-a ars, aruncîndu-i cenușa pe fațı 
apei. Citată de autor ca un motto la înce- 
putul piesei, legenda aceasta capătă funcția 
unui simbol. 

Faţă de profunzimea conflictului interior 
care-l frămintă pe bătrinul Avram, restul 
acțiunii este mai palid, fapta necinstită a 
lui David Urenfeld și reacţiile diferite pe 
care ea le întimpină situindu-se pe un alt 
plan, cu un răsunet minor. Amestecul ale- 
gcricului cu satira, limitată la aspectele 
cotidianului plat și prozaic (actul II), se 
realizează cu oarecare dificultate, în dauna 
uniformității de atmosferă și a consistenţei 
celorlalte personaje. Acest din urmă neajuns 
este, de altfel, comun multor lucrări a căror 
finalitate vizează un unic erou central, în 
jurul lui gravitind toate celelalte personaje. 

În această ordine de idei, trebuie să 
revenim la observația făcută în treacăt, la 
început. Pe parcursul acțiunii autorul 
adaugă o serie de elemente străine filonului 
principal, urmărind să evidențieze o serie 
de idei. Aşa este simetria legăturilor de 
prietenie între evrei și neevrei (Avram — 


Teatru la microfon 


Uraganul de Bill Beloțerkovski ; Intilnire la Senlis de J, 


apă de E. Scribe 


În cronica anterioară observam, în treacăt, 
că cele patru premiere radiofonice din luna 
precedentă erau circumstanțiate la o tema- 
tică - puţin variată, lucru ce putea incita 
scrupulozitatea unui auditor mai exigent în 
privința alcătuirii repertoriului de teatru la 
microfon. Trebuie însă, de data aceasta, să 
recunosc că aprehensiunea — dacă a putut 


70 


Anton Baciu, Chane — Terca, David Uren- 
feld -- Mihai Spiridon şia.), care apare 
ca un procedeu artificial de susținere a unei 
teze. La fel, adversitatea aparentă, apoi 
dizolvată imediat, între avocaţii celor doi 
acuzaţi. Un contur interesant mai are, totuși, 
„Necunoscuta“, personaj schițat cu multă 
fineţe şi care ar putea căpăta dezvoltare 
într-o lucrare aparte. 

În interpretarea colectivului de la Teatrul 
Evreiesc „A. Goldfaden“ din Iaşi, Generaţia 
din pustiu a trecut un serios examen de 
viabilitate. Regizorul Iso Schapira a sezisat 
cu justețe valoarea şi puterea de generali- 
zare pe care i-o conferă lucrării linia ale- 
goriei de care am amintit. Fără a aluneca 
spre excentricități gratuite, el a închegat un 
spectacol echilibrat, luptind să acopere deca- 
lajul existent între eroul principal și cele- 
lalte personaje. Efortul de valorificare a 
facturii simbolice, proprie acestei piese, a 
fost atribuit cu precădere interpreților. El 
s-a concentrat însă, cum era şi firesc, asupra 
rolului Avram  Urenfeld, căruia artistul 
emerit Solomon Friedman i-a dat autentici- 
tate și o nuanţată poezie. Jocul sobru și 
interiorizat al lui S. Friedman a justificat 
rostul ultimului act care, altfel, din punctul 
de vedere al acțiunii, nu prezintă interes. 

Decorurile lui Isiu Schărf au satisfăcut 
în bună măsură indicaţiile autorului și 
concepția regiei. Marcarea sinuozităților de 
sens, introduse de legendă și simbol, s-ar 
fi cuvenit totuși efectuată cu mai puțină 
timiditate, într-un spectacol care anunță un 
dramaturg ce evoluează spre atitudinea de 
interpretare a realității prin prisma mora- 
listului. 


N. BARBU 


Anouilh ; [nstitutori! de O. Ernst ; Paharul cu 


să-şi facă loc la un moment dat — asupra 
compoziției repertoriului a fost neîntemeiată, 
deoarece nu mai departe decit în luna 
imediat următoare, am avut prilejul să as- 
cultăm patru alte premiere radiofonice, care 
au arătat tocmai preocuparea colectivului de 
conducere al emisiunii de a evita uniformi- 
tatea. Cele patru audiții care fac obiectul 

cronicii de față au, în primul rind, meritul 
de a ne fi prezentat patru scriitori cu totul 
diferiţi, autori ai unor opere cu subiecte 
referitoare la epoci, probleme şi evenimente 
absolut deosebite. Acestea sînt, în ordinea 
transmisiunii lor: Uraganul de Bill Beloţer- 
kovski, Întilnire la Senlis de Jean Anouilh, 
Institutorii de Otto Ernst și Paharul cu apă 
de Eugène Scribe. Iată un repertoriu asupra 
varietății căruia nu s-ar putea face nici o 
obiecție. Discutabilă însă este oportunitatea 
includerii unora din aceste piese în pro- 
gramul respectiv, lucru asupra căruia voi 
reveni mai jos. 


Asupra calității acestor transmisiuni sint 
de spus, din păcate, lucruri la fel de va- 
triate. Şi voi începe cu prima din adaptările 
radiofonice amintite : Uraganul. Trebuie să 
declar din capul locului că ea n-a corespuns 
aşteptărilor. Varianta radiofonică n-a reuşit 
să redea nici amploarea de frescă a piesei, 
a cărei acţiune se petrece în timpul războ- 
iului civil, nici tonul. eroic și patetic ce o 
străbate de la un capăt la altul. Poate, și 
desigur, că principala defecțiune a pornit 
de la concepţia de bază a adaptării (Mugur 
Mardan), care — în efortul de a învinge 
dificultăţile, foarte mari, e adevărat, împus= 
de un asemenea travaliu, în cazul de față 
— a recurs la o soluţie de compromis prin 
substituirea viziunii dramatice directe unei 
viziuni narative, în sensul că unul din 
personajele principale din piesă (marinarul) 
a fost transformat pur și simplu în crainic 
şi a fost pus să evoce la modul narativ 
evenimentele „de acum 40 de ani“, cum 
spune el. Prin acest procedeu, intensitatea 
dramatică extremă a piesei a coborit în 
mod fatal la o temperatură medie, iar, pe 
de altă parte, audiţia n-a mai transmis im- 
presia unei reflectări directe a realității, 
adaptarea devenind mai degrabă o relatare 
cu exemplificări „jucate“, a diferitelor epi- 
soade din lucrarea originală. 

Aici, o marte parte din vină se răsfringe 
şi asupra regiei artistice (Const. Moruzan). 
<are ar fi trebuit să insiste ca, în mod 
“excepțional, timpul rezervat acestei emisiuni 
să fie prelungit, astfel încît cele 11 tablouri 
ale piesei să poată fi realizate, dacă nu 
„chiar toate (așa cum s-a și întîmplat), dar 
în orice caz nu în forma expeditivă în care 
au fost realizate unele (mai cu seamă ta- 
bloul 2 şi tabloul 6, peste care s-a trecut 
în marea viteză a minutelor ce terorizează 
uneori existența mirifică a microfonului). 


Şi fiindcă sintem la capitolul regie, trebuie 
să amintim că nici ceilalți colaboratori ai 
regizorului artistic, și anume, regia tehnică 
(ing. Gabriela Barca), regia de studio (Const. 
Păsculescu) şi regia muzicală (Paul Urmu- 
zescu), n-au găsit, de data aceasta, mijloa- 
cele adecvate pentru redarea temei mărețe, 
cu o gamă complexă de manifestări, din 
piesă. Prin zgomote de pași, prin multe 
— prea multe! — uși trintite, printr-o 
salvă de piriituri de mitralieră și prin citeva 
urale, mai toate acoperite cu torente de 
ilustraţii muzicale, n-am putut sezisa nici 
eroismul ce caracterizează eroii piesei, nici 
ritmul înălțător ce conduce succesiunea ta- 
blourilor spre deznodămintul dramatic, mobi- 
lizator, din textul original. În tabloul final, 
dezlănțuirea de plinsete la moartea preșe- 
dintelui a creat mai curind o atmosferă de 
jale, în loc să exprime dirzenia celor rămași 
în viață de a lupta cu abnegaţie pentru 
apărarea cuceririlor lor. De asemenea, în 
tabloul 7 („Munca voluntară“) am înțeles 
că scena se petrece pe un șantier (ridicarea 
zăpezii de pe o stradă, dacă nu mă înșel), 
dar, în multa vorbărie desfășurată acolo, 
n-am distins zgomotul specific al unei astfel 
e acţiuni. 

) În ceea ce privește interpretarea, actorii 

/ s-au străduit să scoată maximum de expre- 


| sivitate din textul pe care li-l oferea adap- 
| tarea. Colea Răutu, în marinarul-povestitor, 


a fost uman, firesc, imprimind rolului 
umorul împletit cu accente de devotament 
pentru cauză specifice personajului. G. Calbo- 
reanu, în rolul președintelui, a exprimat 
modestia, dublată de intransigență în situa- 
tiile dramatice, dar mi s-a părut, totuși, 
cam sfătos atunci cînd ar fi trebuit să pună 
mai mult patos în replicile sale. Sandu 
Sticlaru a compus cu multă naturalețe rolul 
personajului ` zurliu pe care-l interpreta 
(Savandeev), ferindu-se să șarjeze, iar Gina 
Petrini a fost vibrantă în rolul redactoarei 
comuniste. Lucruri bune se pot spune și 
despre ceilalți interpreţi, prea mulți pentru 
a-i putea aminti aici pe toți. Anume am 
lăsat la urmă intervenţia oarecum episodică 
a moșneagului devotat revoluţiei (Raevici), 
din tabloul 9 („La capătul puterilor”), în 
care G. Storin a fost magistral. În special, 
intonarea Marseillezei de către acest decan 
al actorilor noștri poate fi socotită o cuce- 
rire prețioasă a imprimărilor radiodifuziunii 
bucureștene. 

Cu piesa lui Jean Anouilh Întilnire la 
Senlis, am trecut într-o epocă și un domeniu 
cu totul deosebite. Acţiunea se petrece la 
Paris, în zilele noastre, şi tematica ei se 
reduce la o problemă de ordin psihologic. 
Un tînăr de proveniență burgheză, dezgustat 
de atmosfera din casa părintească, vrea să 
petreacă măcar o seară „în familie“ cu 
iubita lui, fapt pentru care evadează din 
Parisul convențiilor și conformismului apă- 
sător şi închiriază un apartament la 
Senlis, unde improvizează, cu ajutorul unor 
actori angajați anume pentru asta, o nouă 
„familie“, care trebuie să se comporte aşa 
cum dorește el, atunci cind iubita lui va 
apărea în mijlocul ei. Printr-o serie de 
„încurcături“ conduse cu abilitate de dra- 
maturg, dar cam încurcate în versiunea ra- 
diofonică a adaptatorilor (Nicuşor Constan- 
tinescu și George Voinescu), planul tînărului 
Georges Delachaume e demascat și acesta 
e nevoit să se întoarcă în vechiul biîrlog, 
fără a fi cunoscut poezia unei seri frumoase. 
Piesa e o satiră la adresa burgheziei pari- 
ziene, şi toate rolurile — cu excepția celor 
doi îndrăgostiţi, Georges și Isabelle — au 
o funcțiune caricaturală. 

Realizarea emisiunii a fost în general la 
nivelul adaptării, adică, — aș spune, spre 
a rămine în atmosferă — pasabilă. La un 
moment dat, unul din actorii angajaţi să 
„facă“ o familie pe gustul lui Georges, 
declară în piesă: „Cum, să jucăm peste c 
jumătate de oră un rol pe care nici nu l-am 
citit?" Or, în imprimarea de față, mai toți 
interpreţii au lăsat impresia că, în fața 
microfonului, eî și-au citit rolurile, lucru pe 
care undele, oricît de imponderabile ar fi ele, 
îl trădează totdeauna. Cu toate acestea, Coty 
Hociung şi Silvia Fulda au interpretat cu 
destulă sugestivitate doi burghezi afectaţi și 
zaharisiţi, iar Virginica Popescu, o metresă 
ale cărei reacţii pasionale le-am fi vrut mai 
precise. În schimb, Radu Beligan (în 
Georges) și Lili Popovici (în proprietăreasa 
de la Senlis) au avut două voci foarte plas- 
tice, dovedind încă o dată acea inteligență 
şi sensibilitate radiofonică ce pot înlocui 
jocul de scenă prin simpla mișcare a regis- 
trului vocal. Aurelia Sorescu (în Isabelle) 
u fost o parteneră plină de suavitate și 
farmec. Jules (Cazaban, Nineta Gusti, 
Marietta Rareş şi Tudorel Popa, în restul 
personajelor mai importante, au contribuit 
la conturarea ambianţei sociale din piesă. 
Despre regie nu avem nimic de spus, pentru 
bunul motiv că atit banda sonoră, cit și 


„Programul de radio“ au ţinut să le treacă 
sub tăcere... 


Celelalte două piese, audiate în perioada 
care face obiectul acestei cronici, aparțin 
unui repertoriu, am spune tradițional, așa 
încît „montarea“ lor în fața microfonului 
a avut de înfruntat mai puţine dificultăți, 
în schimb reușita a fost mai mare. Dar o 
reușită mai mult de ordin tehnic, deoarece 
atît Institutorii cît şi Paharul cu apă sînt 
două piese care nu mai transmit azi decit 
un palid mesaj auditorului; întîlnirea lor 
simultană în repertoriul radiofonic, mai ales: 
în imediata apropiere a celorlalte două lu- 
crări precedente, pare de aceea insuficient 
îndreptăţită. Fără a face parte din reper- 
toriul marilor clasici universali — a căror 
readucere în fața microfonului e oricînd 
binevenită —, ele nu ilustrează însă nici 
dramaturgia modernă prin vreun conţinut 
deosebit. În special, Institutorii a lăsat im- 
presia de ceva scos de la naftalină și expus 
în lumina de neon a reflectoarelor actuale. 
De lucrul acesta pare a-și fi dat seama 
adaptatorul însuși (Ion Finteşteanu), care 
a cumulat și rolul de regizor și de prim 
interpret și care a încercat să disloce piesa 
din „epocă“ şi să şteargă praful desuetudinii 
depus peste retorismul replicilor ei. Adap- 
tarea radiofonică a fost făcută, trebuie să 
recunoaștem, cu abilitate și a reuşit să ob- 
țină rezultatele dorite, prin aplicarea unor 
procedee de un anumit efect. Așa, de pildă 
prezentarea personajelor, prin uzitarea unui 
procedeu cinematografic, cind odată cu 
rostirea numelui apare, prin suprapunere 
de secvență auditivă, şi imaginea vocală 
respectivă, este în același timp o introducere 


în atmosferă — viața belferilor — și ea se 
face pe nesimţite, ceea ce constituie un 
element pozitiv — şi trebuie să adăugăm: 


ingenios, în materie radiofonică — al adap- 
tării de față, 

Piesa ne-a solicitat atenția numai dato- 
rită unei interpretări de bună calitate. Fie- 
care actor a realizat un rol pregnant, cu 
prezenţă fizică (deşi nu era decit auditivă), 
iar absența costumelor și a decorurilor nu: 
s-a simţit nici o clipă, acţiunea căpătînd, 
prin simpla întîlnire a glasurilor, formă şi 
volum în spațiu. De asemenea, caracterele, 
ilustrate de obicei în teatru și prin apanaje 
fizice, exterioare, au fost sugerate aici nu- 
mai prin voci. Astfel, Ion Finteșteanu a` 
creat un Flachsman plin de vanitate şi 
orgoliu ieftin, Costache Antoniu a avut 

umorul sănătos și constructiv al inspecto- 
rului Prell, Niki Atanasiu a ilustrat sugestiv 
caracterul de intrigant al lui Diercks, Ion 
Manu a realizat cu mult haz un fel de 
Chicoș-Rostoganul în profesorul Weidemann, 
iar Geo Barton a redat cu sobrietate și 
fermitate rolul cel mai complex, de fapt, al 
lui Flemming. În rolurile feminine s-a 
valorificat printr-o voce caldă Valeria Ga- 
gealov în. domnișoara Holm. Audiţia a lost 
clară, fără ilustrații muzicale de prisos, iar 
corul de copii, introdus în cîteva scene, dar 
mai ales în final, a dat multă graţie și 
poezie spectacolului. 

Tot atit de bine a fost urmărită — păs: 
trînd rezervele pomenite în legătură cu locul 
ce i s-a acordat în repertoriu — si adapta- 
rea după Paharul cu apă. deși aici ingre- 
dientele specifice genului s-au resimțit mai 
des : prezentarea lui Eugène Scribe a fost 
cam lungă şi nu absolut necesară, fiindcă 
ea se putea citi şi în „Programul de radio“, 
răpind o bună parte a benzii care ar. fi 
putut fi rezervată introducerii în epocă și 
atmosferă, unde s-a insistat prea putin, mai 
ales că era vorba de o piesă cu contingențe 
la istorie. Crainicul, folosit foarte mult, şi-a 
depășit funcțiunea, adoptind un stil inter- 
pretativ, cînd ar fi trebuit să fie numai 
enunciativ. Ca interpretare, N. Brancomir 
în politicianul cinic și intrigant, care se 
voia şi spiritual, a fost prea liniar, şi 
mai multă mobilitate psihologică, cerută de 


Colectivul de creație de la Televiziune a 
avut o inspiraţie fericită: a ecranizat mo- 
nologul 1 Aprilie al lui Caragiale (care e 
altceva decit schița 1 Aprilie de același 
autor). Dramatizarea nuvelelor lui Caragiale 
preocupă de multă vreme pe oamenii de 
teatru și de cinematograf din țara noastră. 
Ionel Teodoreanu a făcut citeva asemenea 
încercări (destul de puţin izbutite) pe vremea 
cind era directorul teatrului din Iași. Jean 
Georgescu a transpus în film O noapte fur- 
tunoasă, în chip abil pentru acea epocă. De 
filmul O scrisoare pierdută nu trebuie să 
vorbim, căci el este doar un film arhivă, 
consemnarea pe peliculă a unei piese jucate 
pe scenă. Jean Georgescu a mai ecranizat 
citeva schițe de Caragiale, cu multă sa- 


rol, ar fi înzestrat personajul cu un contur 
mai bogat. Nelly Sterian, în rolul ducesei, și 
Val Săndulescu, în al tinărului locotenent 
Masham, au plutit la nivelul strict cores- 
punzător, fără a depăși limitele unei corecte 
interpretări scenice. Or, microfonul, dacă 
în unele privinţe cere mai puţin, in altele, 
cere ceva mai mult. Ne-au demonstrat 
acest lucru, în piesa de față, cele două 
interprete ale rolurilor feminine princi- 
pale : Liliana Tomescu (Regina) și Raluca 
Zamfirescu (Abigail), două actrite năs- 
cute parcă pentru microfon. Ele ne-au 
arătat o dată mai mult, că vocea poate fi 
o oglindă a caracterului. Gingăşia și can- 
doarea, accentele de mirare feciorelnică sau 
de gravitate căutată, elanurile luminate de 
bucurie sau frinte de umbra unei deconcer- 
täri subite au conturat perfect imaginea 


_Selor două personaje — o regină jună și 


anticonformistă, duşmana protocolului și a 
etichetei, și o fată simplă, dar cu instincte 
şi intuiţii sigure — prin nuanțarea adecvată 
a fiecărei situații și prin mularea vocilor la 
fiecare vibraţie interioară. Prezenţa lor în 
fața microfonului ne-a transmis tot timpul 
un fior de artă veritabilă, angajindu-ne 
interesul față de o piesă, altfel, fără alte 
pregnanţe vii. 

Regia artistică (Mihail Zirra) a dovedit 
rutina necesară pentru a crea ceea ce se 
numește un spectacol plăcut. 


Pericle MARTINESCU 


Teatru la televiziune 


1 Aprilie, după |. L. Caragiale 


voare. În sfirşit, din Două loturi s-a făcut 
un film unde mesajul moral al marelui 
nostru satiric a fost redat cu o remarca- 
bilă iscusință. Aceeași dibăcie psihologică 
trebuie observată şi în opera regizorului 
Lucian Pintilie în sceneta 1 Aprilie, inter- 
pretată de Ion Lucian la televizor. 

Am spus de multe ori că în plus de 
comicul verbal și de hazul caricatural fizic 
algpersonajelor, opera lui Caragiale — operă 
plină de o apăsătoare tristețe — conţine 
o idee fundamentală. Miticii săi sint nişte 
Oameni inconsistenţi, cu suflet gol, trăind 
nu cu gindul de a-şi ameliora personali- 
tatea, ci cu acela de a pindi norocul și tot 
„ce pică“, zilnic, de la „ceasul bun“. Aceas- 
ta ii dă lui dom’ Mitică o ferocitate de o 

lamentabilă speţă, bazată nu pe cinism sau 
pe superbă cruzime, ci pur și șimplu bazată 
pe nesimţire şi neant moral. Marile categorii 
etice: justiţie, curaj, bunătate, ajutorare a 
altuia îi sînt nu numai indiferente, îi sint 
necunoscute. Glumele sale sînt naturalmente 
feroce. Cind vrea să facă păcăleli de 1 
aprilie le face de preferință macabre, ca în 
cele patru scrisori din schița 1 Aprilie. 
După ce a scris această istorioară, Caragiale 
a simţit nevoia să „corseze“ caracterul si- 
nistru al glumelor lui dom’ Mitică. Şi a 
scris monologul 1 Aprilie. E semn că ideea 
îl preocupa. De astă dată, din păcăleală iese 
o crimă. Moare chiar domnul Mitică, autorul 
şi regizorul farsei. Şi felul cum reacţio- 
nează povestitorul — prietenul și complicele 
lui Mitică — la această oribilă întimplare 
este arătat admirabil de Caragiale prin 
fiecare frază. Supraviețuitorii nu-s îngrozți 
de oroarea faptei lor, ci plictisiţi și obosiţi 
că au fost băgaţi într-o afacere ca asta, la 
poliție, şi că și-au pierdut și slujba la 
minister. Ei mai sînt şi fuduli. Tot timpul, 
povestitorul aminteşte că el i-a spus lui 
Mitică că n-ar fi cazul să facă o asemenea 
glumă..., deși, tot din text reiese că c 
aprobase și el cu entuziasm. De asemenea 
caracteristic e că singurul lucru pe care 
prietenul de cafenea al lui Mitică îl reţine 
în memoria sa este că mama celui asasinat 
tipa în faţa cadavrului : „Frumosu maichii !“, 
ia care domnul Mitică Bis se revoltă: 
„Asta-i culmea ! Auzi! Mitică și frumos! 
Poftim !...“ Se poate ferocitate mai abijectă ? 

Se știe că Televiziunea noastră deocamdată 
nu face, ca în alte țări, filme T.V.! speciale. 
Se lucrează numai pe viu. Spuneam în 
cronica mea precedentă că echipele de creație 
de la T.V. își propuneau să introducă 
ceva mai multă variație cinematografică prin 
mijlocul supraimpresiunii. 1 Aprilie se preta 
în chip deosebit la aplicarea acestui pro- 
cedeu. S-a făcut ceea ce pe vremuri — 
și din motive asemănătoare — făcuse Sacha 
Guitry. Nedispunind de bani și de mijloace 
tehnice savante, Guitry realizase un film 
unde cînd și cînd apărea el, în imagine, 
așezat la o masă de cafenea, și își depăna 
în cuvinte amintiri despre anumite fapte 
întimplate. A ieșit din aceasta un film deli- 
cios („Le roman d'un tricheur“), care a 
bătut toate recordurile financiare ale iefti- 
nătăţii. 


1 Preferăm şi noi notația consacrată interna- 
tional pentru televiziune. 

Regizorul Pintilie a procedat la fel. A 
instalat pe actorul Ion Lucian la o masă de 
berărie, cu mai multe pahare şi comeseni. 
În stare de  semiebrietate, el povestește 
macabra farsă care s-a terminat cu asasina- 
rea lui dom’ Mitică — însuşi autorul păcă- 
lelii ticluite de 1 aprilie. În supraimpresiune 
apar personajele sinistrei glume, care joacă 
mut, pantomimic, dar reexecutind mișcările 
buzelor sincron cu vorbele lui Lucian (care 
apare simultan și la masă. ca povestitor, și 
în grupul supraimprimat). Personajele au 
exact mutrele caricaturale reclamate de po- 
veștile caragialești. Au, aș putea zice, şi 
ceva din caricaturalul de tip René Clair. 
Căci Pintilie a introdus aci şi acel „dans al 
obiectelor neinsuflețite “, așa de caracteristice 
marelui regizor francez. Scenariul e alcătuit 
astfel încît mereu să se treacă de la masa 
circiumii şi de la gesturile povestitorului la 
imaginea grupului care joacă mut întim- 
plarea. Textul lui Caragiale a fost păstrat 
aidoma. Dar racordurile, intervenţia obiec- 
telor, gesturile povestitorului — elemente 
care nu figurează în schița originală — au 
fost invenţia autorilor piesetei T.V. Şi 
trebuie să o spunem, o invenție nu numai 
plină de haz, dar și în perfectă concordanță 
cu umorul, cu tristețea și, în genere, cu 
toate indignările lui Caragiale față de aceşti 
Mitici ai săi, despre care — scrie Ibrăileanu 
— spusese cîndva : „Îi urăsc, mă ! Îi urăsc“. 

Artistul Lucian care este în jocul său de 
o rară naturaleță și de un haz curat cara- 
gialesc, necăzind nici un moment în bufo- 
nerie, a făcut aci un lucru bun. Atît de 
bun încît, se pare, conducerea Televiziunii 
are intenția să-l mai prezinte o dată. Atit 
de bun încît, aș zice eu, lucrarea ar merita 
să fie pusă la punct și prefăcută într-un 
film- de scurt metraj. 

Observăm, înainte de a termina, mulțimea 
de mijloace, mereu altele, pentru a face 
ca în momentele necesare, fața lui Lucian 
să nu fie văzută de spectator, deși persoana 
lui fizică continuă a se afla pe ecran. 

Autorii  piesetei  găsiseră, spre sfirșitul 
poveștii, un „gag“ la care au renunțat apoi, 
socotindu-l prea „tare“, prea  „grand- 
guignol“. Un gag foarte scurt : se arată cele 
două mîini prinse în cătușe polițienești, ale 
lui „Mişu poltronu“, acela care înnebunit 
de frică îl lovise în cap cu bastonul și-l 
omorise pe glumețul Mitică. Apoi, imediat 
după asta, cele două miini devin mina lui 
Mișu și a Cleopatrei, consoarta decedatului. 

“Cei doi supraviețuitori ai „păcălelii“, după 
ce lucrurile s-au calmat (în ţara liniștii și 
„dulceţii de a trăi“, care se numea „Belgia 
Orientului“, toate se liniştesc), cei doi su- 
pravieţuitori purced, frumos, la „juste nup- 
ţii“, Cred că această scenă „tare“ era în per- 
fectă corespondență cu viziunea lui Cara- 
giale, nu numai ca fond, dar și ca formă. 
Zarifopol a scris odată despre percepța 
„grand-guignol“ a lui Caragiale, care declara 
singur: „văd enorm şi simt monstruos“. 


A VA 


Această metodă perceptivă el o căpătase, 
desigur, în cursul îndelungii sale observări 
a acestui Mitică, la care superficialitatea şi 
ferocitatea stupidă căpătau cu adevărat ceva 


monstruos. 


P.S. Regia: Lucian Pintilie. Distribuţia : 
Mache, Ion Lucian; Cleopatra, Liliana 
Tomescu ; Mişu, Victor Rebengiuc; Mitică, 
Oct. Cotescu. Decoruri : Lucia Andreescu. 


D. I. SUCHIANU 


Teatru de păpuşi 


Ursuleții veseli de Polivanova; Micul Muck de T. M. Petcuţ 


De multe ori uităm că principalii specta- 
tori ai teatrului de păpuși sînt... copii. Răs- 
făţaţi, ca spectatori maturi, de subtilitățile 
artistice cu care ne-a obișnuit ,„Țăndărică“ 
în reprezentațiile sale serale, le căutăm și 
în matineele în care ne aflăm amestecați cu 
copiii, care se bucură cind văd „ursul“ și 
izbucnesc în chiote atunci cind pe scenă se 
mişcă o cutie de lemn boită ca un tren. 
„Țăndărică“ are o diversitate de spectatori, 
ale căror virste variază de la patru ani în 
sus... Şi poate, printre spectatorii cei “mai 
„năpăstuiţi“ se află cei mai pasionaţi iubi- 
tori de teatru, cei pe care clasificările peda- 
gogice îi numesc „preșcolari“, situați în 
zona analfabetismului obligator şi trecător. 
Interesaţi în primul rînd de imaginea vie, 
de mișcarea și gesticulația abundentă, pre- 
şcolarii au un repertoriu dramatic foarte 
sărăcăcios (care, în treacăt fie spus, nu e 
mai sărac decit proza și poezia din același 
sector). 

Preşcolarii cer o literatură specifică: o 
anecdotică simplă dar viguroasă (cu ciocniri 
cît mai plastice), un umor gros, îndreptat 
pe o linie educativă. Principalul scop edu- 
cativ, al „bunelor deprinderi“ igienico-fami- 
liale, rămîne ca o problemă de căpătii. 
Educarea curajului şi voinţei, educarea lea- 
lităţii, a dragostei de frumos sint teme pe 
care copiii mici au nevoie să le întilnească 
des exprimate artistic. Cu mici excepții, 
Teatrul „Țăndărică“ era dator preșcolarilor, 
mai puţin atașați — fără voia lor — de 
acest colectiv, decit entuziaştii esteți și 
critici de teatru... 

__ Ursuleţii veseli de Polivanova vine să îm- 
plinească această datorie. Pieseta e, într-un 


anumit fel, un cod al bunelor purtări. Eroii 
fabulei sint doi ursuleţi. Locul acţiunii, 
fireşte, e pădurea. Ursuleţii sint puşi să se 
scoale dimineaţa, să se spele cu apă rece, 
să facă gimnastică etc., etc. Acţiunea e 
debilă : ursuleții umblă la miere şi albinele 
îi gonesc sub o covată. Partea a doua crește 
în ritm odată cu introducerea ursuleților 
într-un mediu modern urban, fiind nostime 
pățaniile eroilor, care nu-și găsesc locul în 
cadrul unui bloc confortabil. 

E o scurtă lecţie de morală, pe alocuri 
hazlie, dar nu deajuns de captivantă pentru 
spectatorii foarte micuţi. Efectele etice izvo- 
rite de pe urma unor întîmplări, a unor 
peripeții în care micul spectator să-și urmă- 
rească eroul cu sufletul la gură ar fi fost 
mai plastice. Privit „peste capetele“ micuţi- 
lor din bănci, spectacolul de la „Țăndărică” 
nu ne-a satisfăcut, El s-a desfășurat la un 
nivel mijlociu, fără a se suplini prin fan- 
tezie şi umor, linia călduță a textului. În 
afara unui singur moment-tablou (călătoria 
cu trenul), spectacolul s-a desfășurat cu- 
mințel și pe alocuri chiar plicticos. 

Rente Silviu, regizoarea  admirabilului 
spectacol Doi la zero pentru noi, să fi pus 
o mai mică pasiune în realizarea unui spec- 
tacol pentru preşcolari ? Dacă spectatorul de 
3—4 ani va reține poate faptul că în scenă 
s-au mișcat niște ursuleți, cronicarul nu 
poate reține nici un interpret şi nici deco- 
rurile „expediate“ ale Ellei Conovici. 

Dramatizările după opere literare, ce au 
fost prezentate și în film, sînt „periculoase“. 


Cinematograful, cu posibilități aproape neli- 

Micul Muck 


mitate, la prima comparație va dezavantaja 
spectacolul inspirat din același text. Presu- 
punind chiar că Povestea micului cocoşat — 
amuzantul film german — nu mai este vie 
în amintirea spectatorilor, greutăţile drama- 
tizării se menţin aceleaşi. 

Dramatizarea cunoscutului basm al lui 
Hauff (de Teodora Petcuţ) a mers totuși pe 
linia unei minime rezistențe. Un monolog 
destul de lung și plicticos a fost socotit 
valabil pentru înlăturarea unor greutăți, mai 
cu seamă în ceea ce priveşte introducerea 
în atmosferă. 

Rizibilă e însă ideea de a i se fi făcut c 
operație estetică micului Muck, care a fost 
eliberat de... cocoașă. Pe aceleași criterii... 
estetice, porcul din povestea lui Creangă 


putea fi/ înnobilat ca păun, iar Ochilă dus 
la oculist şi transformat în posesorul unor 
ochi superbi. 

Hauff și-a încărcat micul erou cu o 
cocoașă, nu din motive naturaliste, ci tocmai 
pentru că acest defect fizic dădea eroului 
său o undă de tristețe, o înţelepciune pre- 
matură, o sfătoșenie de moș. Micul Muck 
este în prelucrarea rominească despersonali- 
zat şi pierdut in noianul celorlalţi eroi. Ne- 
firească este și gradarea dramatică a tablou- 
rilor, episoadele de la curtea sultanului sînt 
mai lipsite de tensiune decit cele din prima 
parte, şi de aceea piesa dă impresia unei 
ape care curge prea leneş. 

Miron Niculescu, invitat ca regizor la Tea- 
trul „Ţăndărică“, a încercat să condimen- 
teze textul cu unele artificii orientale, „,cla- 
sice“: o baiaderă, eunuci cu turbane, mina- 
rete etc. Există bun gust în spectacol, o 
mișcare lentă de atmosferă (uneori, puţin 
prea „au ralenti“), dar aripile inspiraţiei 
parcă obosite de năduful Orientului pla- 
nează la altitudini medii. 

Ar fi de reţinut pastelatul personaj Muck, 
pe care Brindușa Zaița nu l-a ridicat la 
nivelul altor creaţii personale, mai valo- 
róase și mai expresive; o vrăjitoare contu- 
rată corect de Despina Petrini şi un „eunuc“ 
minuit de Viorica Ulubeanu. 

Păpușile, destul de neindividualizate, nw 
s-au armonizat tot timpul pe fundalul deco- 
rurilor Mioarei Buescu (a cărei fantezie ni 
s-a părut de asemenea „cumințită “). Agrea- 
bilă, ilustrația muzicală semnată de Paul 
Urmuzescu. 


po 
e 


` După seria de succese din ultima vreme, 
să se simtă oare Teatrul ,„Țăndărică” obo- 
sit ? Să se fi făcut oare o mică pauză la 
„Ţăndărică“'? Pe cînd, linia ascendentă își 
va relua traiectoria firească ? 

AL POPOVICI 


Cronica cronicii 


Alături de „corespondențe“ 


O seamă de cronicari ai vieţii noastre 
teatrale au început în ultima vreme să 
vadă spectacolul de teatru ca pe o operă 
de artă unitară; nu ca pe un fenomen 
anexă al unui text dramatic. Este un bun 

cîștigat, sau, cum s-ar spune,un pas înainte 
in critica noastră. Numai că, ni se pare, 
pasul acesta inainte trage cam într-o parte, 
spre extreme. Citesc în ultima vreme cro- 
nici cu titluri de soiul acestora: ,„,Reuşit 

spectacol ieșean“, „O dovadă de fantezie 
regizorală“, „Încercări regizorale intere- 
sante“ etc. Fireşte titlurile, prin éle însele, 
au doar o menire îmbietoare, de invitație 
la lectură. Lectura cronicilor cu pricina îmi 
„deşteaptă însă, odată cu satisfacția de a 
recunoaşte în ele încercarea de a cuprinde 
global opera de artă care e spectacolul de 
teatru, nemulțumirea — aş întări chiar: 
teama — de a descoperi în ele o primej- 
dioasă alunecare spre o veche, de mult 
îngropată erezie: aceea cunoscută în ter- 
menii noştri profesionali sub numele de 
primat al regiei. Acesta este pasul cam 
într-o parte, spre extreme, de care vorbeam. 
De la primatul textului, la primatul regiei. 
Să fi întilnit măcar în lectura respectivelor 
<ronici înţelesul deplin, de factor genetic al 
artei teatrale, pe care-l presupune direcția 
de scenă! Aş fi ezitat să-mi mărturisesc 
teama. Dimpotrivă, aș fi privit cronicile la 
care mă refer, ca pe niște foarte utile 
vestiri ale cronicii active, atit de rare la 
moi. Prin cronică activă înțeleg — opu- 
nind-o cronicii noastre frecvente, de con- 
semnatoare placidă a cite unui eveniment 
artistic — manifestarea unei prezenţe vii, 
lămuritoare, stimulatoare şi înainte-mergă- 
toare a criticului, în viața, în problemele 
şi în căutările teatrului. Și, în măsura în 
care la noi, dintre artele care intră în sin- 
teza spectacolului teatral, arta regiei se 
simte, așa zicînd, mai descoperită, o critică 
dispusă a-i sprijini eforturile lăudabile spre 
înnoire ar fi în adevăr de dorit, ar fi o 
critică activă, vrednică de salutat. Sint în- 
credințat că aceasta a fost și în intenția 
celor ce au semnat ultimele cronici de 
soiul celor pomenite mai sus. Din păcate, 
uneori bunele intenții pavează însă iadul. 

Căci, în adevăr, regia e în coloanele res- 
pective denaturant şi cu exclusivitate orien- 
tată spre rosturile ei formale, spre folosirea 
“cu precădere a uneltelor ei de a doua mină; 
ca să fiu mai concret, spre folosirea mijloa- 
«celor tehnice de iluzionare a  spectato- 
rului.! Ne-am pomenit astfel, în urma 
cítorva spectacole, multe de remarcabilă va- 
loare (nu tăgăduiesc) — Uraganul din 
Bucureşti şi laşi, Ploşnița din Timișoara, 
Tragedia optimistă din Craiova, Hotel Asto- 
ria din Bucureşti —, că ne extaziem, ca 


1 Problema iluzionării spectatorului e ea 
însăşi o sursă bogată de discuţii în momentul 
de faţă. Deocamdată, nu despre ea este însă 
vorba. 


în fața unei descoperiri epocale, dacă nu 
chiar cruciale, în fața folosinţei modalităţii 
cinematografice şi a cinematografului ca 
atare, în teatru. Mihail Lupu, de pildă, elo- 
piază pe Ion Olteanu pentru „dinamismul 
aproape cinematografic“ al montării lui și 
pe Gh. Jora pentru „concepția lui regi- 
zorală, extrem de interesantă din punct 
de vedere plastic“, pentru „iscusita utili- 
zare a luminilor care dau de fiecare dată o 
altă înfățișare scenei“, pentru „ingenioasele 
cortine de întuneric“, şi închide toate aceste 
procedee în sfera „procedeelor de teatru 
modern “.2 C. N. Constantiniu află, la rindul 
său, în unele „mici episoade foarte cine- 
matografice“ din Uraganul ieşean, modali- 
tăți de lărgire a viziunii, de imbogătire a 
sugestiei?, Pe cronicarul timișorean al 
Ploşniţei îl bucură „redarea cinematografică“, 
pe care a „căpătat-o“ spectacolul...*, 

E drept, „bucuria“ de a descoperi infil- 
trații cinematografice în teatru nu e fără 
rezerve  mărturisită la cronicarii pomeniți. 
Mihail Lupu îl dojenește pe Olteanu că, 
de dragul „sensurilor mari“ care l-au ispi- 
tit şi indrituit să folosească maniere cine- 
matografice, „a scăpat din vedere definirea 
profilului multor personaje ce se perindă pe 
scenă și care cu trăsăturile lor distincte 
concurează la  înjghebarea ansamblului” ; 
il dojeneşte apoi pe Jora „că stăpinit de 
grijă pentru fiecare efect și artificiu... nu 
a îndrumat pe interpreţi spre un joc con- 
centrat, interiorizat“. C. N. Constantiniu 
subliniază, spre lauda lui Dan Nasta, iden- 
tificarea ideii plastice a regizorului „cu 
personajele, cu faptele, cu evenimentele”. 
Simion Dima relevă în folosirea ecranului 
cinematografic de către regizorii Ploşniţei, 
de la Timișoara, și unele abuzuri, gratui- 
tăți, goană după efecte pur și simplu... 

Dar aceste rezerve nu sint de natură 
a ştirbi convingerea dobindită de respectivii 
regizori că au soluționat, prin cinematograf, 
unele dificultăți ale artei lor; nici erezia 
cronicarilor care își închipuie, azi, că tea- 
trul nu-și este sieși îndestulător ca artă şi 
că are nevoie de sprijinul ecranului și al 


2 Mihail Lupu, „„Incercări regizorale intere- 
sante“, în „Scînteia Tineretului“, nr. 2603 din 
30.X1.1957. 

3 C. N. Contantiniu, „,Reuşit spectacol ieşean“, 
în „„Contemporanul'', nr. 47 (581), din 22.X1.1957. 

4 Simion Dima, „O dovadă de fantezie regi- 
zorală“, în „Drapelul roşu", Timişoara, nr. 
4012 din 16.X1.1957. 

umbrelor cinematografice pentru a se îm- 
plini. Nu sint părtaș al purismului în artă, 
şi mai cu seamă nu sint în ce priveşte arta 
teatrului, care se constituie prin definiţie 
din... arte ajutătoare. Ba, adaug, nu resping 
nici filmul ân teatru. Dar dacă-l accept, 
îl accept nu topit, nu ca o infuzie în tea- 
tru, ci găzduit cu propriile lui funcţii, cu 
esența şi posibilităţile lui specifice în anu- 
me momente extrateatrale, pe care, în ultimii 
30 de ani, o anumită categorie de opere 
dramatice le conţin ori le reclamă explicit. 
De la „drama documentară“, practicată în 
zgomotoase dezbateri divergente, dar nu și 
fructificată de Piscator, la mijloacele dis- 
tanțării şi epificării unor împrejurări sau 
acțiuni dramatice, folosite de Brecht, se 
întinde și se lichidează un insolit proces 
pentru întiietate, între film şi teatru. 
Procesul s-a dovedit de mult un proces 
al aparenţelor. A fost alimentat, susţi- 
nindu-se nu știu ce degenerescență a dra- 
maticului teatral, mai curind de o politică 
negustorească a studiourilor și de o anume 
inaptitudine vremelnică a unor dramaturgi 
de teatru în sezisarea, după primul război, 
a dimensiunilor mult mai largi şi mult mai 
variate pe care le prezentau viaţa și 
relaţiile omului în acea vreme. Era epoca 
celebră a „crizelor teatrului“ și, se zicea, 
a neputinței teatrului de a mai ieși din 
criză. În aceste împrejurări a fost „desco- 
perit“ filmul. Acesta invadase piața sălilor 
de spectacol, mai mult cu noutatea lui 
tehnică decit artistică. Elementul artistic, 
pe care cam de pe atunci i l-am putut recu- 
noaște, se datora în primul loc pătrunderii 
în cadrele ecranului a artiștilor de teatru și 
a mijloacelor de expresivitate caracteristice 
oropsitului teatru. Şi această împrejurare a 
născut și a făcut să circule enormitatea că 
„cinematograful a ucis teatrul“. Enormitate, 
care n-a avut nevoie de prea mult timp 
pentru a se dovedi ca atare. În plină pre- 
vestire a morții teatrului, Louis Jouvet s-a 
ridicat — mandatar al celor cîtorva cîți 
păstrau încă credința în teatru și cîiți nu 
voiau, ca oameni de teatr și credincioși ai 
teatrului, „să fie devoraţi de acest gigantic 
King-Kong care era cinematograful“ — și a 
demonstrat .că, departe de a fi în pragul 
morții, teatrul e dimpotrivă în pragul unei 
renașteri ; că marea ceartă intre scenă și 
ecran, departe de a demonstra vlăguirea 
artei milenare a Thaliei, i-a revelat, dim- 
potrivă, virtuți expresive şi mijloace de 

a-şi continua nobila misiune — în rîndul 
celorlalte arte — pe care tehnicitatea, oricît 
de avansată, nu i le-ar putea vreodată nici 
răpi, nici nimici. Arta nouă a filmului, 
oricit de vast și multilateral ar depăși 
dimensiunile limitate ale teatrului, nw 
va izbuti, pe calea mijlocită a tehnicii, 
decit să reproducă viața, umanitatea, frea- 
mătul poetic imediat, proprii teatrului. 
„La teatru, arăta Jouvet, mijloacele de 
expresie sînt mai reduse, dar vezi în el 
oameni, oameni care trăiesc... Cel mai 
bun film nu va putea niciodată înlocui 
aceasta. “ 

Şi, în adevăr, nu trecuse o stagiune de 
la  piesa-panegiric a lui Lenormand : 
Amurgul teatrului, şi o seamă de noi 
autori, de noi piese, construite însă cît de 
cit pe măsura noului conţinut de viață al 
epocii, au redat sălilor de teatru afluența 
entuziastă a  privirilor, o vreme îndrep- 
tate cu precădere spre sălile de cinemato- 
graf. „Cinematograful a ucis teatrul“ se 
dovedise o enormitate. Pe care nimeni nw 
s-a mai încumetat s-o repete de atunci. 

Și iată, ne este dat, în fața cîtorva în- 
cercări regizorale de a înnoi forța artistică 
a scenei cu foarte comode dar de mult 
osindite formule tehnic-cinematografice, să 
asistăm nu numai la promovarea (chiar 
cu rezerve) a acestor înnoiri, dar și la 
teoretizarea  dezumflatei  enormități că 
„Cinematograful a ucis teatrul“. l 

Citesc cronica „Corespondenţele“ dramei 
moderne“, apărută sub semnătura lui 
Mihnea Gheorghiu în „Contemporanul“ 
din 15.X1.1957. Se analizează în cronică 
regia Soranei Coroamă la Hotel Astoria. 
Cu spirit de pătrundere analitică şi cu 
necontestată competență. Dar atit spiritul 
analitic pătrunzător, cît şi competența 
netăgăduită a lui Mihnea Gheorghiu se 
aşază — din capul locului şi cu tendința 
clară de a generaliza şi de a orienta — 
pe o poziție discutabilä. 

Însuși titlul cronicii ni s-a părut, cu 
izul ei oarecum ezoteric, niţeluș... demo- 
dat. (Moda, modernitatea, modernismul au 
făcut nu de mult, la noi, obiectul unor 
pe cit de ample și îndelungi, pe atit de: 
zadarnice  osteneli  lămuritoare, în dome- 
niul poeziei.) Totuși, el făgăduia, credeam, 
utile contribuţii la dezlegarea multiplelor 
probleme ale dramei și teatrului nostru. 
Dar, o primă surpriză: Mihnea Gheorghiu 
lasă impresia că efortul pentru dezlegarea: 


acestor probleme (ale dramei şi teatrului 
nostru, care numai în criză nu se pot 
socoti) ar putea porni cu succes de la 
abordarea  chinuitelor întrebări pe care 
„comentatorii teatrului contemporan apu- 
sean“ și le pun „mai de mult, cu tristețe“, 
în fața fenomenului „pe care l-au numit 
abandonarea teatrului de către public“. 
Aşadar, de la criza teatrului apusean. 
Apoi, o a doua surpriză: Mihnea Gheor- 
ghiu descoperă cu ușurință cauzele crizei 
teatrului apusean în... seducția pe care 
„arta vertiginoasă a filmului, mai bogată, 
mai confortabilă“, o operează asupra pu- 
blicului, pentru care „iluzia dramatică nu 
mai corespunde total sensibilităţii“ lui. 
„Mai ales — afirmă Mihnea Gheorghiu — 
drama retorică sau care solicită obositor 
fantezia și atenția spectatorului, prin im- 
plicațiile (de joc, de timp, atmosferă etc.) 
ale textului, este aceea care este osindită 
să tragă toate consecințele faptului că 
„cinematograful a ucis teatrul“. („Mai 
ales, drama retorică“, dar, deci, nu numai 


ea — n.n.) De aici, concluzia: înläturi 
cauza, stingi efectul. Cu alte cuvinte: 
teatrul apusean — „ucis de cinematograf“ 


— poate ieși din criză sau (ca să fim în 
termenii lui Mihnea Gheorghiu) „ supra- 
viețuiește cu cinste“, adaptindu-se la vre- 
me, cerințelor noului public... reluînd cine- 
matografului, în forma actuală, o parte din 
datele pe care i le furnizase odinioară“. 
(Ca și cum, furnizind odinioară cinema- 
tografului respectivele „date“, teatrul le-ar 
fi abandonat cîndva.) 

Rămine cert un lucru. Că toată neferi- 
cita stare de lucruri în care se zbate 
teatrul apusean e o măruntă treabă de 
deplasare a sensibilităţii publicului spre 
modalitatea : de expresie „mai bogată și 
mai confortabilă“ a filmului. Așadar, o 
chestiune de mijloace tehnice de iluzio- 
nare”, şi — pentru momentul de faţă — 
anume, de mijloacele proiecției, dinamicii, 
luminilor şi umbrelor, perspectivelor şi 
cîtor altora specifice cinematografiei. E 
uimitor cum „comentatorii teatrului apu- 
sean“ se încurcă atit de dezorientați în 
hățişul unor probleme de conținut al dra- 
mei, mă rog, modernă, care (acest con- 
ținut şi această dramă) n-ar mai cores- 


5 Incă o dată, problema iluzionării e o pro- 
blemă care pretinde a adăstare aparte. 


punde; după ei, sensibilităţii actuale a 
publicului, şi nu-și dau seamă că această 
ensibilitate e o simplă chestiune de formă 
şi că, pentru a salva teatrul de la pieire, 
nu Nau, decît să-l înece în magma cine- 
matoprafiei care „l-a ucis"... Dar, în 
sfirşit, N treaba „comentatorilor teatrului 
apusean N dacă se  încăpăţinează să nu 


ucidă, pri cinematograf, a doua oară 
teatrul. 
Să revenim lð oile noastre și să luăm 


act de „satisfacția“ lui Mihnea Gheorghiu 
că, măcar noi, ne-am dat seama că „,des- 
tinele” dramei — „in special acela al 
dramei de amplă evocare“, al dramei is- 
torice, „de factură contemporană” (ceea 
ce, iarăși, nu înseamnă că numai ea — 
n.n.) — depind de „inrudirile“ ei; că 
„contemporaneitatea artistică a teatrului 
constă astăzi in detectarea şi folosirea 
măiastră a corespondenței dramei cu artele 
surori“, dintre care, cea mai nouă, cea 
mai darnică, este, fără îndoială, arta cine- 
matografiei („resursele de sunet, de lu- 
mini și de culori ale filmului“ avind o 
forţă sporită de a „transmite sugestia poe- 
tică“, pină mai ieri iscată de apelul la 
mărunte virtuți artistice ale scriitorului, 
ale actorului, ale scenografului, ale, la 
urma urmelor, regizorului...). 

Cind Gordon Craig susținea că teatrul 
este o artă incompletă, o susținea avind 
şi el în vedere artele surori la care tea- 
trul apelează, ca să fie. Numai că arta cu- 
vintului, a gustului, a culorii, a liniei, a 
mișcării, a monumentalului etc., cite alcă- 
tuiesc în expresie arta teatrului, s-au po- 
menit mulate inextricabil în structura lui 
artistică osebită. Nicăieri şi nimeni nu va: 
vedea teatrul apelind însă la o artă soră 
care, în esență, a crescut din dărnicia lui 
şi care, prin destinaţie şi prin substanţă, 
nu se poate mula cu celelalte „înrudiri* 
decit alterindu-le. A se „revitaliza“ prin 
cinematograf,  resemnindu-se, cu alte cu- 
vinte a sta în umbra lui, ar fi pentru 
teatru mai grav și mai trist decît moar- 
tea. Numai că teatrul, cu toată sensibili- 
tatea schimbată a publicului, se vrea şi se 
știe o artă proprie, cu un destin alături — 
deși nu potrivnic — de „corespondenţele“ 
socotite, nu știu de ce, neapărat necesare 
pentru salvarea „dramei moderne“. 


FI. 1. 


79 


WwWW.cimec.ro 


Al. O. TEODOREANU 


Versul pe scenă 


Știind bine că numai relativul e absolut, 
mu gust prea mult clasificările categorice și 
cu pretenții de imuabilitate. Cu toate aces- 
tea, atunci cînd e vorba de teatrul romi- 
mesc, nu mi-l pot înfățișa decit în două 
ipostaze : înainte şi după Alexandru Da- 
vila. Au fost desigur și înainte de Alexan- 
dru Davila actori mari (solişti), dar spec- 
tacole perfecte, ale unui „ansamblu“ pus la 
punct, nu se cunosc decit după intrarea lui 
în scenă. Pină la el, publicul își amintea 
mai mult de anumiţi actori. De la el în- 
coace îşi aminteşte şi de anumite piese. 
Am auzit ades, mulți bătrîni exclamind: 
ce bine era Matei Millo în cutare piesă de 
Vasile Alecsandri, sau Grigore Manolescu 
şi Aristiţa Romanescu în Hamlet. Piesa era 
un pretext care învedera talentul unui ac- 
tor. Astăzi, talentul actorilor  învederează 
valoarea unei piese. E o nunrţă. 


Piese în versuri se scriu din ce în ce 
mai rar. În schimb, se joacă şi din ce în 
ce mai prost. În timp ce din toate -punctele 
de vedere teatrul progresează, versul se tì- 
riie pe scindurile scenei după rea-pilda ra- 
cului din fabulă. Dar nici subestimarea, 
nici supraevaluarea nu folosesc la nimic. 
Să nu privim nici cu lupa, nici cu bino- 
<lul întors. Cu ochiul liber. E mai bine. 
Directorii de teatru şi regizorii se pling că 
actorii nu mai știu să spue versuri. Dar 
înainte ştiau ?  Gindească-se spectatorii 
mai virstnici, care în decursul unei jumă- 
tăți de veac au frecventat teatrul, cite piese 
în versuri bine jucate au văzut şi de ciţi 
actori care au jucat în ele își amintesc? 

Pentru numărătoare, degetele unei singure 
mini ajung. Ne amintim, firește, de Ion 
Manolescu în Gringoire, de Aristide Deme- 
triad în Trandafirii roşii, de Ion Iancovescu 
în Cometa şi Fata din Dafin, de Mărioara 
Giurgea care moștenise și glasul și gesti- 
culația  incomparabilei Aristiţa Romanescu, 
în toate prilejurile în care va fi spus ver- 
suri. Cu cîteva involuntare omisiuni, cam 
asta e tot. 


Versul e punct de plecare și totodată pia- 
tră de încercare într-o carieră actoricească. 
El reprezintă pentru actor, ca și pentru 
marii minuitori de proză, ceea ce repre- 
zintă gamele matinale pentru interpreţii in- 
strumentiști şi vocalizele pentru cîntăreți. 
Şi ceea ce numim îndeobşte dicţiune nu se 
referă exclusiv la pronunțare, ci în aceeași 
măsură la încartiruirea vorbelor în propo- 


- ziții şi fraze, aplicindu-se pînă și interpre- 


tării muzicii instrumentale și chiar caligra- 
fiei. Sint mari scriitori care din acest punct 
de vedere scriu bilbiit, după cum și intruși 
în literatură care gîndesc la fel. Cuvintul 
dicțiune îmi evocă statornic, în afară de 
teatru, tribună și amvon, trei desăvirșite, 
dar inimitabile modele : arcușul lui George 
Enescu, „toucher“-ul lui Dinu Lipatti și 
rostirea tenorului Constantin Stroescu. N-am 
auzit mulţi actori care să recite versul așa 
cum îl rostește Stroescu, fie că e o baladă 
populară, fie că e de Clement Marot sau 
Charles Baudelaire. 

Înainte de Alexandru Davila, în fabri- 
cile acelea de Hamleţi în serie care se nu- 

meau conservatoare, se preda un fel de a 
declama versul, nedepăşit în ridicol decît 
de “aceea ce în aceleași conservatoare se 
numea bel canto. Hăulea tenorul, mormăia 
basul și cotcodăcea soprana, dar ceea ce 
spuneau, ei ştiau (cînd ştiau). Constantin 
Nottara, tipul marelui actor de modă veche. 
declama și el, dar, vorba lui Caragiale, 
îl prindea, Elevii și imitatorii, se înţelege 
că făceau la fel, numai că nu-i prindea. De 
la declamaţia sforăitoare, îndrumătorii tine- 
rilor veleitari la scenă au căzut în excesul 
contrar. Ei pretindeau să se articuleze ver- 
sul cu tonul cu care ceri un trabuc la de- 
bit sau o scobitoare la birt. Nu mai știu 
cărui gogoman la dezordinea zilei i-a ful- 
gerat prin scăfirlie că interpretarea ideală 
a versurilor e aceea în care versul e debi- 
tat ca proză şi că ritmul și rima trebuie 
camuflate pentru a reda numai sensul. Go- 
gomănia a prins („un sot trouve toujours 
un plus sot qui l'admire!"). Această ine- 
parabilă gogomănie i-a dat prilej cinicului 
Bogdan-Piteşti să spuie, după premieră, au 
torului unui poem original, frumos versi- 
ficat : 

— E bună, tipule (piesa !), păcat că nu-i 
în versuri... se preta subiectul! 


ză 


Dar între a vocifera versurile și a le des- 
brăca de fireștile lor podoabe, e prefera- 
bilă, cred, o scandare inteligentă, într-un 
tempo al cărui secret numai „talentul îl 
poate dibui. În ce mă priveşte, ori de cite 
ori văd pe scenă cite-un energumen teatral 
schilodind picioarele versurilor și escamo- 
tind rimele replicii sale, îmi amintesc de-o 
lecție pe care am primit-o în tinereţe și pe 
care n-o uit: 

În anul 1916, îmi făceam stagiul militar 
ca elev teterist, la şcoala de artilerie, geniu 
şi marină, din calea Griviței. Se răspindise 
printre elevii şcolii moda de a-și atirna 
de găetanul de la buzunarul sting al vesto- 
nului, o așa numită „moselle“, de argint, 
cu care inlocuiau fluierul reglementar. A- 
ceastă „moselle“ nu era decit o imitație 
miniaturală a telului cu care bucătarii bat 
frişca și ouăle pentru omletă. Servea la 
scoaterea gazelor din şampanie, prin învir- 
tire. Îmi procurasem şi eu una și eram 
fcarte mindru de ea. O dată, aflindu-mă la 
un local de noapte cu niște fabricanți de 
şampanie, îndată ce mi s-a umplut cupa, 

introduc instrumentul în ea și-ncep să-nvirt. 
Unul din ei mă privea compătimitor: 

— Apoi bine, domnule, îmi zice, patru 
ani ne căznim noi să aducem această bău- 
tură în starea pe care o vezi, și dumneata, 
prin cîteva învirtituri, o dai cu patru ani 
înapoi. De ce să te obosești transformind 
şampania în vin? Nu-ţi place? Cere vin! 

l-am urmat sfatul. 

Actorii care transformă versul în proză 
nu fac altceva. 

Urma-vor ei insă sfatul meu ? 


Mihai Popescu 


Vorbeam dăunăzi cu un proaspăt student 
al Institutului de Teatru, care-mi spunea 
că a „auzit“ de Mihai Popescu... 

Studentul era din provincie și a venit 
mult prea tirziu la Bucureşti. Sau mai 
adevărat, Mihai Popescu a murit mult prea 
curind, În plină maturitate artistică, promi- 
siunile actorului, pedagogului și omului s-au 
risipit. Cred că a fost prima oară cind 
Mihai Popescu nu s-a ţinut de cuvint. 

Teatrul rominesc a suferit multe pierderi 
în ultimul timp, dar — într-un fel — nici 
una ca a lui Mihai Popescu. Lumea tea- 
trului era consternată. Nu înțelegea moar- 
ceasta, nedreaptă. Şi năprasnică. Toţi 
în stal, în şcoală, sau în viaţă. 
Să-l aplaude să înveţe. 

Studentul cu care vorbeam, doar „auzise“ 
de Mihai Popescu. A pierdut și mai mult, 
chiar dacă n-a suferit, Şi iată de ce: Mihai 
Popescu a fost un exemplu strălucit de 
actor, Talerftël său, calitățile scenice erau 
dublate de o disciplină și o şcoală fără 
reproș. Relaţiile sale cu rolul, cu regia, 
cu colegii erau inimitabile. Ar trebui imi- 
tate ! 

L-am cunoscut în Strigoii, unde, alături 
de marea artistă Mărioara Voiculescu, rea- 
liza un Oswald de neuitat. Pe atunci, nici 
nu bănuiam că am să urc și eu vreodată p= 
scenă. Nu bănuiam că am să am bucuria 
să dau mina cu Mihai Popescu, că am să-i 
ascult cursurile, că am să am nenumărate 
prilejuri să-l preţuiesc, să-l admir, să stau 
un an — aproape zi de zi — lingă catedra 
lui de la Institutul de Artă Cinematografică. 

La Teatrul Naţional, Petru Comarnescu 
ținea o conferință cu ilustrări făcute de 
actori. A fost a doua oară cînd l-am ascul- 
tat pe Mihai Popescu. Citea din Edgar Allan 


8l 


www.cimec.ro 


Po&: „Corbul“. De atunci am început să 
nu-l mai uit. Avea ochii aceia înţelepţi, 
puţin trişti şi în colţul gurii —' bun şi iro- 
nic — surisul. Fără urmă de patos, dict şi 
metalic, simplu şi înțelegător, ne dăruia un 
Po& neprețuit. 

De aici, mi s-a tras a treia întîlnire. De 
astă dată în Institutul de Teatru. Eram în 
anul II, Mihai Popescu m-a salutat. Și-a 
scos pălăria. 

li spuneam studentului că n-am apucat 
niciodată să-l salut primul pe Mihai Po- 
pescu. Şi socot că nu din neobrăzarea mea. 
Mihai Popescu era de o politețe fără sea- 
măn. 

Pe scenă cu el, la Municipal, în Pace pe 
pămint. Juca rolul principal. Ultimele repe- 
tiții înainte de premieră, ca totdeauna, în 
mare tensiune. „Nu poţi să știi — îi 
spuneam studentului — cîtă răbdare obsti- 
nată, cit efort fără protest, am văzut la el. 
Noi, tinerii, figuram agitat. Aveam draci! 
Mihai Popescu care juca și la Teatrul Giu- 
leşti — dacă nu mă înşel — şi trebuia să 
plece, repeta cu o conştiinciozitate şi o se- 
riozitate pe care aş dori să le dobindesc. 
Pe drama finală a personajului, în sala 
tribunalului, un reporter fotografic, într-un 
jerseu, violent de galben, se scălimbăia. 
Reporterul eram eu! Mihai Popescu mi-a 
spus — și numai mie — că e de părere că 
publicul nu trebuie să ridă pe acest final. 
Că fac bine ce fac, dar... Şi a zimbit. Cîtă 
dreptate avea !“ 

Mi-amintesc silueta lui zveltă, fără afecţie, 
în drum spre Institutul de Artă Cinemato- 
grafică. Călcam stingaci lingă paşii lui 
firești. Eram asistentul lui ! 

Clasa a fost la început intimidată de omul 
acesta care nu „arăta“ cum să joci, ci nu- 
mai stimula. Mihai Popescu citise mult şi 
umblase prin şcoli. Pe Stanislavski îl cu- 
noștea într-adevăr. Şi nu numai pe el. Iubea 
clevii lui, dar nu arăta. În examene nu-și 
apăra clasa. Adică în cazul unora în care 
credea, argumenta. Dacă nu, era de o blindă 
intransigență. Vreau să spun că nu era în 
stare să fie rău şi de aceea n-a susținut 
vreodată false talente. Am văzut acum cinci 
ani, cind a murit, lacrimile elevilor sau ale 
foștilor elevi. Inţeleseseră toți. 


(Acum știi — i-am spus studentului — 
de ce ai venit mult prea tirziu la Bucureşti, 
sau, mai adevărat, de ce a murit mult prea 
curind Mihai Popescu ?) 

Tudorel POPA 


Două genuri diferite 


Spectatorii bucureșteni sînt „invitaţi“ să 
devină specialişti în arta arenei de circ. 
După artiștii sovietici, artiștii circului ger- 
man „Aeros“ au prezentat un program bo- 
gat. A fost ușor identificabilă concepţia 
artistică în alcătuirea unui program speci- 
fic. (Un scurt prolog sugestiv făcea chiar 
aluzie la tradiţiile imemoriale ale genului.) 

Circul „Aeros“ are un program  echili- 
brat, alcătuit: în egală măsură din numere 
de acrobație și altele de dresaj. Ca o tră- 
sătură specifică modernizării, ne-au fost 
prezentate numeroase inovaţii tehnice, bazate 
pe mecanisme uneori destul de complicate. 
„Greutatea specifică“ circului a dat-o însă 
prezența în manej a animalelor dresate și 
mai cu seamă a elefanților şi leilor. Fără 
a prezenta „numere“ extraordinare, „Aeros“ 
a adus în arenă un program destul de va- 
riat și complex. 

O insuficientă popularizare ne-a anunţat 
prezența în București a unui grup de ar- 
tiști sovietici de estradă. 

Am reţinut variata și interesanta prezen- 
tare a programului, din care făceau parte: 
un poem de Maiakovski, jongleri, acrobaţi, 
muzică lirică, un scamator, un scheci, o a- 
crobație, un prestidigitator. 

Colectivul artiștilor moscoviți s-a făcut 
remarcat printr-o uimitoare precizie, prir 
prospeţimea cu care fiecare interpret și-a 
executat numărul cu o perfecțiune ce trăda 
o rutină excepțională. Artiştii sovietici s-au 
integrat perfect genului estradistic — cæ 
să-l numim așa — de muzic-hol, bazat mai 
ales pe originalitatea unor execuţii cel mat 
ades acrobatice. E un program „de sală“, 
cum îl numesc specialiștii, un  spectacoP 
odihnitor și optimist totodată. 

„Numărul tare“ al programului îl consti- 
tuie evoluţia prestidigitatorului și iluzionis- 
tului Tai-pe. Posedind o recuzită luxurian- 
tă, pînă la urmă însă accesorie unei măies- 
trii și virtuozități unice, scamatorul a făcut 
o risipă de fantezie, grefată într-un decor 
bogat, oriental. A fost o adevărată lecţie. 
de la care „specialiștii“ noștri ancoraţi îm 
programe învechite au numai de învăţat. 

Două programe diferite, două genuri di- 
ferite, din care ar avea de învăţat în pri- 
mul rînd Circul nostru de Stat, care exce- 
lează în prezentarea unor programe de es- 
fradă pe... arenă de circ, aşadar într-un 
„mixtum compositum“ neinspirat, pe care 
prezența unor artiști talentaţi, dar din alte 
genuri, este departe de a-l salva de la hi- 
briditate. Altfel ar sta lucrurile dacă talen- 
taţii noştri artişi de circ ar avea mai des 
prilejul de a dovedi publicului măiestria lor 
specifică, și n-ar mai fi siliți de nu știm 
ce inerție să tot repete numere... ancestrale. 

E timpul să se înțeleagă că circul nu 
trebuie să fie estradă, după cum estrada 
nu trebuie să fie... circ. 


Replică provincială ] 


Şi exemplele bune sint deseori imitate; 
ba mai mult: dezvoltate creator. Teatrul 
Naţional a deschis seria conferinţelor expe- 
rimentale de istoria teatrului, cu o perio- 
dicitate şi o regularitate vrednice de toată 
lauda. Succesele obţinute în fața unor săli 
arhipline duminică dimineaţa au stirnit, în 
cele mai variate cercuri de spectatori, inte- 
res pentru trecutul teatrului. Acestei „che- 
mări“ tacite a primei noastre scene i-au 
răspuns conferințele experimentale — spora- 
dice — ale Teatrului Tineretului și cele de 
curind permanentizate ale Teatrului Arma- 
tei. Am fost de asemenea informaţi despre 
un ciclu de conferinţe de estetică teatrală, 
inițiat de Teatrul Naţional din lași. Un 
teatru tînăr, Teatrul de Stat din Orașul 
Stalin, şi-a însușit iniţiativa mai sus amin- 
tită, abordind-o însă într-un fel personal. 

Sub titlul Să cunoaştem dramaturgia uni- 
versală, teatrul a iniţiat un ciclu de lecturi 
ale capodoperelor dramaturgiei universale. 
În cadrul acestui ciclu, actorii teatrului fac 
lectura celor mai valoroase opere din dra- 


matur, universală, începînd cu antichita- 
tea gfeacă și pină în zilele noastre. În 
prima parte a ciclului se face lectura unor 
piese de Sofocle, Eschil, Euripide, Aristo- 
fan, Plaut, apoi a unor piese create în pe- 
rioada Renașterii etc. 

Fiecare lectură este precedată de o scurtă 
prezentare introductivă, după care actorii 
teatrului prezintă integral piesa respectivă, 
cu lumini și mișcare scenică (dar fără cos- 
tume și grimă). 

Din colectivul care a făcut lectura pri- 
mei piese, Oedip rege de Sofocle, au făcut 
parte interpreții cei mai valoroși ai teatru- 
lui; e interesant de remarcat că artistul 
emerit Mișu Fotino, cunoscut pentru rolu- 
rile de comedie pe care le-a abordat pînă 
acum, a interpretat rolul prorocului Ti- 
resias. 

E o replică demnă a provinciei la iniția- 
tivele artistice ale Capitalei. 

Al. P. 


Premierea unor oameni 
de teatru 


În săptămîna teatrului din Luna Culturii, 
au fost decernate următoarele premii pen- 
tru realizări din stagiunea 1956/57 : 

Pentru cea mai izbutită creație regizo- 
rală în spectacolele cu piese romînești, re- 
gizorului Horea Popescu, care a pus în scenă 
piesa Domnişoara Nastasia de G. M. Zam- 
firescu la Teatrul Muncitoresc C.F.R.-Giu- 
lești. 

Pentru cea mai reuşită interpretare a 
unui personaj masculin în spectacolele cu 
piese romineşti, actorului Radu Beligan —, 
interpretul rolului Cerchez din piesa Zia- 
riştii de Al. Mirodan, la Teatrul Naţional 
„I. L. Caragiale“. 

Pentru cea mai reuşită interpretare a 
unui personaj feminin din spectacolele cu 
piese romineşti, actriței Marga Anghelescu, 
interpreta rolului Nastasia, din spectacolul 
Domnişoara Nastasia, la Teatrul Muncito- 
resc C.F.R.-Giuleşti, 

Bheridiaune 


Roadele unui concurs 


Concursul unional, organizat în toamna 
anului trecut in cinstea lui Octombrie, s-a în- 
cheiat cu roade neașteptat de bogate: a- 
proape 2000 de lucrări prezentate, dintre 
care 16 piese premiate și distinse cu men- 
țiuni. 

Spaţiul restrins nu ne îngăduie o cerce- 
tare amplă a pieselor premiate. Rindurile de 
față îşi propun să prezinte în linii mari 
lucrările reţinute de juriul concursului. 

Dedicate toate aceluiași eveniment istoric 
de importanță mondială, lucrările premiate 
compun în ansamblu o frescă largă a dez- 
voltării societății sovietice în răstimpul ce- 
lor 40 de ani ai existenţei sale. Cu toate 
că piesele distinse de juriul concursului an- 
corează în perioade istorice diferite (dar, 
bineînțeles, toate aparţinind marii istorii a 
statului sovietic) ; deși îmbrățișează aspecte 
variate ale acestei istorii şi deși prezintă 
oameni cu profiluri caractereologice felurite, 
aparținind unor etape de dezvoltare deose- 
bite, aceste piese au o trăsătură comună, 
concretizată în strădania autorilor — din- 
tre care foarte mulți și-au făcut debutul cu 
prilejul concursului „de a surprinde şi 
reda patosul revoluţionat al realității socia- 
liste“. Spiritul contemporaneității, spiritul 
epocii socialismului, e prezent şi dominant 
în toate cele 16 piese premiate. Și fără în- 
doială, în îmbogățirea galeriei tipologice a 
dramaturgiei sovietice rezidă în primul rind 
marele merit al concursului. 


Fie că e vorba de inginerul Konstantin 
Iurev, eroul piesei Inimi înflăcărate de Lev 

Mitrofan (distinsă cu premiul Il), un in- 
telectual ridicat din rîndurile clasei munci- 
toare, pe umerii căruia apasă răspunderea 
unei importante construcții din Siberia de 
azi ; fie că e vorba de comunistul Gavrila 
lakușkin din piesa Piine şi trandafiri de A. 
Salinski (distinsă cu premiul II) care, îm- 
preună cu tovarășii săi, hotărăște încă în 
perioada războiului civil înființarea unei 
gospodării colective în Āltai ; fie că ne re- 
ferim la ţăranca Natalia Osviannikova din 
piesa Din întunecime de Anna Kiseleva 
(lucrare menţionată), care parcurge alături 
de întregul popor sovietic drumul lung de 
la întuneric la lumina unei vieţi creatoare, 
conștiente ; fie că ne oprim la grupul de 
ostași ai unei unități de aprovizionare a 
Armatei Roșii, oameni simpli a căror con- 
tribuție anonimă la cauza victoriei a fost 
hotăritoare (Un convoi de gradul II de D. 
Urin — distinsă cu premiul II), omul so- 
vietic ni se dezvăluie sub noi aspecte, ca- 
racteristice, preţioase pentru cunoaşterea mai 
deplină a celor care, cu avintul minţii și 
puterea brațelor lor, au pornit primii la 
zămislirea unei noi orînduiri sociale. 
Oamenii plămădiți de revoluţie sînt con- 
ştienți că uriașele transformări sociale se 
produc în numele omului și pentru om. 
Această nezdruncinată credință în obiecti- 
vele umaniste ale revoluţiei alimentează en- 
tuziasmul lor, eroismul, dirzenia în luptă. 
În numele lor, ostașii convoiului de aprovi- 
zionare înving piedicile pe care inamicul le 
ridică în fața lor, reuşind să-și îndepli- 
nească misiunea. În numele lor, luptă oa- 
menii din nordul țării sovietice în anii răz- 

boiului civil, impotriva cotropitorilor anglo- 
americani (În cercul de foc de P. Boriskov, 
distinsă cu premiul III). Pentru izbinda 
acestui umanism sînt gata să-și dea viaţa 
eroii dramaturgului M. Șatrov din piesa 
Tinerețe nemuritoare (lucrare menţionată), 
ca şi cei din piesa lui A. Verbițki: Zările 
deasupra Piterului (care, de asemenea, a pri- 
mit o menţiune). Cu dușmanii acestui uma- 
nism revoluționar își măsoară puterile oa- 
menii sovietici, eroi ai piesei Misiunea prin- 
cipală (de K. Gubarevici) care, în primii 
ani după victoria revoluţiei, se ridică îm- 
potriva reacţiuniii ; după cum tot din acest 
umanism îşi trag seva fantezia și îndrăz- 
neala creatoare a inginerului lurev, care 
înțelege că grandioasele construcţii ale so- 
cialismului sint menite, în primul rînd, să 
creeze oamenilor condiţiile unei vieţi din 
ce în ce mai fericite. 

De aceea, oricît de deosebiți ca tempera- 
ment şi caracter, toți acești oameni se în- 
rudesc îndeaproape prin devotamentul şi 
dragostea lor nețărmurită față de cauza 
partidului, față de viitorul statului sovietic. 
Mai mult decit atit, în trăsăturile unora 
putem cu ușurință întrevedea pe acelea ale 
urmașilor, deşi în timp îi despart aproape 
40 de ani. lată-l, spre exemplu, pe Gavrila 
lakușkin din piesa Piine și trandafiri de A. 
Salinski. Nestrămutată e credinţa sa în vic- 
toria deplină a revoluţiei, în capacitatea 
creatoare a maselor, în viitorul luminos al 
statului sovietic. Educat de partid, Gavrila 
lakușkin a învăţat să privească, cu ochii 
larg deschişi şi încrezători viitorul, chiar 
atunci cînd prezentul apărea încă nesigur. 
De aceea, în toiul luptei împotriva inter- 
venţiei, Iakușkin pune bazele unei gospc- 
dării colective. Ce-i dă forța necesară pentru 
a duce la capăt temerara sa încercare ? În- 
crederea în cauza partidului, încrederea în 
forța maselor, conștiința că tot ce se făp- 
tuieşte în numele revoluţiei se face prin 
forța oamenilor, spre folosul oamenilor. 
Dar iată-l pe un alt Gavrila lakușkin 
peste 40 de ani. Anii războiului civil sînt 
departe, după cum departe a rămas Altaiul! 
în care el visa primul colhoz. Acum lakuș- 
kin e în Siberia, iar eforturile sale se con- 
centrează nu în jurul unei gospodării colec- 
tive, ci pentru zidirea unui mare combinat 
industrial. Nu-l mai cheamă lakușkin, ci 
Konstantin lurev, inginerul Konstantin Iu- 
rev, eroul piesei Inimi inflăcărate de Lev 
Mitrofan. Multiplele probleme ale construc- 


ției impun uneori tăriri decisive; pline 
de risc, pe care inginerul lurev nu va pre- 
geta să le ia, continuînd, în alte condiţii 
şi la alte coordonate, lupta predecesorului 
său, lakușkin. Dar oare în elevii acelei 
şcoli de meserii din preajma Stalingradului 
care, în vara anului 1942, alături de pro- 
fesorii lor, au pregătit apărarea legendarului 
oraș, și despre care ne povestește I, Cepu- 
rin in piesa Cind aveam i7 ani (distinsă 
cu premiul III), nu-i putem recunoaște cu 
ușurință pe ostașii convoiului de aprovizio- 
nare a Armatei Roşii ? Oare luptătorii din 
îndepărtatul nord care-și apără tinăra re: 
publică sovietică de atacurile intervenţioniş- 
tilor (Misiune principală) nu-i prevestesc pe 
marinarii flotei Mării Baltice care în anii 
Marelui Război pentru Apărarea Patriei an 
dat o hotăritoare ripostă cotropitorilor fas- 
ciști (Nemuritorii de E. Viskunski, lucrare 
distinsă cu premiul III)? Da, toți acești 
oameni se dovedesc membrii aceleiași fami- 
lii strîns unite şi educate de către partidul 
bolşevicilor, în spiritul celor mai inalte 
exigenţe civice și etice. Căliţi în focul ati- 
to! grele încercări, ei îşi dezvăluie din plin 
virtuțile şi în condiţiile muncii pașnice, de- 
monstrind o totală fuziune între interesele 
lor personale și cele ale statului socialist. 
Acesta este cazul oamenilor sovietici ce 
populează piesele Prietenii rămin prieteni 
de A. Kuznetţov şi G, Stein, Îmi aparține 
de I. Bagurinski, În ținutul natal de V. 
Liubimova sau O noapte agitată de V. Ighi- 
şev — menţionate toate de juriul concursu- 
lui, şi care surprind aspecte din munca 
paşnică a oamenilor sovietici din epoca 
noastră. 

Era firesc ca această preocupare pentru 
soarta omului sovietic, materializată în ati- 
tea piese de către dramaturgii participanţi 
la concurs, să nu ocolească o temă atit de 
importantă ca educarea tineretului. V. Ro- 
zov, care și-a dovedit predilecţia pentru pro- 
blemele legate de educaţia tineretului, a 
participat la concurs cu o piesă intitulată 
sugestiv Drumul pe care păşeşti (distinsă 
cu premiul III), în care pledează pentru 
educarea tineretului în spiritul muncii con- 
structive spre folosul societății și combate 
apucăturile mici burgheze, egoismul meschin 
și invidia deșartă. 

Omul sovietic, reprezentant al maselor, 
creator al unei noi vieți, iată tema comună 
celor 16 piese premiate de juriul concursu- 
lui unional. Deşi înrudite prin aceeași ten- 

dință de a dezvălui cît mai bogat structura 
complexă a  ziditorilor noii lumi, piesele 
premiate găsesc, fiecare în parte, modalități 
de expresie noi, un limbaj artistic propriu, 
în măsură să le asigure, în aria unei teme 
comune, originalitate și inedit. Cele 16 piese 
premiate dovedesc, odată mai mult, că va- 
xietatea de stiluri și de modalități artistice 
este proprie realismului socialist. 

În prezent, marea majoritate a pieselor 
premiate a fost inclusă în repertoriul tea- 
trelor sovietice. Unele dintre piese au și 
fost prezentate în premieră, prilejuind res- 
pectivelor teatre importante succese artistice. 


D. VLAD 


Laude preţioase 


..Un nas obraznic și rotund ca o pătlă- 
pică. Doi ochi cu căutătură şireată, deşi 
nu lipsită de naivitate copilărească. Picio- 
rușele : scurte și musculoase, de sportiv. 
lată-l pe "Țăndărică, acest copil teribil, cu- 
noscut și iubit de cei mici dar şi de spec- 
tatorii virstnici ai teatrului de păpuşi din 
Bucureşti, care și-a ales drept emblemă 
chipul popularului personaj. În ultima vre- 
me, Ţăndărică și-a plimbat deseori prin 
străinătate făptura-i firavă, făurită din lemn, 
cuie, clei și sfori, purtind cu el mesajul unei 
arte în plină înflorire. A poposit în Alba- 
nia, unde a încîntat pe spectatorii de toate 
virstele. Și-a demonstrat iscusința în Uniu- 
nea Sovietică și a rezistat cu deplin succes 
confruntării cu confrații săi mînuiţi de mîna 
iscusită a unui mare maestru: Serghei O- 
brazțov. Și iată-l, în urmă cu citeva luni, 
descinzind în patria lui Skupa, cunoscută 
în lumea întreagă prin bogata ei tradiție de 
artă păpușerească. Cum a fost primit Tea- 
trul „„Țăndărică“ în R. Cehoslovacă? Să 
dăm mai bine cuvîntul presei cehoslovace, 
atit de bogată în elogii la adresa măiestriei 
păpușarilor noștri : 

„Cu o săptămînă în urmă, scrie ziarul 
„Ludova Demokracie“, urînd bun sosit pä- 
puşarilor de la Teatrul „„Țăndărică“ din 
București, fiecare dintre noi era pe drept 
cuvint curios să le vadă spectacolele... 

„„„Curiozitatea noastră era cu atit mai 
mare, cu cît teatrul de stat din București 
are și marionete, păpuși cu „tradiție“ în 
Cehoslovacia. 

N-am fost cu nimic decepționaţi, toate 
cele patru spectacole — fiecare în alt gen 

— ne-au convins că avem în fața noastră 
un ansamblu foarte ridicat din punct de 
vedere profesional şi cu înalte țeluri artis- 
tice. Teatrul a prezentat spectacole de ma- 
rionete și de păpuși. Fiecare reprezentație 
ne-a convins că arta mînuirii este domeniul 
forte al acestui teatru și că în funcție de 
aceasta este alcătuit întregul spectacol. Pe 
lingă aceasta, piesele sint studiate pină în 
cel mai mic amănunt. 

Deşi vine dintr-o ţară cu o tradiţie de 
dată mult mai recentă în arta păpușilor, 
Teatrul „Țăndărică“ ne-a demonstrat un joc 
magistral cu marionetele. De aceea, turneul 
lui a fost binevenit, fără să mai vorbim 
de regia realmente pătrunsă de spirit umo- 
ristic... “ 

lar în ziarul „Rude Pravo“, profesorul 
Erik Kolar scrie, printre altele : 

„Acest ansamblu a venit în orașul în 
care teatrul lui Skupa a făcut din specta- 
torii teatrelor de păpuşi un public preten- 
țios. A venit, a jucat și... a obținut un 
succes deplin“. 


Ecouri pe marginea Consresului 


de la Veneţia 


Deşi a trecut mai bine de o jumătate de 
an de la data cînd și-a încheiat lucrările 
al II-lea Congres Internaţional de Istoria 
Teatrului, ţinut la Veneţia, cercurile tea- 
trale de pretutindeni încă nu par să fi 
ostenit de a comenta şi analiza dezbaterile 
şi concluziile sale. De asemenea, publicaţiile 
de specialitate acordă încă cu dărnicie în 
paginile lor, spațiu unor relatări privind 
esențialul problemelor discutate. Astfel, în 
nr. 4/1957 al revistei austriece „Maske und 
Kothurn“ găsim sub semnătura lui Margret 
Dietrich un rezumat interesant al lucrărilor 
secției de metodică, din care reproducem 
mai jos un fragment: 

„Prof.Deleanu (Rominia) a cerut cu in- 
sistență ca știința teatrului să acorde o 
atenţie sporită folclorului, căci — a arătat 
d-sa — în folclor trebuie căutate nu numai 
rădăcinile teatrului în general, ci și izvoa- 
rele și forțele proaspete ale teatrului de 
mîine. 

A luat apoi cuvîntul prof. Bellonci; cu 
aceeași energie cu care și-a susținut pro- 
priile teze, d-sa a formulat unele obiecţii 
foarte sceptice. Deoarece, în cazul datinilor 
populare consemnate în folclor nu avem 

«de-a face cu forme de artă, știința teatru- 
lui nu are nici un motiv să se ocupe de 
«le. Prof. Bellonci a extins această obiecție 
chiar și asupra acelor Sacre rappresentazioni 
din evul mediu, care, a spus d-sa, nu pot 
fi cuprinse în -categoria teatrului adevărat, 
<deoarece le lipsesc formele inițiale ale artei. 
Spre deosebire de acest punct de vedere, 
dr.Stadler (Elveţia) s-a situat, în mod prie- 
tenesc, pe o poziţie diametral opusă, care 
în practică este sprijinită de ştiinţa teatru- 
lui din toate țările europene: el şi-a expri- 
mat dorința ca noțiunea de teatral să fie 
luată într-o accepţie mai largă. Trebuie să 
se vorbească despre teatru, oriunde niște 
oameni joacă roluri şi apar în fața unui 
public, aşa cum se întîmplă atit în spec- 
tacolele religioase din evul mediu, ca și în 
datinile populare. D-sa a spus că această 
concepţie constituie principiul fundamenta! 
al oricărei cercetări de istoria teatrului. Is- 
toricul teatrului este dator să acorde noti- 
unii de teatru sensul cel mai larg cu putin- 
ţă, să nu se preocupe exclusiv de drama 
vorbită, cîntată, dansată, de arta scenei, 
<i să aibă în vedere, de pildă, și toate 
procesiunile, serbările baroce, sau circul din 
secolul al XIX-lea, care a iniţiat tradiția 
pantomimei. Teatrul profesionist și tea- 
trul de amatori interesează deopotrivă 
pe cercetătorul istoriei teatrului. Teatrul de 
amatori încă a mai îndeplinit în cursul ulti- 
melor două secole un rol deosebit de mare, 
şi mişcarea teatrală a unei țări — 
Elveţiei, de pildă — nu poate fi judecată, 
dacă nu se ţine îndeajuns seamă de acest 
sector. Dacă vom restringe noţiunea de 
teatru la teatrul de artă cu actorii săi 
profesioniști, nu vom ajunge niciodată să 
înțelegem originile teatrului; sectoare 
vaste ale evoluției sale ar scăpa, în acest 
<az, privirii noastre; chiar şi unele feno- 
mene de domeniul teatrului contemporan ar 
putea fi înțelese anevoie, în anumite pri- 
vințe. . 
Deşi punctele de vedere exprimate de 
diferiţii cercetători în cadrul secției 5 
metodică se deosebeau, în parte arte 
mult între ele, deși au reieșit clar unele 
opoziții, au existat totuși şi poziţii funda- 
mentale comune și, mai presus de orice, 
s-a constatat o largă înțelegere reciprocă. 
Secţia de metodică şi-a încheiat lucrările 
într-o atmosferă de colaborare prietenească. 


Discuţiile rodnice urmează să fie reluate 
cu prilejul viitoarei sesiuni plenare, care 
va avea loc la Viena în primăvara anului 
1959.* 


Ştiri din... 
UR. S*£ 


e Teatrul de Dramă din oraşul Ulianov 
a prezentat în premieră unională piesa 
O misiune minunată, datorită dramatur- 
gului local V. Dediuhin. Noul spectacol 
surprinde cîteva episoade din viața fami- 


liei Ulianov, familia marelui conducător 
al revoluţiei: Lenin. L 
e Teatrul academic „J. Kupala” din 


Minsk a prezentat, cu prilejul festivalului 
unional al teatrelor, două spectacole, și a- 
nume Vulpea şi strugurii de G, Figuereido 
şı Anul amenințător de A. Kapler. 

Ambele spectacole, primite cu mult inte- 
res de publicul spectator, vor figura în re- 
pertoriul teatrului pe anul 1958. Cit pri- 
veşte teatrul rus „A. M. Gorki” din Minsk, 
el a înscris în repertoriul său piesa Mi- 
siunea principală de K. Gubarevici. 

e Dramaturgul sovietic D. Zorin și-a 
anunțat mai de mult intenția de a scrie o 
trilogie dramatică dedicată istoriei oraşului 
Moscova. Prima parte a trilogiei, intitu- 
lată Izvorul veşnic, în care dramaturgul 
reflectă evenimentele anului 1920, deci o 
perioadă de început a statului sovietic, se 
jcacă încă din toamna trecută pe scena 
Teatrului Mic. Actualmente, D. Zorin lu- 
crează la a doua parte a trilogiei (Ziua 
hotăritoare), care va oglindi problemele 
onstrucției paşnice de astăzi. Cit priveşte 

!/ /ultima parte a trilogiei — titlul ei a fost 
fixat provizoriu Viitorul — ea va deschide 
o perspectivă asupra ării Sovietice şi, 
implicit, a oraşului Moscova în anul 1970. 
ltimele două părți ale trilogiei au fost 
tractate tot de Teatrul Mic. 
e Un colectiv format din actorii Teatru- 
lui Academic de Artă a întreprins recent 
un lung turneu pe șantierele hidrocentra- 
elor din Siberia. Cu acest prilej, au fost 
pete piesele Orologiul Kremlinului, 

Liubov Iarovaia, Platon Krecet, ca şi frag- 
mente din piesele lui Gorki și Cehov. 

e Teatrul din Bălți (R.S.S. Moldove- 
nească) a inscris în repertoriul său Coana 

Chiriţa la Iaşi de V. Alecsandri. Direcţia 
de scenă o semnează B. Harcenko. 

e Teatrul din Sverdlovsk a montat re- 
cent o piesă scrisă de unul dintre tinerii 
actori ai teatrului. Este vorba de lucrarea 
Odată, în grădinile liceului, dedicată ado- 
lescenţei marelui Pușkin. Rolul principal, 
cel al poetului, este deţinut chiar de au- 
torul lucrării. 

e Direcţia Generală a Artelor din Mi- 
risterul Culturii al R.S.F.S.R. a hotărit 
recent înființarea unor studiouri pentru 
pregătirea tinerilor actori, pe lingă tea- 
trele din Novosibirsk, Vladivostok, Iaros- 
lav, Gorki, Voronej, Saratov şi unele tea- 
tre din Leningrad şi Moscova. 

În cadrul acestor studiouri, viitorii ac- 
tori, recrutați dintre cei mai talentaţi ti- 
neri din localitatea respectivă, vor audia 
un curs de arta actorului, eșalonat pe doi 
ani. Totodată, elevii vor desfășura şi o 
activitate practică pe scena teatrului res- 
pectiv : în anul I, ei vor face figuraţie, 
iar în anul II vor interpreta un rol în- 
tr-unul din spectacolele teatrului. După 
absolvirea studioului, elevii rămîn anga- 
jații teatrului. 

Hotărîrea precizează că aceste studiouri 
își vor desfăşura activitatea periodic, în 
raport cu necesarul de cadre al fiecărui 
teatru. În oraşele cu mai multe instituții 
teatrale, studiourile vor funcționa, pe rînd, 
pe lingă unul dintre teatrele respective, 

e De curind a apărut în vitrinele li- 
brăriilor sovietice primul volum al alma- 
nahului Dramaturgia contemporană. Alma- 
nahul cuprinde textele complete ale piese- 
lor Izvorul veşnic de D. Zorin, Tovarăşi 
romantici de M. Sobol, Ultima etapă de 
E. M. Remarque; vodevilul Două mâtuşi 
sau... totul ca într-un vodevil de V. Ko- 
rostilev și comedia Nota zero la purtare 
de V. Stoenescu și O. Sava. 


Italia 


e „La Scena“, buletinul Institutului de 
Dramă Italian, a publicat în numărul 
20/957 o informaţie privind Festivalul in- 
ternațional al teatrelor de păpuşi, care 
urmează să se desfășoare la București. 

„Păpuşile şi marionetele din multe ţări, 
se spune în amintita informaţie, vor fi 
convocate la Bucureşti pentru un Festival 
internațional, ce se va desfășura între 15 
mai — 1 iunie 1958. Pot participa la a- 

cest festival toate formaţiile, cit și toţi 
artiştii profesioniști sau amatori“. 

Totodată ştirea din „La Scena“ indică 
modalităţile de înscriere la festival. 

e Reproducem dintr-un număr recent al 
revistei „Il Dramma“ următoarea notă a- 
părută sub titlul „Unde se joacă teatru la: 
Veneţia “ : 

„Înregistrăm două ştiri care privesc Ve- 
neţia şi teatrele ei. Poate că una o între- 
geşte pe cealaltă, poate că nu există nici œ 
legătură între faptele relatate. Oricum, 
deocamdată, nici o companie de proză nu 
poate poposi la Veneţia, pentru că nu ar 
avea unde să joace. Şi iată de ce: teatrul 
„Ridotto“ a fost dărimat. Lucrul s-a pe- 
trecut la sfîrșitul lui septembrie. 

E drept „Ridotto“ nu era un teatru, ci, 
un simplu paleativ, o caricatură de teatru: 
înjghebată cu 350 de fotolii, dar dărima- 
rea lui a trezit o mare uimire. Tocmai 
acum, în toiul stagiunii, desființarea — 
printr-o hotărire atit de drastică din par- 
tea primăriei — a unicei săli în măsură, 
cît de cit, să adăpostească un spectacol, 
a părut cel puţin un act de îndrăzneală. 
Cu atit mai mult, cu cît — și aici inter- 
vine a doua ştire — la puţin timp după 
aceea, s-a comunicat că, printr-un decret, 
gloriosul teatru „Goldoni“ a fost salvat 
de la expropriere din respect istoric, înlă- 
turindu-se astfel pericolul să sfirșească ca: 
cinemascop. Dar, adaugă comunicatul, în-- 
trucit „Goldoni“, o clădire veche de 335 
de ani, se găsește într-o stare de totală 
paragină și trebuie complet: refăcut, peste 
citeva zile se va institui un concurs etc.,. 
etc. 

Aţi înţeles deci? Pînă cînd va fi gata: 
noul „Goldoni“, vor mai trece cîţiva ani. 
Între timp, mulțumindu-se cu „salvarea“ 
vechiului teatru, municipalitatea n-a găsit 
altceva mai urgent de făcut decît să dă- 
rime şi teatrul „Ridotto“ !“ (adică, singura- 
sală în care se mai putea reprezenta un 
spectacol teatral. — N. Red.). 

Orice comentariu pare de prisos! 


R. Cehoslovacă 


e Cabinetul pentru studiul istoriei tea- 
trului ceh, înființat pe lingă Academia de 
Ştiinţe, pregăteşte actualmente o istorie «a 
teatrului ceh. Lucrarea va oglindi dezvol- 
tarea teatrului ceh de la începuturile sale- 
pînă în zilele noastre. „Istoria teatrului: 

ceh“ va apărea în două volume: primul în 
1960, iar al doilea în 1961. 

e Alte opt piese rusești și sovietice îm- 
bogăţesc anul acesta repertoriul teatrelor 
pragheze. Astfel, Teatrul „S. K. Neu- 
mann“ va reprezenta Pescăruşul de Ce- 
hov; Teatrul Realist, Prea multă minte 
strică de Griboiedov, iar Teatrul de Co- 
medie, Visul unchiaşului de Dostoievski. 
Dintre autorii sovietici, vor mai fi repre- 


zentați V. Vişnevski, L. Leonov, A. Kor- 
neiciuk și Alexei Tolstoi. 


e Teatrul regional din Karlovy Vary a 
prezentat în deschiderea stagiunii comedia 
Copiii noştri scumpi de N, Manzari, au- 
tor dramatic italian contemporan. Piesa a 
fost reprezentată în premieră cehoslovacă. 


Bel; gia 


e Hotärit lucru: anul 1958 este Anul 
teatrului de păpuşi şi marionete, Expoziţii, 
conferinţe internaționale, concursuri şi dis- 
cuții se succed, în mai toate regiunile 
globului. lată că la Expoziţia Universală 
de la Bruxelles se anunţă un program vast 
de spectacole de acest gen, date de com- 
panii belgiene și străine. După care, Liege 
va găzdui între 14—20 august un Festival 
internațional (al cîtelea ?) de spectacole 
tradiționale cu păpuși și marionete. Scena 
pe care vor evolua ansamblurile se află 
în incinta Muzeului vieţii valone (Valonia 
este o parte a Belgiei, care are ca centru 
Liege), posesor al unei bogate colecţii de 
marionete din secolul trecut. Cu acelaşi 
prilej, se vor da spectacole în pieţe pu- 
blice, pe scene mici instalate în rulote, 
aidoma spectacolelor ce se dădeau cu unul- 
două secole în urmă. Căci, să nu se uite, 
Liege are o veche și trainică tradiție în 


această ramură artistică. d 
R. D. Germană Y | (- 
e Televiziunea a făcut loc în reperto- 
riul ei uneia din cele mai izbutite şi a- 
cerbe scrieri dramatice ale lui Bertolt 
Brecht: Jupin Puntila şi sluga sa Matti. 
În adaptarea și regia lui Peter Palitzsch 
şi Manfred Wekwerth, spectacolul a numă- 
rat printre interpreţi pe Erwin Geschon- 


neck (Puntila), Hans-Peter Minetti (Matti) 
şi Regine Lutz (Eva, fiica lui Puntila). 


e Teatrul din Meiningen, al cărui nume 
este legat de unul din momentele insem- 
nate din istoria teatrului, ființtează din 
1831. De curînd, teatrul a dat, într-un ca- 
dru festiv, a 20.000-a reprezentație de la 
constituirea sa. 


S; pania 


e Teatrul de la Comedia din Madrid 
a reprezentat aproape de sfirşitul trecutei 
stagiuni, piesa Lo siento, senor Garcia 
(Regret, domnule Garcia) de Alfonso Paso. 
Piesa relatează întimplările unei singure 
zile din viața unui om nevoiaş care știe 
să înfrunte greutățile unei existențe mi- 
zere, cu zimbetul pe buze, încredinţat fiind 
că într-o zi îi va zimbi și lui norocul. Şi, 
într-adevăr, pe neașteptate, zeiţa cu ochii 
legaţi pare să-și întindă mina ocrotitoare 
asupra acestui om hărțuit de lipsurile vie- 
ţii. Într-o zi, fără voia lui, asistă la o 
discuţie între nişte necunoscuţi care pun 
la cale uciderea unui om ce posedă o va- 
loroasă poliţă de asigurare. Spre a-i cum- 
păra tăcerea, necunoscuţii îi oferă o im- 
portantă sumă de bani. Mirajul banilor e 
puternic. Cu suma oferită, viața poate de- 
veni dintr-o dată frumoasă, îndestulata. 
Visurile se tes cu repeziciune, unul mai 
atrăgător decit altul, dar... Un gind se 
insinuează, umbrind perspectiva atit de lu- 
minoasă : prețul nesperatei fericiri e scump. 
E preţul unei conștiințe curate! E preţul 
unui zimbet nevinovat. Şi, încetul cu în- 
cetul cu încetul, visurile pălesc și se sting, 
doar gustul amar al crimei stăruie persis- 
tent. Spre seară, pașii îl poartă spre se- 
diul poliției. Crima nu va mai avea loc. 
Un om și-a redobindit viața, în timp ce 
el a pierdut... Dar, a pierdut oare? Al- 
© Paso răspunde la această întrebare 
în ultima replicàì a piesei: „a cîştigat 
dreptul de a spera Yi a lupta pentru ziua 
de miine“. 

Cronicarii spanioli |au încercat să pre- 
zinte piesa lui Alfonso Paso drept un ti- 
pic proces de conştiinţă, omiţind să releve 
bogatele implicaţii sociale ale piesei. Căci, 
dincolo de conflictul ei psiholgic, piesa 
lui Alfonso Paso deschide o largă per- 
spectivă asupra realităților Spaniei fran- 
chiste, dezvăluind, între altele, grelele con- 
diții de viață ale oamenilor simpli. 

În peisajul teatral spaniol, predominat 
de drame religioase și comedii frivole, Re- 

gret, domnule Garcia reprezintă o tsmerară 
încercare a unui dramaturg conştient de 
funcția socială a teatrului de a aduce pe 
scenă probleme și imagini din viața sum- 
bră a maselor largi. 


R. P. Polonă 


e Repertoriul actualei stagiuni teatrale 
din Polonia prevede un echilibru între 
creaţiile dramatice ale diferitelor țări, pri- 
oritatea acordindu-se, fireşte, literaturii o- 
riginale. Jumătate din piesele reprezentate 
vor fi lucrări clasice poloneze și străine. 
Se va acorda o atenţie sporită dramatur- 
giei dintre cele două războaie. Se pregă- 
tește comemorarea a cincizeci de ani de 
la moartea scriitorului Wyspianski, ale că- 
rui piese vor fi jucate de mai toate tea- 
trele ţării. De asemenea, au început lucră- 
rile pregătitoare pentru festivitățile „anu- 
lui Slowacki“, care vor domina stagiunea 
1958— 1959. 


Danemarca 


e Teatrul de pantomimă „Tivoli“ din 
Copenhaga a întreprins, în cursul acestei 
ierni, primul său turneu în străinătate, în 
afara ţărilor scandinave, pe care le vizi- 
tează des. După o scurtă stagiune pregă- 
titoare la Dublin, teatrul a plecat la Lon- 
dra, unde a prezentat un program de ba- 
let, pantomimă și muzică, realizat în stilul 
naţional, ale cărui începuturi istoricii tea- 
trului danez le plasează în jurul anului 
1707. 


RR d. Iugoslavia 


Tot mai mulţi  solicitatori, prea pu- 
ţine locuri! Într-adevăr, ultimele stagiuni 
au demonstrat pe viu că teatrele din Bel- 
grad nu pot satisface numeroasele cereri 
de bilete primite din partea spectatorilor. 
Această situație a determinat forurile de 
conducere, cît și direcţiile teatrelor să a- 
nalizeze posibilitățile existente pentru re- 
medierea crizei „de spațiu“ în teatre. Ast- 
fel se face că, odată cu începutul noii 
stagiuni teatrale, spectatorilor din capitala 
iugoslavă li s-au pus la dispoziţie două 
noi săli de teatru. Prima va fi tutelată de 
Teatrul lugoslav de Dramă, care va re- 
prezenta pe noua scenă: Școala femeilor 

de Molière, Lucrèce de Giraudoux, A exis- 
tat oare Ivan Ivanovici ? de Nazim Hik- 
met, Casa tăcerii de Miroslav Belovici şi 
Iovan Cirilov, doi tineri dramaturgi iu- 
goslavi. Aceste piese completează reperto- 
riul Teatrului lugoslav de Dramă, din care 
mai amintim Richard al III-lea de Sha- 
kespeare, Năzdrăvanul de la Soare-apune 
de Synge, Trilogia ragusiană de Ivo Voi- 
novici (de la a cărui naștere se împlinesc 
100 de ani) și altele. 

A doua sală nouă de teatru este Stu- 
dioul Teatrului Dramatic din Belgrad. În 
sala studioului, teatrul îşi propune să re- 
prezinte, printre altele, Amintire dintr-o zi 
de luni de Ä. Miller, Romanţa de T, Wil- 
liams, Brazii cresc pe maluri de Igor Tor- 
kav. Un repertoriu dificil, fără îndoială, 
care va ridica numeroase probleme în faţa 
colectivului artistic, cu atit mai mult cu 
cît pe scena primei săli el va avea de fă- 
cut față unui alt repertoriu variat, în care 
întîlnim numele lui Vsevolod  Vișnevski 
(Tragedia optimistă), A. Miller (Vedere 
de pe pod), Ugo Betti (Potopul), C. San- 
telli (Familia  Arlechin), Branko  Copici 
(Aventurile Nicoletei Brusac) şi alţii. 

e Teatrul Popular din Saraievo a pre- 
zentat în premieră Ruptura de B. Lavre- 
niev. Direcţia de scenă îi aparține lui 
Meşi Selimovici, cunoscut scriitor și dra- 
maturg iugoslav. 


Franţa 


e Odată cu începutul stagiunii, Tea- 
trul Naţional Popular a inaugurat siste- 
mul spectacolelor prin abonament. Fiecare 
abonat are dreptul să asiste la un ciclu 
de cinci spectacole. Preţul unui loc revine 
la maximum 250 de franci. Într-un răs- 
timp de numai cinci săptămîni de la des- 
chiderea  înscrierilor pentru spectacolele 
prin abonament, numărul solicitatorilor a 
depășit cifra de 55.000. Cit priveşte re- 
pertoriul destinat abonaților, el va cu- 
prinde: Henric al IV-lea de Pirandello, 
Bolnavul închipuit, Fedra şi Peer Gynt. 

Al cincilea spectacol n-a fost încă fixat, 
dar Jean Vilar și-a anunţat intenția să 
monteze o piesă modernă, cu toate că... 
„Dimensiunile sălii noastre nu sînt în mă- 
sură să-i inspire pe autori, a declarat el. 
Chaillot e un cîmp de luptă. Puţine sînt 
piesele moderne ce pot ține piept lovitu- 
rilor. Această situație mă rupe de teatrul 

modern, lucru pe care-l regret foarte mult.“ 
Totuși, gindul de a reprezenta un reper- 
toriu modern n-a fost abandonat cu totul. 
Dimpotrivă ! Soluţia  ...„Am avea nevoie 
de o a doua sală... Mi-ar trebui o sală 
cu o capacitate mijlocie de 200 pînă la 
600 de locuri. Dar asta e greu de găsit“. 

În cîțiva ani de activitate, Vilar a do- 
vedit că ştie să  persevereze. Succesele 
T.N.P.-ului, în ce priveşte atragerea unui 
public larg, „popular“, în jurul teatrului, 
sînt elocvente în această privinţă. De a- 
ceea, nu ne îndoim că obținerea unei noi 
săli şi atacarea repertoriului modern vor 
deveni, în scurt timp, o realitate. 


R. P. Chineză 


e Dramatizările după povestirile mare- 
lui scriitor Lu Sin se bucură de o mare 
popularitate printre spectatorii chinezi. 
Pintre ultimele dramatizări a avut parte 
de un deosebit succes lucrarea Rugăciune 
pentru fericire, reprezentată de Teatrul 
„Pintzin“. Rolul principal a fost interpre- 
tat de artista Sin Fîn-sia. 


Anglia 


e „The Stage“ anunţă că Vivian Lei 
va- interpreta rolul principal / din piesă 
Lucrece de .Giraudoux, care se va juca la 
Londra în versiunea engleză a dramatur- 
gului Christopher Fry și în regia lui 
Jean-Louis Barrault. 

@ Societatea pentru cercetări în dome- 
niul teatrului (Society for Theatre Re- 
search), din Londra, va constitui o comi- 
'sie, însărcinată să examineze posibilitățile 
de a salva clădirile teatrelor pe care cr- 
ganele municipale intenționează să le dă- 
rime. Se ştie că în Anglia multe teatre 
au fost şi urmează a fi dărimate, pentru 
a face loc unor blocuri comerciale. Society 
for Theatre Research consideră că atitu- 
«dinea autorităților în această problemă 
este inacceptabilă și că sînt necesare mă 
suri care să pună  locașurile teatrale la 
„adăpost de orice măsuri nesăbuite. 


R. P. Bul garia 


e Într-o convorbire cu unul dintre re- 
<actorii revistei de specialitate „Teatr“, 
St.  Sirdciadjiev, directorul Teatrului de 


Satiră din Sofia, unul dintre cele mai ti- 
nere colective teatrale din R. P. Bulgaria, 
a înfățișat planul de activitate pentru anul 
1958, 

Astfel, Teatrul de Satiră îşi propune să 
reprezinte Blestematele fantome de Eduar- 
do de Filippo, Ploşnita de V. Maiakovski, 
Căruța cu mere de Shaw, iar din drama- 
turgia bulgară, Bai Ganciu, o dramatizare 
după romanul lui Al. Konstantinov, pre- 
cum și un „spectacol-coupâ“,  însumind 
fragmente din opera satirică a lui Botev, 
Mihailovski, Stamatov şi alții. În vederea 
asigurării unui repertoriu original, teatrul 
a solicitat concursul unora dintre cei mai 
de seamă scriitori bulgari. În momentul de 
față, Sv. Minkov, Al. Hadjihristov, B, A- 
prilov şi alții lucrează pentru teatru. 

În afara acestui repertoriu, axat, după 
cum se vede, pe citeva lucrări consacrate 
ale dramaturgiei străine şi naționale, Tea- 
trul de Satiră va prezenta și două specta- 
cole de estradă. Primul, Cronica oraşului 
Sofia, își propune să reflecte citeva aspecte 
din viaţa capitalei bulgare. Cit privește cel 
de al doilea spectacol — titlul său n-a 
fost încă fixat — el va oglindi imagini 
din activitatea întreprinderilor din Sofia. 
Pentru a putea aduna materialul necesar 
întocmirii acestui program de estradă, tea- 
trul a recurs la un vast aparat de cores- 
pondenţi, a căror sarcină este, pe de o 
parte, să popularizeze în întreprinderi ac- 
tivitatea Teatrului de Satiră, iar pe de 
alta, să colecteze datele cele mai semnifi- 
cative din viaţa respectivelor întreprinderi. 


S: O ARE, 


e Dacă în dramaturgia contemporană 
americană, critica realității politice și so- 
ciale este, în ultima vreme mai ales, o 
temă tot mai frecvent dezbătută, satira po- 
litică îndreptată împotriva guvernului şi 
oficialității nord-americane se inscrie prin- 
tre speciile dramatice mai puțin abordate 
de dramaturgii americani. (Cauza trebuie, 
fireşte, căutată în rigorile legii maccar- 
thiste, care a făcut pină acum destule vic- 
time și în lumea scriitorilor. În atari con- 
diții, apariția unei lucrări dramatice care-și 
îndreaptă tăişul satiric împotriva Washing- 
tonului și a moravurilor politicienilor nord- 
americani trebuie privită ca o temerară 
încercare de a aduce in luminile rampei 
realități tinute cu strictețe sub interdicția 

cenzurii oficiale. Meritul unei asemenea 
îndrăzneli revine dramaturgului John Pa- 
trick și formaţiei de la Belasco Theatre 
din New-York, care a reprezentat de cu- 
rînd piesa Good as gold. John Patrick re- 
latează, în cuprinsul celor două acte ale 
piesei, avatarurile unui tinăr savant ame- 
rican deținător al unei invenții pentru 
transformarea aurului într-un îngrășămiînt 
vegetal cu proprietăți nutritive deosebit de 
bogate. Experiențele de labcrator, ca şi 
verificările practice demonstrează uriaşa 
importanță a invenției pentru sporirea pro- 
ducției legumicole. Savantul se adresează 
Washingtonului, cerind aurul necesar pen- 
tru prelucrarea pe scară industrială a nou- 
lui  îngrășămint. Oficialitatea americană 
acceptă „în principiu“ noua invenție, în 
care vede, în primul rînd, un bun prilgi 
de propagandă electorală, dar refuză, în 
mod practic, să pună la dispoziție aurul 
cerut, pretextind că veniturile pe care le-ar 
raporta acesta prin investirea sa în in- 
dustria de armament depășesc cu mult be- 
neficiile probabile obținute de pe urma 
sporirii producţiei legumicole. 

Nu e greu de presupus vilva pe care 
a trezit-o piesa lui John Patrick. Cit pri- 
veşte presa americană, renunțind de astă 
dată la indiferența adoptată cu prilejuri 
similare, a atacat cu vehemenţă piesa, pro- 
clamind într-o  cvasiunanimitate demnă 
de scopuri mult mai înalte, „inutilitatea“ 
satirei lui John Patrick. 

e Preţurile locurilor la teatrele de pe 
Broadway urmează o curbă ascendentă, 
ceea ce, firește, nu facilitează accesul cate- 
goriilor neprivilegiate în sălile de specta- 
col. Un loc bun în stal a ajuns să coste 


9,90 dolari, ceea ce — potrivit unui co- 
mentariu provenit dintr-o sursă cu totul 
neașteptată : „Wall Street Journal“ — re- 


prezintă un record, chiar și pentru New 
York. 

e O placă comemorativă de bronz a fost 
aşezată de municipalitatea orașului New 
York în Times Square, la intersecția stră- 
zii 43 cu Broadwayul, pentru a indica 


“locul unde, acum 69 de ani, s-a născut 


într-un hotel, frecventat aproape exclusiv 
de artişti, marele dramaturg O'Neill. 


e Piesa lui Brecht: Mutter Courage, 
care anul trecut a fost reprezentată în- 
tr-un cadru restrîns la Actors’ Workship 
din San Francisco, într-o adaptare de Eric 
Bentley, va fi montată pe Broadway. Pro- 
ducția va fi finanțată de Stuart Scheftel, 
soțul cunoscutei actriţe Geraldine Fitzge- 
rald, care va figura, de altfel, în fruntea 
distribuţiei. Regia: Orson Welles. Noua 
versiune în limba engleză aparţine lui 
Marc Blitzstein. 


Brazilia 


e Spectacolele de marionete sint deose- - 
bit de prețuite de publicul brazilian. Acest 
fapt şi-a găsit recent o îndoită consacrare 
oficială : la prima Bienală de artă plas- 
tică teatrală, care a fost organizată la Sao 
Paolo, concomitent cu a patra Expoziţie 
bienală de artă modernă — întrunind par- 
ticiparea a 42 de țări — au putut fi ad- 
mirate numeroase exponate reprezentînd 
diverse tipuri de păpuşi şi marionete, ca 
şi decoruri pentru acest gen de spectacole. 


Austria 


e Friedrich Schiller — al cărui nume 
străluceşte pe bolta romantismului german 
cu o lumină deosebit de. puternică şi de 
clară, dramaturgul înflăcărat a cărui operă 
înfruntă victorios trecerea timpului, gratie 
idealurilor înalte de omenie şi libertate cə 
v animă — va fi din nou omagiat de în- 
treaga omenire în 1959, cînd se vor îm- 
plini două secole de la naşterea sa. Burg- 
theater din Viena a hotărît, de pe acum, 
contribuția sa la sărbătorirea acestei date 
memorabile: cunoscutul ansamblu vienez 
va reprezenta un ciclu de spectacole cu 
cele mai însemnate opere dramatice schil- 
leriene, în adaptările care fuseseră conce- 
pute de Paul Schlenter, în 1905, pentru 
centenarul morții poetului. 

Claritate şi sobrietate: 


Paginile „Jurnalului teatral“, editat de 
Institutul de Stat pentru Artă din Var- 
şovia, sint rezervate istoriei și criticii tea- 
trale. Revistă serioasă, cu vechi state de 
serviciu în cultura polonă, înființată de 
ennoscutul regizor Leon Schiller şi apărind 
trimestrial într-un tiraj ce nu depăşeşte 
1500 de exemplare, „Jurnalul“ nu are 
nimic din rigiditatea solemnă a multor 
reviste de specialitate. Dimpotrivă, interesul 
cititorului, stirnit de varietatea probleme- 
lor, de multiplicitatea planurilor de pe 
care se poartă discuţiile, sau de temeinicia 
ştiinţifică a cercetărilor, e ținut treaz de 
caracterul viu și actual al studiilor, cit 
şi de vioiciunea polemicilor și a contro- 
verselor. „Est modus in rebus“, şi tocmai 
găsirea unei „modalităţi“ constituie una 
din calitățile esenţiale ale acestei publicaţii. 
Ţinută ştiinţifică fermă, dar fără osten- 
tație : accesibilitate, dar fără concesii. 

O incursiune în numerele I şi II ale 
anului 1957 ne familiarizează cu sfera 
largă de preocupări ale teatrolegiei polo- 
neze, începînd cu cele mai recente discuții 
asupra unor probleme la ordinea zilei şi 
sfirşind cu informaţii din viața teatrului. 

Într-un schimb de scrisori inserate la 
rubrica „Discuţii şi articole“. Bohdan 
Korzeniewski şi Zbigniew  Raszewski îsi 
împărtăşesc cu deosebită vervă și umor 
opiniile despre situaţia istoriei teatrului 
şi a criticii teatrale în Polonia. 


* Pamietnik teatralny. nr. 1—2/1957. 


cărți Bă RACI: 


Istoria teatrului există oare ca disciplină 
de sine stătătoare și gata constituită, ca 
istoria literară, de pildă? — se întreabă 
Raszewski. lar celor care se indoiesc. san 
şi-au exprimat într-un fel nedumerirea, le 
răspunde cu exemple pe deplin convingă- 
toare. În toate țările lumii, știința tea- 
trală este recunoscută. În U.R.S.S.. face 
parte, ca disciplină separată, din progra- 
mele de învățămint, fiindu-i rezervate un 
număr considerabil de catedre pe lingă 
institute speciale. Ba mai mult, unii dintre 
elevii-absolvenți ai institutelor poartă titlul 
de „doctor în științe“, deci li s-a acordat 
cea mai înaltă distincţie in ierarhia ono- 
rurilor ştiinţifice. În apusul Europei, cate- 
drele de istoria teatrului aparțin univer- 
sității, ca de altfel și in S.U.A. 

Teatrul este oare artă ? Dacă da, și dacă 
produsul, acestei arte este spectacolul, se 
pune întrebarea, cum poate fi păstrat el 
posterității ?  Presupunind că, după cum 
partiturile permit descifrarea unui text 
muzical, există şi mijloace specifice de 
reconstituire a spectacolului, este oare posi- 
bilă in momentul de față, această muncă 
in Polonia? Nu trebuie considerată, oare, 
drept o tentativă excesiv de indrăzneaţă, 
sau de-a dreptul un lux? În sfirșit, apre- 
ciind la justa sa valoare faptul că in 
Polonia populară văd lumina rampei spec- 
tacole excelente din Shakespeare, Molière 
sau Anouilh, nu se pune oare problema 
de a găsi „cheia“ specifică pentru specta- 
colele din dramaturgia naţională poloneză, 
pentru piesele lui Mickiewicz, Slowacki sau 
Wyspianski ? Căci, intr-o epocă de expoziţii 
şi concursuri internaționale, n-ar trebui 

oare şi Polonia să se îngrijească de găsirea 
unei note specifice, de găsirea acelei 
„chei“ proprii ? Şi nu e vorba numai 
de repertoriu. Cu exemple numeroase și 
edificatoare, culese din cronici publicate 
în presă, autorul arată apoi lipsurile cri- 
ticii teatrale, provenite din superficialitate, 
ignoranță sau insuficientă pregătire profe- 
sională. Ce imagine îşi va putea face peste 
50 de ani un cititor despre situația dra- 
maturgiei poloneze, studiind actualele cri- 
nici dramatice ? 

Un lung şi interesant articol este rezervat 
problemelor teatrului de amatori, care şi-a 
serbat recent în Polonia cea de-a cincizecea 
aniversare. 

Recunoscut drept un excelent mijloc pro- 
pagandistic al idealurilor socialismului, 
teatrul de amatori a luat un mare avînt în 
Polonia în anii de democrație populară. 
Dar. în 'ciuda unor succese reale, specta- 
colele echipelor de amatori aveau lacune 
serioase. Mai întii, un fel de monotonie 
tematică în repertorii şi uniformizare în 
realizarea artistică. Nu existau texte ce 
s-ar fi putut folosi într-o sală fără estradă, 
sau pentru spectacole în aer liber. Dar 
cusurul cel mai de seamă al teatrului de 
amatori în această perioadă a fost perma- 
nenta lui dependență de teatrul profesio- 
nist şi chiar slugarnica lui imitare. 

Înainte de a trage concluzii și a trasa 
premisele dezvoltării teatrului de amatori 
astăzi, autorul articolului se apleacă asupra 
istoriei mişcării teatrului popular din Po- 
lonia, începînd cu 1907 (anul cind a luat 
ființă în ţară prima organizație de acest 
fel sub numele de „Uniunea teatrelor și 
corurilor sătești“), ca o consecință a dez- 
voltării mișcării teatrale în satele din Gali- 
ţia. 

O problemă nerezolvată încă, în pofida 
celor 50 de ani de experienţă, o constituie 
pregătirea cit mai temeinică a instructorilor. 
În sfirşit, să nu se uite că slăbiciunile 
mişcării artistice de amatori provin şi din 
lipsa unor lucrări teoretice, care să gene- 
ralizeze învățămintele muncii practice. Nu 
lipsesc numai studiile, dar pînă și mate- 
rialul documentar asupra evenimentelor 
principale din domeniul teatrului de ama- 
tori în ultimii 12 ani. O ultimă propunere, 
şi desigur nu dintre cele mai puțin impor- 
tante, este aceea de a reînființa revista 
„Teatrul popular“, care și-a îndeplinit cu 
succes misiunea timp de 36 de ani şi nu 
a fost înlocuită, după desființare. 


Așa cum în articolul de mai sus, incursi- 
unile în trecutul istoriei teâtrului aw 
constituit o prețioasă sursă de informare, 
dar mai ales de învățăminte cu aplicare 
imediată şi concretă, tot astfel şi celelalte 
articole cuprinse în „Jurnalul teatral“ au 
o deosebită actualitate, chiar și atunci cînd 
se îndepărtează în timp și spaţiu, pînă la 
a ne face să asistăm în anul 1647 la 
prima reprezentare a piesei „Turbo sive 
ingenium“ de Johann Valentin Andreae, la 
Teatrul şcolar din Leszno, condus de ilus- 
trul pedagog ceh Jan Amoe Komenski. 
Ocupindu-se de istoricul spectacolelor de 
la Leszno unde, în prima jumătate a seco- 
lului al XVII-lea, se desfășoară o intensă: 
activitate culturală (ca, de altfel, în multe 
alte centre din sud-vestul vechii Polonii), 
autorul articolului, Julian Lewanski, evocă 
într-un studiu extrem de interesant și do- 
cumentat, prima apariţie a lui Arlechin pe 
scena poloneză. Îl găsim în piesa de care 
a fost vorba mai sus, cu numele şi costu- 
mul lui tradiţional, dovedindu-și agerimea, 
inventivitatea şi promptitudinea replicii îm 
disputele cu stăpînul său Turbo, un fel de 
prototip al doctorului Faustus. 

Prin acest articol inserat la capitolul 
„Materiale“, se aduce o contribuţie preţi- 
oasă la elucidarea problemei tradiţiilor 
commediei dell'arte în Polonia, iar tradu- 
cerea din limba latină a respectivului act 
permite cunoaşterea nemijlocită a unui do- 
cument literar ignorat pînă mai deunăzi. 

Despre influența puternică și durabilă a 
comediei vieneze de improvizație asupra 
teatrului polonez în a doua jumătate a 
secolului 18-lea, își informează cititorii 
Barbara Krul, într-un articol despre cele- 
brul maestru al comediei vieneze Joseph 
von Kuntz. Stabilindu-se în Polonia, el i 
desfăşurat multi ani o susținută activitate: 
de actor, director și administrator la Tea- 
trul Naţional din Varşovia, atunci înființat. 
În ciuda caracterului lor pronunțat „de 
specialitate“, la lectura acestor articole, ci- 
titorul nu încearcă nici o clipă sentimentu? 
unei fastidioase erudiţii. Claritatea şi so- 
brietatea sînt calitățile esenţiale care le 
definesc. 

Recenzii, note și corespondență comple- 
tează sumarul „Jurnalului teatral“, îmbo- 
gățit și prin traduceri din lucrări, ca de 
pildă „Où va le théâtre?“ de Jouvet sau 
„Zapiski Reiisora“ de Tairov. 


Olga ZAICIK 

de intelectuali, cu publice preocupări pentru artă — 
—, T. Burada, după ce-şi încheie studiile (muzicale și 
s, revine în țară la 1866 şi ocupă diferite funcţii în ma- 
onat de muzică, la 1877, în urma unui concurs, este numit 


părește api numeroase studii din domeniul muzicii şi folclorului. Contactul 
strîns cu folclorul şi muzica l-a dus firesc spre preocupări teatrale. Dintre 
acestea, menţionăm : „Cercetări despre Şcoala Filarmonica din Bucureşti“ 
(1833—1836) şi „Cercetări despre Conm-ervatorul filo-dramatic din laşi“ 
(1836—1838), precum şi „Istoria teatrului în Moldova“, lucrare (în trei 
volume) ce urmărește evoluţia teatrului moldovenesc pînă la începutul secolului nostru. 

În istoriografia teatrului romînesc, lucrarea lui Burada constituie un moment im- 
portant. Cercetarea istoriei este întreprinsă cu un spirit atent, scrupulos şi competent faţă 
de datele, aspectele și oamenii mişcării teatrale din trecut. Deşi lipsită de adinci sondaje 
în problematica evenimentelor parcurse, marele lux de fapte şi documente în care exce- 
lează dă lucrării lui Burada trăinicia şi puterea de dăinuire a unei opere de știință în 
materie. „Istoria teatrului în Moldova“ e folosită astăzi pentru materialul deosebit de 
preţios pe care-l conţine, ca o lucrare clasică. Tipărind primele două volume în decursul 
vieţii, Burada a lăsat în manuscris cel de al'treilea şi ultimul volum. 

După ani de muncă și istovitoare cercetări. Teodor Burada a încetat din viaţă la 
adîncă bătrîneţe în oraşul său natal, laşi, la 13 februarie 1923. 


Locul pe care Mihai Popescu l-a ocupat în galeria actorilor teatrului 
romînesc din cea dintii jumătate a secolului al XX-lea a fost unul dintre 
cele mai pline de perspectivă. 

Născut la Tirgovişte, în ziua de 22 iulie 1909, Mihai Popescu a urmat 
la, Bucuregti şcoala primară şi liceul, luindu-şi bacalaureatul la Colegiul 
„Sf. Sava“. 

A urmat Conservatorul din Bucureşti (clasa Luciei Sturdza Bulandra), 
trecîndu-şi examenul de absolvire cu Comedia zorilor de Mircea Şte- 
fănescu. 

Încă din primul an de studii, Mihai Popescu a fost angajat în Com- 
paia  „„Bulandra-Manolescu-Maximilian-Storin“, apoi, între anii 1931—1933, joacă la 
Teatrul „Maria Ventura“ (sala Comedia), în Hoțul de H. Bernstein, Sexul slab de Bourdet, 
Amorul veghează de Robert de Flers şi Caillaveţ, Take, lanke şi Cadir de V. I. Popa. 

După ce-și încheie stagiul militar, pleacă la Viena, să-şi continuie studiile artistice 
la școala lui Reinhardt, la „Schânbrunnseminar“ după care, angajat succesiv de mai 
multe teatre, joacă mai ales la „Theater in der Josefstadt“ — în Maria Stuart, Cum vă 


place ş. a. 

Revenind în ţară, Mihai Popescu a fost angajat la 1 decembrie 1938 de Teatrul 
Naţional din Bucureşti, apoi de Teatrul „Maria Filotti“ (octombrie 1939). 

Între 1940—1944, îl vedem din nou pe scena Teatrului Naţional din Bucureşti, în 
două roluri de puternic relief: Oswald din Strigoii de Ibsen şi în piesa lui Pirandello: 
Dar nu e nimic serios; apoi, la „Volkstheater“ din Viena, obţine un deosebit succes în 
„Samurai, piesa lui Mirko Jelusich, Focul căminului de Budak, Hangiţa fermecătoare, 
adaptare de Otto Emmerich Groh, după comedia lui Goldoni La Locandiera, şi în rolul 
titular din Nunta lui Figaro de Beaumarchais, la „Deutsches Volkstheater“. azi 

e la 1944, reîntors definitiv în țară, Mihai Popescu continuă să joace pe diferite 
scene particulare, pînă la 1 noiembrie 1947, cînd râmîne ca angajat al Teatrului Naţional, 
pe scena căruia a avut numeroase creaţii, dintre care putem cita pe cele din: Romeo şi 
Julieta, Bălcescu, Harry Smith din Chestiunea rusă, Andrei Biîrlea din Jarbă rea, precum 
și în piesele Vocea Americii, M-am născut ieri, Podul vieții, Zori deasupra Moscovei etc. 

Ultimele sale creaţii au fost în piesa Praga va fi veșnic a mea, pe scena Teatrului 
Muncitoresc C.F.R., unde-a întruchipat figura lui Julius Fucik, şi în Othello, pe scena 
Naţionalului, unde l-a jucat pe lago. 

Preocupat de ridicarea cadrelor noi actoricești, Mihai Popescu a desfășurat o rod- 
nică, dar din păcate scurtă activitate pedagogică (între ianuarie 1949 și octombrie 1950), 
în calitate de profesor de artă dramatică la Institutul de teatru şi cinematografie din 
Bucureşti. 


Încetează din viaţă, în plină glorie artistică, la 24 februarie 1953. 
G. F. 

